Ingireysi Football Team Ge Emme Furathama Raiy Card Eh Hoadhi Captain Aky Beckham - Vaguthu\n9 މަސް ކުރިން ( ޑިސެމްބަރު 13, 2020 )\nއިނގިރޭސި ވިލާތުގެ ފުޓުބޯޅަ ލެޖެންޑް ޑޭވިޑް ބެކަމް ފުޓުބޯޅަ ކުޅުން ހުއްޓާލިތާ އަހަރުތަކެއް ވެއްޖެއެވެ. ފްރީކިކް ސްޕެޝަލިސްޓެއްގެ ގޮތުގައި އޭރު މަޝްހޫރުވި ޑޭވިޑް ބެކަމްއަށް މިހާރު ބޮޑު ސަމާލުކަމެއް ލިބިގެންދަނީ އަންހެން ކަނބަލުންގެ ފަރާތުންނެވެ.\nއުމުރުން 45 އަހަރުގެ ބެކަމްއަށް ގިނަ ކަނބަލުންތަކެއްގެ ކަޅި ހުއްޓިފައިވަނީ އޭނާއަށް ލިބިފައިވާ ރީތި ސިފަ އާއި ރީތި އިސްތަށިގަނޑުގެ އިތުރުން އެ އުމުރުގައި ވެސް ހަށިގަނޑުގެ ރީތިކަން ދެމެހެއްޓުމަށް އޭނާ ކުރާ ބުރަ މަސައްކަތުގެ ނަތީޖާ ފެންނަން ހުންނާތީއެވެ.\nއާންމު ދިރިއުޅުމުގައި މަޑުމައިތިރި ސާދާ މިޒާޖެއް ހުއްޓަސް ބެކަމްއަކީ ދަނޑުމަތީގައި ރުޅިގަދަ ވާދަވެރި ކުޅުންތެރިއެކެވެ. މެޗު ތެރޭގައި ގިނަ އަރާރުންތެކެއްގައި ބައިވެރިވެ އެތައް ކާޑުތަކެއް ވެސް ހޯދާފައިވާ ކުޅުންތެރިއެކެވެ. ބެކަމްގެ ފްރީކިކް ޖެހުމުގެ ހުނަރާއި ރީތިކަމުގެ އިތުރުން ބެކަމްގެ ފާހަގަކޮށްލެވޭ ކަންތައްތަކުގެ ލިސްޓުގައި އެފަދަ ކުޅުންތެރިއެއްގެ ފަރާތުން ސަޕޯޓަރުން ފެންނަން ބޭނުންނުވާ ބައެއް ކަންކަން އެބަހުއްޓެވެ.\nއެގޮތުން އޭނާއަކީ ފުޓުބޯޅައިގެ ގަދަބާރެއްގެ ގޮތުގައި ބެލެވިފައިވާ އިނގިރޭސި ވިލާތުގެ ފުޓުބޯޅަ ޓީމުގެ ކެޕްޓަނުންގެ ތެރެއިން އެންމެ ފުރަތަމަ ރަތް ކާޑެއް ދައްކާ ދަނޑުން ބޭރުކޮށްލި ކެޕްޓަނެވެ. މީގެ އިތުރުން އޭނާއަކީ ކެރިއަރުގައި ދެ ރަތްކާޑު ހޯދި ފުރަތަމަ އިނގިރޭސި ކުޅުންތެރިޔާއެވެ.\nބެކަމްއަށް ދެއްކި ދެ ރަތް ކާޑުގެ ތެރެއިން އެންމެ ބޮޑު ފައުލަކަށް ރަތްކާޑު ދެއްކީ 1998 ވަނަ އަހަރުގެ ވޯލްޑް ކަޕްގައި އާޖެންޓީނާގެ ޑިއެގޯ ސިމިއޯން ބެކަމްއަށް ފައުލް ކުރުމުން ރުޅިގަދަވެގެން ބަދަލުގައި އޭނާގެ ފައިގައި އަޅުވާލާ ވައްޓާލުމާއި ގުޅިގެންނެވެ.\nކާމިޔާބު ކެރިއަރަކަށްފަހު ބެކަމް ފުޓުބޯޅަ ކުޅުން ހުއްޓާލި އިރު 2000 ވަނަ އަހަރާއި 2013 ވަނަ އަހަރާއި ދެމެދު އޭނާވަނީ 420 ވާދަވެރި މެޗުތަކެއް އެކި ޓީމުތަކަށް ކުޅެދީފައެވެ. އަދި ނިސްބަތުން ބަލާނަމަ މިމެޗުތަކުން ކޮންމެ 60 މެޗަކުން އެއް މެޗުގައި އޭނާވަނީ ރަތް ކާޑެއް ހޯދާފައެވެ. ބެކަމްއަކީ މިހާރު އެމެރިކާގެ މޭޖަރ ލީގް ސޮކާގައި ކުޅޭ މަޔާމީގެ ރައީސްވެސް މެއެވެ.


Kashmir In Ethah Satheyka Bayaku Hayyaru Kohfi - Vaguthu\nކަޝްމީރުން އެތައް ސަތޭކަ ބަޔަކު ހައްޔަރުކޮށްފި\nކަޝްމީރުގައި އިންޑިއާ ސިފައިން ހަރަކާތްތެރިވަނީ\nކަޝްމީރަށް އޮތް ސްޓޭޓެއްގެ ދަރަޖަ ޓެރިޓަރީއެއްގެ ދަރަޖައަށް ބަދަލުކޮށް، މުސްލިމުންގެ އަޣުލަބިއްޔަތު ކަޝްމީރުން ނައްތާލުމަށް އިންޑިއާގެ ބޮޑުވަޒީރު ނަރެންދްރާ މޯދީ ރަސްމީ މަސައްކަތްތައް ފެށިފަހުން ފާއިތުވި ހަތަރު ދުވަސް ތެރޭގައި ކަޝްމީރުން އެތައް ސަތޭކަ ބަޔަކު ހައްޔަރުކޮށްފައިވާ ކަމަށް ކަޝްމީރުގެ މީޑިއާތަކުން ބުނެފިއެވެ.\nހައްޔަރު ކުރި މީހުންގެ މައުލޫމާތު އިންޑިއާގެ އަސްކަރިއްޔާ އިން ހާމަކޮށްފައި ނުވާތީ ހައްޔަރު ކޮށްފައިވާ މީހުންގެ ސީދާ އަދަދެއްގެ ކަށަވަރެއް ނުވެއެވެ. ނަމަވެސް ކަޝްމީރުގެ މީޑިއާތަކާއި ހަވާލާދީ "އަލްޖަޒީރާ" އިން ބުނަނީ ހައްޔަރު ކުރި މީހުންގެ އަދަދު އެތައް ސަތޭކައަކަށް އަރާނެ ކަމަށެވެ.\nފާއިތުވި ހަތަރު ދުވަހު ކަޝްމީރުގެ މަގުތައް ބަންދުކޮށްގެން އިންޑިއާގެ އެތައް ހާސް ސިފައިންނެއް ގެންދަނީ ކަޝްމީރުގައި ފޯރިމަރަމުންނެވެ. މަގުތައް ބަންދުކޮށް ކާފިއު އިއުލާން ކޮށްފައިވާތީ ކަޝްމީރުގެ މަގުތައް ފެންނަނީ ވަރަށް އަމާންކޮށެވެ.\nއިންޑިއާ ސިފައިން މީހުން ހައްޔަރުކޮށްފައި ވަނީ ގެތަކަށް ވަދެ ކަމަށް ރިޕޯޓްތައް ބުނެއެވެ. އެމީހުން ހައްޔަރު ކޮށްފައި ވަނީ ކޮން ކުށަކަށް ތުހުމަތުކޮށްފައި ކަމެއް ނޭނގެއެވެ.\nއިންޑިއާ އިން ކަޝްމީރުގައި ހިންގަމުން ގެންދާ އަމަލުތަކާއި ގުޅިގެން ރާއްޖެ ފިޔަވައި މުޅި ދުނިޔެ އިން ކަންބޮޑުވުން ފާޅުކުރަމުން ގެންދަނިކޮށް އިންޑިއާގެ ބޮޑުވަޒީރު ނަރެންދްރަ މޯދީ ވަނީ އޭނާގެ ސިޔާސަތު ދިފާޢުކޮށް އިއްޔެ ވާހަކަދައްކާފައެވެ. މޯދީ އިއްޔެ ވިދާޅުވީ ކަޝްމީރަށް ގެންނަން އުޅޭ ބަދަލީ "ނިރުބުވެރިކަމާއި، ވަކިވެގަތުން ނައްތާލުމަށް" ކުރަން ޖެހިފައިވާ ކަމެއް ކަމަށެވެ.\nނަމަވެސް ކަޝްމީރުގެ ހާލަތު ދިރާސާ ކުރާ ފަރާތްތަކުން ބުނާ ގޮތުގައި ކަޝްމީރަށް ގެންނަން އުޅޭ ބަދަލުގެ ސަބަބުން ދިގުދެމިގެންދާ ދާއިމީ ހަމަނުޖެހުންތަކެއް ފެށިގެން ދިއުމުގެ ފުރުސަތު ވަރަށް ބޮޑެވެ.\nއޮގަސްޓް 9, 2019 13:40\nއިބޫ އާއި އަބުދުލް ﷲ ޒާހިދު ތިކަމާ އުފާކުރާ ނޫންތޯ ،\nއޮގަސްޓް 9, 2019 14:12\nއިންޑިއާގެ ބަލާ. ރާއްޖެ މިދުވަހަށް ތައްޔާރުވޭ.\nއޮގަސްޓް 9, 2019 22:28\nއަދިވެސް ޗައިނާގެވާހަކަ ދައްކާތި މުސްލިމުންގެހަތުރު އެއުޅެނީ އެގަމުން މުސްލިމުންގެބާރު ކަނޑުވާލަން އަވަހައް އިންޑިޔާއާއި ގުޅުން ކަނޑާލާ


ހަފްތާ ނަޞޭޙަތް -46 (ދުލުގެ ނިޢުމަތް)\n29-08-2013 - ޖަމްޢިއްޔަތުއްސަލަފް މީޑިއާ: މިއީ ޖަމްޢިއްޔަތުއްސަލަފުގެ 46 ވަނަ ހަފްތާ ނަޞޭޙަތެވެ. މި ހަފްތާގައި ވާހަކަފުޅު ދެއްކެވީ އައްޝައިޚް މުޙައްމަދު ޝަމްޢޫނު އެވެ. މައުޟޫއަކީ "ދުލުގެ ނިޢުމަތް" މިއެވެ... އިތުރަށް\nހަފްތާ ނަޞޭޙަތް -45 (ހެޔޮކަމުގައި ދެމިހުރުން)\n15-08-2013 - ޖަމްޢިއްޔަތުއްސަލަފް މީޑިއާ: މިއީ ޖަމްޢިއްޔަތުއްސަލަފުގެ 45 ވަނަ ހަފްތާ ނަޞޭޙަތެވެ. މި ހަފްތާގައި ވާހަކަފުޅު ދެއްކެވީ އައްޝައިޚް ޙަސަން މޫސާ ފިކުރީ އެވެ. މައުޟޫއަކީ "ހެޔޮކަމުގައި ދެމިހުރުން" މިއެވެ... އިތުރަށް\nހަފްތާ ނަޞޭޙަތް -44 (ހެޔޮކަންކަމުގައި ދެމިހުރުން)\n01-08-2013 - ޖަމްޢިއްޔަތުއްސަލަފް މީޑިއާ: މިއީ ޖަމްޢިއްޔަތުއްސަލަފުގެ 44 ވަނަ ހަފްތާ ނަޞޭޙަތެވެ. މި ހަފްތާގައި ވާހަކަފުޅު ދެއްކެވީ އައްޝައިޚް ޙުސެއިން ޢަބްދުﷲ ސަޢީދު އެވެ. މައުޟޫއަކީ "ހެޔޮކަންކަމުގައި ދެމިހުރުން" މިއެވެ... އިތުރަށް


ޚަބަރު – Page2– މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nއެޕްރީލް 2021 ގައި މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްއަށް ޖުމުލަ 177 މައްސަލަ ރިޕޯޓުކޮށް އެޓެންޑްކޮށްފައިވެއެވެ. ކުޑަކުދިންނަށް ކުރާ އެކި ބާވަތުގެ އަނިޔާ: ކުޑަކުދިންނަށް ކުރާ އެކި ބާވަތުގެ އަނިޔާއާ ގުޅޭ 73 މައްސަލަ އެޕްރީލް މަހު ވަނީ ރިޕޯޓުކޮށްފައެވެ. މި ބާވަތުގެ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި ވަނީ އިހުމާލުވުމުގެ މައްސަލަތަކެވެ. އެ ގޮތުން މި ބާވަތުގެ 25 މައްސަލަ ރިޕޯޓުކޮށްފައިވެއެވެ. މި ބާވަތުގެ މައްސަލަތަކުގެ އިތުރުން ޖިންސީ\nމާރިޗު 2021ގައި މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްއަށް ޖުމުލަ 215 މައްސަލަ ރިޕޯޓުކޮށް އެޓެންޑްކޮށްފައިވެއެވެ. ކުޑަކުދިންނަށް ކުރާ އެކި ބާވަތުގެ އަނިޔާ: ކުޑަކުދިންނަށް ކުރާ އެކި ބާވަތުގެ އަނިޔާއާ ގުޅޭ 84 މައްސަލަ މާރިޗު މަހު ވަނީ ރިޕޯޓުކޮށްފައެވެ. މި ބާވަތުގެ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި ވަނީ އިހުމާލުވުމުގެ މައްސަލަތަކެވެ. އެ ގޮތުން މި ބާވަތުގެ 27 މައްސަލަ ރިޕޯޓުކޮށްފައިވެއެވެ. މި ބާވަތުގެ މައްސަލަތަކުގެ އިތުރުން ޖިންސީ ހާނިއްކައިގެ\nމޮނިޓަރިންގ ޙާލަތަށް ގެނައުމާ ގުޅިގެން 10 ރަށެއްގައި ނާޒުކު ޙާލަތްތަކުގައި ދިރިއުޅެމުންދާ ފަރާތްތަކަށް ބޭނުންވާ އެހީތެރިކަން ފޯރުކޮށްދިނުމުގެ މަސައްކަތް ދަނީ ކުރެވެމުންނެވެ. އެއީ ރ.ހުޅުދުއްފާރު، ރ.އުނގޫފާރު، ރ.އަލިފުށި، ރ.މަޑުއްވަރި، ޅ.ނައިފަރު، ޅ.ހިންނަވަރު، ކ.ދިއްފުށި، ކ.ހުރާ، ދ.މީދޫ އަދި ގދ.ތިނަދޫއެވެ. އެ ގޮތުން އެ ރަށްތަކުގެ ކައުންސިލްތަކާއި ކަމާ ގުޅުންހުރި އިދާރާތަކާ ގުޅިގެން އެ ރަށްރަށުގައި ނާޒުކު ޙާލަތްތަކުގައި ދިރިއުޅެމުންދާ ފަރާތްތަކުގެ މަޢުލޫމާތު އެއްކޮށް، އެ ފަރާތްތަކަށް ގުޅައި، ބޭނުންވާ އެހީތެރިކަން ދެނެގަނެ، “ކެއަރ ޕެކޭޖަސް” ފޯރުކޮށްދިނުމުގެ މަސައްކަތް\nފެބުރުވަރީ 2021ގައި މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްއަށް ޖުމުލަ 186 މައްސަލަ ރިޕޯޓުކޮށް އެޓެންޑްކޮށްފައިވެއެވެ. ކުޑަކުދިންނަށް ކުރާ އެކި ބާވަތުގެ އަނިޔާ ކުޑަކުދިންނަށް ކުރާ އެކި ބާވަތުގެ އަނިޔާއާ ގުޅޭ 92 މައްސަލަ ފެބުރުވަރީ މަހު ވަނީ ރިޕޯޓުކޮށްފައެވެ. މި ބާވަތުގެ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި ވަނީ ޖިންސީ ހާނިއްކައިގެ މައްސަލަތަކެވެ. އެ ގޮތުން މި ބާވަތުގެ 25 މައްސަލަ ރިޕޯޓުކޮށްފައިވެއެވެ. މި ބާވަތުގެ މައްސަލަތަކުގެ އިތުރުން ޖިސްމާނީ


Carpe Diem Resort aai Americage kunfunyakun havaaluve, alun hulhuvanee - vNews.mv\nކާޕޭޑިއަމް ރިސޯޓާއި އެމެރިކާގެ ކުންފުންޏަކުން ހަވާލުވެ، އަލުން ހުޅުވަނީ\nމަރްޔަމް ލީން 13 August 2019, 16:36\nކާޕޭޑިއަމް ބީޗް ރިސޯޓް އެންޑް ސްޕާ އާއި، އެމެރިކާގެ ސްޓޭންޑާޑް ހޮޓަލްސްއިން ހަވާލުވެ މި އަހަރުގެ ފަހުކޮޅު އަލުން ހުޅުވަން ނިންމައިފި އެވެ.\nރ. ހުރުވަޅީގައި ތަރައްގީކޮށްފައިވާ މި ރިސޯޓުގައި ޕްރައިވެޓް ޕޫލްއާ އެކު ހަދާފައިވާ 115 ކޮޓަރި ހިމެނެއެވެ.\nމި ރިސޯޓު ކުރިން ހިންގާފައިވަނީ ދިވެހި ކުންފުންޏެއް ކަމަށްވާ ކާޕޭޑިއަމް މޯލްޑިވްސް އިންނެވެ.\nމިދިޔަ އަހަރުގެ ފަހުކޮޅު ހުޅުވި ކާޕޭޑިއަމް ބީޗް ރިސޯޓް މި އަހަރުގެ ޓޫރިސްޓް ސީޒަނަށް އަލުން ހުޅުވާނީ ދަ ސްޓޭންޑާޑް ހުރުވަޅި މޯލްޑިވްސްގެ ނަމުގަ އެވެ. މިއީ ދަ ސްޓޭންޑާޑް ހޮޓެލްސްއިން އޭޝިއާގައި ހުޅުވާ ފުރަތަމަ ރިސޯޓެވެ.\nދަ ސްޓޭންޑާޑް ހޮޓެލްސްގެ މަގްބޫލް ސިފަތައް އެކުލަވާލައިގެން ހުޅުވާ މި ރިސޯޓުން މުނިފޫހިފިލުވުމުގެ ހަރަކާތްތަކާއި ސަގާފީ ކަންކަން ހިމެނޭ ޕްރޮގްރާމްތައް ގެސްޓުންނަށް ހުށަހަޅައިދޭނެ އެވެ.\nހަ ރެސްޓޯރަންޓު ހުންނަ މި ރިސޯޓުން ތަފާތު ވައްތަރުގެ ކާތަކެތި ލިބެން ހުންނާނެ އެވެ. އޭގެ ތެރޭގައި ބާބެކިއު އަދި މި ރަށުގައި ހައްދާ ތަކެތިން ތައްޔާރުކުރާ ދިވެހި ކެއުންތައް ވެސް ހިމެނެ އެވެ.\nދަ ސްޓޭންޑާޑް ސްޕާގައި ނުވަ ޓްރީޓްމަންޓް ރޫމް ހިމެނޭއިރު، ހަށިގަނޑުގެ ދުޅަހެޔޮކަން ކުރިއެރުވުމަށް ދުނިޔޭގެ އެކި ކަންކޮޅުތަކުގައި މަގުބޫލްކަން ހޯދާފައިވާ ތަފާތު އެކި ޓްރީޓްމަންޓްތައް މި މި ރިސޯޓުން ލިބެން ހުންނާނެ އެވެ.\nމި ރިސޯޓަށް ޒިޔާރަތްކުރާ ޓޫރިސްޓުންނަށް މި ރަށާއި ކައިރި ރަށްރަށުގެ ކަނޑުއަޑީގެ ރީތިކަން ތަޖުރިބާކޮށްލުމުގެ ފުރުސަތު ލިބިގެން ދާނެ އެވެ. އެގޮތުން، ގައިޑެޑް ސްނޯކްލިން ފަދަ ތަފާތު ކަންކަން މި ރިސޯޓުގެ ޑައިވް ސެންޓަރުން ލިބެން ހުންނާނެ އެވެ.


Alhugandu huree beyruga: Raees Nasheed - vNews.mv\nޠާހިރާ އަޒްހާރު 13 April 2021, 15:49\nއިންތިޚާބާ ބެހޭ މަރުކަޒުގެ އެތެރެއަށް ވަދެވަޑައިގެންފައި ނުވާނެ ކަމަށް މަޖިލީހުގެ ރައީސް އަދި އެމްޑީޕީގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު މިފަދައިން ވިދާޅުވީ، އިންތިޚާބާ ބެހޭ މަރުކަޒުގައި ވޯޓު ގުނަމުންދަނިކޮށް ރައީސް ނަޝީދު އިންތިޚާބާ ބެހޭ މަރުކަޒަށް ވަދެވަޑައިގެންފައިވާ ކަމަށްބުނެ މީޑިއާގައި އެކި ވާހަކަތައް ދެކެވެމުންދަނިކޮށެވެ.\nރައީސް ނަޝީދު ވިދާޅުވީ އެމަނިކުފާނު އިންތިޚާބާ ބެހޭ މަރުކަޒުގެ އިދާރާ ދޮަށަށް ވަޑައިގަންނަވަންންޖެހުނީ ޓީ4 ގެ ވޯޓް ފޮށި އަލުން ގުނުމަށް ތައްޔާރުވެފައިވަނިކޮށް ޕީޕީއެމްގެ ލީޑަރާއި އިސްވެރިން އެ އިދާރާއަށް ވަދެ، 30 މިނެޓު ވީއިރުވެސް ނުނިކުތުމުން ކަމަށެވެ.\nއަދި އޮފިޝަލުން ނޫން އެއްވެސް ބަޔަކަށް އެ އިންތިޚާބާބެހޭ އިދާރާއަށް ވަދެވިގެން ނުވާނެ ކަމަށާއި، އެމަނިކުފާނު ހުންނެނީ އެ އިދާރާގެ ބޭރުގައި ކަމަށް ރައީސް ނަޝީދު ވިދާޅުވިއެވެ.\nރައީސް ނަޝީދު އިންތިޚާބާ ބެހޭ މަރުކަޒަށް ވަޑައިގެންނެވި އިރުވެސް އެ ސަރަހައްދުގައި އާންމުންގެ ގިނަ ބަޔަކު ގެންދިޔައީ މުޒާހަރާކޮށް އަޑުއުފުލަމުންނެވެ. އަދި ރައީސް ނަޝީދު އެ ސަރަހައްދަށް ވަޑައިގެންނެވުމުން އެ ސަރަހައްދު އިތުރަށް ހަލަބޮލިވެގެން ދިޔައެވެ.\nހަބަރު ލިބޭގޮތުގައި، އިންތިޚާބާބެހޭ މަރުކަޒުގެ ގޯތިތެރޭގައާއި އެ ސަރަހައްދުގައި ހިނގި ކަންތައްތަކާ ގުޅިގެން، ނަތީޖާ ޔަގީންކުރުމަށް އަލުން ވޯޓުގުނުންވެސް މިހާރުވަނީ މެދުކަނޑާލާފައެވެ.


Miadhuves idhikolhun supreme court sarahahdhugai muzaaharakuran fashaifi | ThePress\nމިއަދުވެސް އިދިކޮޅުން ސްޕްރީމް ކޯޓު ސަރަހައްދުގައި މުޒާހަރާކުރަން ފަށައިފި\nއިދިކޮޅުން ސުޕްރީމް ކޯޓު ސަރަހައްދުގައި އިއްޔެކުރި މުޒާހަރާގެ ތެރެއިން\nމިއަދުވެސް ސްޕްރީމް ކޯޓު ހިމެނޭ ސަރަހައްދު، އިސްލާމިކް ބޭންކާ ހިސާބުގައި އިދިކޮޅު ކޯލިޝަނުން މުޒާހަރާކުރަން ފަށަފައިފިއެވެ.\nއިއްޔެ ވެސް އިދިކޮޅުން ވަނީ އެ ސަރަހައްދުގައި މުޒާހަރާ ކޮށްފައެވެ.\nއިދިކޮޅުން މުޒާހަރާކުރަނީ ރައީސް އަބްދުﷲ ޔާމީންގެ އިސްތިއުނާފީ ޝަރީއަތުގެ ދެވަނަ އަޑުއެހުން މިއަދު ސްޕްރީމް ކޯޓުގައި ކުރިއަށް ދާތީއެވެ.\nމި ހަރަކާތުގައި އިދިކޮޅު ކޯލިޝަންގެ އިސްވެރިންނާއި ސަޕޯޓަރުން ވެސް ދަނީ ބައިވެރިވަމުންނެވެ. މުޒާރަހާގެ ބައިވެރިން ގޮވާލަމުން ދަނީ ރައީސް ޔާމީން މިނިވަން ކުރުމަށާއި ރައީސް ސޯލިހުގެ އިސްތިއުފާއަށެވެ.\nމިއަދުގެ އަޑުއެހުމުގައި ރައީސް އަބްދުﷲ ޔާމީން ވަނީ ކުރީގެ ނައިބު ރައީސް އަހްމަދު އަދީބާއި އެމްއެމްޕީއާރުސީގެ ކުރީގެ މެނޭޖިން ޑިރެކްޓަރު އަބްދުﷲ ޒިޔަތުގެ ހެކި ބަސް ބަލައިނުގަތުމަށް ސުޕްރީމް ކޯޓުގައި އެދިވަޑައިގެންފައެވެ.\nމީގެ އިތުރުން އިއްޔެގެ އިސްތިއުނާފީ ޝަރީއަތުގެ އަޑުއެހުމުގައި ކަފާލާތުގެ އުސޫލުން ރައީސް ޔާމީން ދޫކުރުމުގެ އިތުރަށް އެމަނިކުފާނުގެ މައްޗަށް ކުރިމިނަލް ކޯޓުން އިއްވާފައިވާ ޖަލު ހުކުމް ތަންފީޒުކުރުން ފަސްކޮށްދިނުމަށްވެސް އެމަނިކުފާނުގެ ވަކީލުންވަނީ އެދިވަޑައިގެންފައެވެ.\nޔާމީނުގެ މަށްޗަށް ހުކުމް ކޮށްފައި ވަނީ މަނީ ލޯންޑާ ކުރި ކަމުގެ ކުށް ސާބިތު ވުމުންނެވެ. މި ކުށް ސާބިތުވެ ޔާމީނުގެ މަށްޗަށް ކްރިމިނަލް ކޯޓުން ވަނީ، ނޮވެމްބަރު 29، 2021 ވަނަ ދުވަހު5އަހަރު ދުވަހަށް ޖަލަށް ލުމާއެކު5މިލިއަން ޑޮލަރުން ޖޫރިމަނާ ކޮށްފައެވެ. ރައީސް ޔާމީން މިވަގުތު ހުންނެވީ ގޭބަންދުގައެވެ.\nޔާމީނުގެ މައްޗަށް މި މައްސަލައިގެ އިތުރުން އިތުރު ދައުވާތަކެއް ވެސް ދަނީ ކުރަމުންނެވެ. އެގޮތުން ޓޫރިސްޓް ރިސޯޓެއް ތަރައްގީ ކުރުމަށް ރ. ފުއްގިރި ކުއްޔަށް ދޫކުރުމުގެ މުއާމަލާތާ ގުޅިގެން ޔާމީންގެ މައްޗަށް މަނީ ލޯންޑިރިންއާއި ރިޝްވަތު ގަބޫލުކުރުމުގެ ދައުވާ ވަނީ ކޮށްފައެވެ. މި ދައުވާތަކަށް ރައީސް ޔާމީން ގެންދަވަނީ އިންކާރު ކުރައްވަމުންނެވެ.\nހަބަރު އަބްދުﷲ ޔާމީން ސިޔާސީ ޕީއެންސީ ޕީޕީއެމް


ފުލުހުންގެ ގާނޫނުގެ ދަށުން އުފައްދާފައިވާ ޕޮލިސް ބޯޑުން ވަކިކުރަން ނިންމާފައިވާ ޗީފް ސުޕްރިންޓެންޑެންޓް އަބްދުﷲ ޝަރީފް އާއި، ސުޕްރިންޓެންޑެންޓް އިސްމާއިލް ޝަމީމްގެ އިތުރުން ސުޕްރިންޓެންޑެންޓް މުހައްމަދު ދާއޫދު ވަޒީފާއިން ވަކިކުރުން މަޑުޖައްސައިލުމަށް ހައިކޯޓުން އަމުރުކޮށްފި އެވެ.\nއޮފިސަރުންގެ ފަރާތުން މި މައްސަލައިގައި ވަކާލާތުކުރައްވާ ދިފާއީ ވަކީލް އަދި ކުރީގެ ޑެޕިއުޓީ ޕްރޮސެކިއުޓާ ޖެނެރަލް މަރިޔަމް ނިހާޔަތު ވިދާޅުވެފައި ވަނީ އޮފިސަރުން ވަކިކުރަން ޕޮލިސް ބޯޑުން ނިންމާފައި ވަނީ އެމީހުންގެ މައްޗަށް އެއްވެސް ތަހުގީގެއް ނުހިންގައި ކަމަށެވެ. އަދި ޖަވާބުދާރީވުމުގެ ފުރުސަތު ވެސް ދީފައި ނުވާ ކަމަށެވެ.\nކޯޓުން އެ އަމުރު ނެރެފައި ވަނީ އެ އޮފިސަރުންގެ ހައްގުތައް ގެއްލޭ ގޮތަށް ކަމަށާއި، މައްސަލަ ސިވިލް ކޯޓަށް ހުށަހެޅިއިރު އޮތް ހާލަތާ މިހާރު އޮތް ހާލަތާ ތަފާތުވެފައިވާ ކަމަށެވެ.\nމީގެ އިތުރުން ސިވިލް ކޯޓުން މައުލޫއީ މައްސަލަ ބަލައި ނިމެންދެން އޮފިސަރުން ވަކިކުރުން ފަސްކޮށްދިނުމުގެ ވަގުތީ އަމުރެއް ނެރެދެއްވުމަށް ވެސް ވަނީ އެދިވަޑައިގެންފަ އެވެ.\nޝަރީއަތުގެ އަޑުއެހުމުގައި އިސްތިއުނާފް ކުރި ފަރާތްތަކަށް ރައްދުދެއްވަމުން ދައުލަތުގެ ފަރާތުން ބުނެފައި ވަނީ އޮފިސަރުން ވަކިކުރުމުގެ ވަގުތީ އަމުރެއް ނެރެދީފި ނަމަ ދައުލަތުގެ މަސްލަހަތު ގެއްލޭނެ ކަމަށެވެ. ވަޒީފާއިން ވަކިކުރަން ނިންމާފައިވާ އަދި މިހާރު ވަކިކޮށްފައިވާ އޮފިސަރުންނަކީ ބޮޑެތި ތުހުމަތުތަކެއް ކުރެވިގެން ފިޔަވަޅު އަޅާފައިވާ ބައެއް ކަމަށް ވެސް ވަނީ ފާހަގަކޮށްފަ އެވެ. އަދި އެފަދަ ވަގުތީ އަމުރެއް ނެރެފިނަމަ، އެއީ އެ އޮފިސަރުންނަށް ލިބިގެން ދާނެ ދާއިމީ ހިމާޔަތެއް ކަމަށް ވެސް ވަނީ ފާހަގަކޮށްފަ އެވެ.


Inthihaabu mahsala Supreme court ah husha alhaifi\nއަންނަ މަހު ބާއްވަން ހަމަޖެއްސި ލޯކަލް ކައުންސިލް އިންތިހާބުގެ ވޯޓުލުން ފަސް ކުރުމަށް އިލެކްޝަން ކޮމިޝަން (އީސީ) އިން ސުޕްރީމް ކޯޓަށް ދުސްތޫރީ މައްސަލަ ހުށަހަޅައިފި އެވެ.\nމީގެ ކުރިން މި މައްސަލަ ހުށަހެޅީ ހައިކޯޓަށެވެ. ނަމަވެސް ކޮމިޝަނުން ވަނީ ހައިކޯޓަށް ހުށަހެޅި މައްސަލަ ނަގާފަ އެވެ. އެ މައްސަލަ ނެގުމަށްފަހު އިއްޔެ ވަނީ ސުޕްރީމް ކޯޓަށް މައްސަލަ ހުށަހަޅާފަ އެވެ.\nއެކަމާ ގުޅިގެން އިލެކްޝަން ކޮމިޝަންގެ ނައިބު ރައީސް އަހުމަދު އަކްރަމް އަވަސްއަށް ވިދާޅުވީ އެ މައްސަލައަކީ މުޅި ގައުމާ ދުސްތޫރީ ހުސްކަމަކަށް ގޮސްދާނެފަދަ މައްސަލައަކަށް ވާތީ، މައްސަލަ ސުޕްރީމް ކޯޓަށް ހުށަހަޅަން ނިންމެވީ ކަމަށެވެ.\nއިންތިހާބުތަކާ ގުޅޭ ދުސްތޫރީ މައްސަލަތަކުގެ ފުރަތަމަ މަރުހަލާއަކީ ހައިކޯޓު ނަމަވެސް ސުޕްރީމް ކޯޓަށް ހަމައެކަނި އިހްތިޔާރު ލިބޭ ދުސްތޫރީ މައްސަލަތަކެއް ވެސް ހުރެ އެވެ.\nއިލެކްޝަން ކޮމިޝަންގެ ރައީސް އަހުމަދު ޝަރީފް މިދިޔަ އާދީއްތަ ދުވަހު މައްސަލަ ހުށަހެޅުއްވުމަށް ފަހު ވިދާޅުވި ގޮތުގައި ކޮވިޑް-19 އާ ގުޅިގެން ރާއްޖޭގައި ސިއްހީ ކުއްލި ނުރައްކަލުގެ ހާލަތު އިއުލާން ކޮށްފައިވާއިރު އިންތިހާބު ބޭއްވޭނެ ހާލަތެއް މިވަގުތު ނެތް ކަމަށެވެ.\nއިލެކްޝަން ކޮމިޝަނުން މީގެ ކުރިން ވަނީ އިންތިހާބުގައި ވޯޓުލުން ހަތަރުވަނަ ދުވަހުން 18 ވަނަ ދުވަހަށް ބަދަލުކޮށްފަ އެވެ. އެއީ އިލެކްޝަން ކޮމިޝަނަށް އިންތިހާބު ފަސް ކުރެވެން އޮތް އެންމެ ލަސް ތާރީހެވެ. އިތުރަށް ފަސް ކުރާނަމަ، ކޯޓު އަމުރެއް އިލެކްޝަން ކޮމިޝަނަށް ބޭނުންވެ އެވެ.\nޝަރީފް ވިދާޅުވި ގޮތުގައި ހައިކޯޓުގައި އެދިފައިވާނީ ކޮވިޑް-19 އާ ގުޅިގެން ގައުމު އޮތް ހާލަތު ރަނގަޅުވެ، އާންމު ހާލަތަކަށް ރުޖޫއަވެއްޖެކަން ސަރުކާރުން ހާމަ ކުރުމުން އިންތިހާބު ބޭއްވުމުގެ އަމުރެއް ނެރެދިނުމަށެވެ. އަދި އޭގެ ފަހުން އިންތިހާބު ބާއްވާނެ ތާރީހެއް ކަނޑައެޅުމުގެ ބާރު އިލެކްޝަން ކޮމިޝަނަށް ދިނުމެވެ.\nޝަރީފް ވިދާޅުވީ އިންތިހާބު މުއްދަތެއް ނެތް ގޮތަށް ފަސް ކުރަން އެދެން ޖެހުނު ސަބަބަކީ ކޮވިޑް-19 އާ ގުޅިގެން ރާއްޖޭގެ ހާލަތު ވެސް އަދި ދުނިޔޭގެ ހާލަތު ވެސް އަންދާޒާ ކުރަން ނޭނގޭ ގޮތަށް ބަދަލުވަމުން ދާތީ ކަމަށެވެ. އަދި މީހުން އެއްވެ ނޫޅުމަށް ހެލްތު ޕްރޮޓެކްޝަން އޮތޯރިޓީ (އެޗްޕީއޭ) އިން ވެސް އަންގާފައިވާތީ ކަމަށެވެ. އަންނަ މަހުގެ 18 ވަނަ ދުވަހު އިންތިހާބު ބާއްވާ ނަމަވެސް ކުއްލި ހާލަތުގެ މި މުއްދަތުގެ ތެރޭގައި މީހުން އެއްވެ، ގިނަ ކަންތައްތަކެއް އިލެކްޝަން ކޮމިޝަނުން ކުރިއަށް ގެންދަން ޖެހޭ ކަމަށެވެ.\nއެ މައްސަލައިގެ ތެރެއަށް ސިވިލް ސާވިސް ކޮމިޝަން ތަދައްހުލްވުމަށް ވެސް އޮތީ ނިންމާފަ އެވެ. ސިވިލް ސާވިސް ކޮމިޝަނުން ބުނެފައިވާ ގޮތުގައި އިންތިހާބު ފަސް ކުރާނަމަ، އިންތިހާބު ވާދަކުރާތީ ސިވިލް ސާވިސް ގަވައިދުގެ ދަށުން ސަސްޕެންޑްވެފައި ތިބި ސިވިލް ސާވިސް މުވައްޒަފުންގެ މަސްލަހަތު ހިމެނޭތީ އެ މައްސަލައިގެ ތެރެއަށް ތަދައްހުލްވުމަށް ނިންމާފައިވާ ކަމަށެވެ.\nސިވިލްސާވިސް ކޮމިޝަން ސުޕްރީމް ކޯޓް ހައިކޯޓް + އިލެކްޝަންސް ކޮމިޝަން ލޯކަލް ކައުންސިލްތަކުގެ އިންތިހާބު ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު\nއިންތިހާބުގެ މައްސަލައަށް ސިވިލް ސާވިސް ކޮމިޝަން ވަންނަނީ


ކުރީގެ ފިނޭންސް މިނިސްޓަރުންނަށް ދައުވާކުރަން ޖެހޭ: އީވާ | Jazeera\tކުރީގެ ފިނޭންސް މިނިސްޓަރުންނަށް ދައުވާކުރަން ޖެހޭ: އީވާ - Jazeera\nކުރީގެ ފިނޭންސް މިނިސްޓަރުންނަށް ދައުވާކުރަން ޖެހޭ: އީވާ\nނާޒިމް ހަސަން August 11, 2020 107 views0\nކުރީ ސަރުކާރުގެ ފިނޭންސް މިނިސްޓަރުންނަށް ޖިނާއީ ދައުވާ ކުރަން ޖެހޭ ކަމަށް ރައްޔިތުންގެ މަޖިލީހުގެ ނައިބު ރައީސް އީވާ އަބްދުﷲ ވިދާޅުވެއްޖެ އެވެ.\nގަލޮޅު އުތުރު ދާއިރާގެ މެންބަރު މިހެން ވިދާޅުވީ މުޅި މަޖިލީހުގެ ކޮމިޓީގަ އެވެ. އެ ކޮމިޓީއަކީ ދައުލަތުގެ ދަރަނިތަކާ ގުޅޭ ގޮތުން ކުރީގެ ފިނޭންސް މިނިސްޓަރުން ހާޒިރުކޮށްގެން ކުރިއަށް ގެންދާ ކޮމިޓީއެކެވެ.\nކޮމިޓީއަށް ކުރީގެ ފިނޭންސް މިނިސްޓަރު އަބްދުﷲ ޖިހާދާއި އަހުމަދު މުނައްވަރު ވަޑައިގެން ތިއްބެވި އެވެ.\nމަޖިލީހުގެ ކޮމިޓީގައި ވާހަކަ ދައްކަވަމުން އީވާ ވަނީ ޗައިނާގެ އެކިއެކި ބޭންކުތަކުން ކުރީ ސަރުކާރުގެ ފަސް އަހަރުގެ ތެރޭގައި ނަގާފައިވާ ލޯނުތަކުގެ ތަފްސީލް ކިޔައިދެއްވާފަ އެވެ. އެ ދަރަނީގެ އަދަދު 1.4 ބިލިއަން ޑޮލަރަށް އަރަ އެވެ.\nއީވާ ވަނީ ފަރުވާލެއް ނެތި ދައްކާނެ ގޮތެއް ނެތި ރަހުނު ކުރާ ގޮތެއް ނެތި ރާއްޖޭގެ ރައުސުއްމާލު ޗައިނާއާ މިހެން ވިއްކާލަން ޖެހުނީ ކީއްވެގެންތޯ ކުރީގެ ދެ މިނިސްޓަރުންނާ ސުވާލު ކުރައްވާފަ އެވެ. އީވާ ވިދާޅުވީ 500 މިލިއަން ޑޮލަރާ ގާތަށް މާލޭ ސަރަހައްދުގެ ބިން ޗައިބާއަށް އެބަ ދަރާފައިވާއިރު އެއީ ލޭންޑް ގްރޭބް ކުރުން ކަމަށެވެ. ޗައިނާގެ މި ދަންތުރާގައި އެންމެ ފަސް އަހަރުން ރާއްޖެ ޖެއްސީ ކީއްވެގެންތޯ ވެސް އީވާ ސުވާލު ކުރެއްވި އެވެ.\nޗައިނާއަށް މިހާ ބޮޑު ދަރަންޏެއް ދައްކަނީ ކިހިނެއް ކަމެއް ކޯން އެއްޗެއް ދައްކާފައި ކަމެއް އެނގެން ނެތް ކަމަށާއި ދަރަަނި ނުދެއްކޭ ހާލަތެއްގައި ޗައިނާއިން ހަދަނީ ކިހިނެއްތޯ ކަމާމެދު ވެސް އީވާ ސުވާލު އުފެއްދެވި އެވެ. ޗައިނާއިން އައިސް ރާއްޖޭގެ ބޮޑެތި ރައުސުލްމާލްތަކާ ހަވާލުވާނީތޯ ވެސް ސުވާލު ކުރެއްވި އެވެ.\nމިކަންކަމަކީ ކުރީގެ ފިނޭންސް މިނިސްޓްރީއިން ޖިނާއީ ޒިންމާ އުފުލަން ޖެހޭ ކަމެއް ކަމަށާއި އެ ބޭފުޅުންނަށް ދައުވާ ކުރަން ޖެހޭ ކަމަށް އީވާ ވިދާޅުވި އެވެ.


Juventus MoLhuvi , iru Ronaldo red card\nހިޔާ މަޝްރޫޢަށް ފޯމު ހުށަހަޅާ ހުރިހާ ...\nޗެމްޕިއަންސް ލީގުގައި ޔުވެންޓަސް ރޭ ރަށުން ބޭރުގައި ވެލެންސިއާ އާއި ބައްދަލުކޮށް 2-0 އިން މޮޅުވެއްޖެ އެވެ.\nރޭ ކުޅެވުނު މިމެޗްގެ މެޗުގެ 29 ވަނަ މިނިޓްގައި ޔުއެންޓަސްގެ ރޮނާލްޑޯ އަށް ސީދާ ރަތް ކާޑެއް ދައްކާވަނީ ދަނޑުން ފޮނުވާލާފައެވެ. ރޮނާލްޑޯއަށް ރަތްކާޑު ދެއްކީ ބޯޅަ ނެތިސް ވެލެންސިއާގެ ޑިފެންޑަރު ޖެއިސަން މުރީއޯއާ ދެމެދު ހިނގި ހަމަނުޖެހުމެއްގެ ތެރެއިންނެވެ.\nރޮނާލްޑޯ އަށް ރަތް ކާޑު ދައްކަން މެޗުގެ ރެފްރީ ނިންމީ ގޯލުގެ ރޮނގު ކައިރީގައި ހުންނަ އޮފިޝަލުގެ ލަފާ ހޯދުމަށް ފަހު އެވެ. ރަތް ކާޑު ދެއްކުމުން ރޮނާލްޑޯ ދަނޑުން ފައިބައިގެން ދިޔައީ ރޮމުންނެވެ.\nމި ރަތް ކާޑާ އެކު ރޮނާލްޑޯ އަށް ތިން މެޗުގެ ސަސްޕެންޝަނެއް އައުމުގެ ފުރުސަތު ބޮޑެވެ. އޭގެ ތެރޭގައި ރޮނާލްޑޯގެ ކުރީގެ ކްލަބް މެންޗެސްޓާ ޔުނައިޓެޑާ ދެކޮޅަށް ކުޅޭ ދެ މެޗު ހިމެނެ އެވެ.\nންތެރިންނާ އެކު ކުޅެމުންދިޔަ ޔުވެންޓަސް އަށް ފުރަތަމަ ހާފު ނިމުމުގެ ކުރިން ލީޑުނަގައިދިނީ ލިބުނު ޕެނަލްޓީ އަކުން ބޮސްނިއާގެ މިޑްފީލްޑަރު މިރަލެމް ޕިޔަނިޗެވެ. އަދި ދެ ވަނަ ހާފު ފަށައިގެން ލިބުނު ދެ ވަނަ ޕެނަލްޓީ ވެސް ކާމިޔާބުކޮށް ޕިޔަނިޗް ވަނީ ޔުވެންޓަސްގެ ލީޑުފުޅާކޮށްދީފަ އެވެ.\nމެޗުގެ ފަހު ވަގުތު ވެލެންސިއާ އަށް ވެސް ޕެނަލްޓީ އެއް ލިބުނެވެ. އެކަމަކު އެ ޓީމުގެ ކެޕްޓަން ޑެނީ ޕަރޭހޯ ފޮނުވާލި ބޯޅަ ޔުވެންޓަސް ގޯލުގައިހުރި ޕޮލެންޑުގެ ގޯލްކީޕަރު ވޮޝިއެޒް ޝެޒްނީ ވަނީ މަތަކޮށްފަ އެވެ.\nޗެމްޕިއންސް ލީގުގައި ރޭ ކުޅެވުނު އެހެން މެޗްތަކަށް ބަލާއިރު 31 އަހަރަށް ފަހު ޗެމްޕިއަންސް ލީގުގައި ސްވިޒަލެންޑުގެ ޔަންގް ބޯއީސް ކުޅުނު ފުރަތަމަމެޗުން މެންޗެސްޓަރ ޔުނައިޓެޑާ ވާދަކޮށް3ލަނޑު0ލަނޑުންވަނީ ބަލިވެފައެވެ.\nމި މެޗުގައި ޔުނައިޓެޑުގެ ފްރާންސް މިޑްފީލްޑަރު ޕައުލް ޕޮގްބާ ވަނީ ދެ ލަނޑު ޖަހައިފަ އެވެ. އަދި ޔުނައިޓެޑްގެ ފަހު ލަނޑު ޖަހަން މާޝިއަލް އަށް ފުރުސަތު ތަނަވަސްކޮށްދިނީ ވެސް ޕޮގްބާ އެވެ.\nމީގެ އިތުރަށް ބަޔާންމިއުނިކް ވަނީ ބެންފީކާއާއި ބައްދަލުކޮށް2ލަނޑު0ލަނޑުން މޮޅުވެފައެވެ.\nއިގިރޭސި ޗެމްޕިއަން މެންޗެސްޓަރ ސިޓީ ލިއޯންއާއި ބައްދަލުކޮށް2ލަނޑު 1 ލަނޑުން ބަލިވެފައިވާއިރު ރެއާލްމެޑްރިޑްވަނީ ރޯމާއާއި ބައްދަލުކޮށް3ލަނޑު0ލަނޑުން މޮޅުވެފައެވެ.\nޔޫއޭފާ ނޭޝަންސް ލީގުގައި މިމަހުގެ 16 ވަނަ ދުވަހު ފްރާންސްއަތުން2ލަނޑު 1 ލަނޑުން ބަލިވެ ޖަރުމަން ...\nލަލީގާގައި މިރޭ ޖިރޯނާއާއި ބާސެލޯނާ ބައްދަލުކުރި މެޗު6ލަނޑު 1 ލަނޑުގެ ނަތީޖާއަކުން ބާސެލޯނާ ކާމިޔާބުކޮށްފިއެވެ. މި މެޗުގައި ބާސެލޯނާއިން ...


SunOnline: Ziyathah hiyaanaaivi faisa ge adhadhu 722 million Rufiyaa ah araifi\nޒިޔަތު ހިޔާނާތްވި ކަމަށް ބުނާ ފައިސާގެ އަދަދު 722 މިލިއަން ރުފިޔާއަށް އަރައިފި\nއެމްއެމްޕީއާރުސީގެ ބޮޑު ޚިޔާނާތާ ގުޅިގެން އެ ކުންފުނީގެ ކުރީގެ މެނޭޖިން ޑިރެކްޓަރު އަބްދުﷲ ޒިޔާތުގެ މައްޗަށް އުފުލާފައިވާ 30 ދައުވާގައި ހިމެނޭ ހިޔާނާތުގެ ފައިސާގެ އަދަދު 722 މިލިއަން ރުފިޔާއަށް އަރައިފި އެވެ.\nޒިޔަތުގެ މައްޗަށް އުފުލި 30 ދައުވާގެ ތެރެއިން މިއަދު ވަނީ 15 ދައުވާއެއްގެ އިބްތިދާއީ އަޑުއެހުން ކުރިއަށް ގެންގޮސްފަ އެވެ. އެ 15 ދައުވާގެ އަޑުއެހުންތައް ކުރިއަށް ގެންގޮސްފައި ވަނީ ދެ ދަންފަޅިއަކަށް ބަހާލައިގެންނެވެ.\nއޭގެ ތެރެއިން އަށް ދައުވާއެއްގެ އަޑުއެހުން މިއަދުު ހެނދުނުން ފެށިގެން ކުރިއަށް ގެންދިޔަ އެވެ. އަނެއް ހަތް ދައުވާގެ އަޑުއެހުން ކުރިއަށް ގެންގޮސްފައި ވަނީ މިރޭ 7:00 އިން ފެށިގެންނެވެ.\nމިއަދު ހެނދުނު ބޭއްވި އަޑުއެހުމުގައި އިއްވި އަށް ދައުވާގައިވާ ހިޔާނާތުގެ ފައިސާގެ އަދަދު 239.7 މިލިއަން ރުފިޔާއަށް އަރައެވެ. އަދި މިރޭ ބޭއްވި އަޑުއެހުމުގައި އިއްވި ދައުވާތަކުގައިވާ ހިޔާނާތުގެ ފައިސާގެ އަދަދު 126.4 މިލިއަން ރުފިޔާއަށް އަރަ އެވެ.\nޚިޔާނާތުގެ މައްސަލާގައި ދެން އުފުލާފައިވާ އިތުރު 15 ދައުވާގެ އަޑުއެހުން ކުރިއަށް ގެންދިޔައީ މިދިޔަ ހޮނިހިރު ދުވަހު އެވެ. އެ ދުވަހު އިއްވި ދައުވާތަކުގައި ބުނެފައިވާ ގޮތުން ޒިޔަތު ޚިޔާނާތްތެރިވި ކަމަށް ބުނަނީ 356.2 މިލިއަން ރުފިޔާއަށެވެ.\nއެހެންކަމުން ޒިޔަތުގެ މައްޗަށް ކުރާ ދައުވާތަކުގައިވާ ހިޔާނާތްވި ފައިސާގެ ޖުމްލަ 722.3 މިލިއަން ރުފިޔާއަށް ވަނީ އަރާފަ އެވެ.\nމިރޭ ބޭއްވި އަޑުއެހުމުގައިވެސް ވަކިވަކިން ވަނީ ދައުވާތައް އިއްވާފަ އެވެ.\nއަލަށް ކުރި ދައުވާތަކުގައިވާ ރަށްތަކާއި، ފަޅުތައް އަދި އަގުތައް:\nމ. އުތުރުބޮޑުވެލި އަދި ހުރަސްވެލި (1.8 މިލިއަން ޑޮލަރަށް، އައިލެންޑް ޗެނަލް ޕްރައިވެޓް ލިމިޓެޑަށް)\nރ. ފާރުފުށި (2.5 މިލިއަން ޑޮލަރަށް، މުހައްމަދު އުމަރު މަނިކަށް)\nމާލެ އަތޮޅު ފަޅެއް (ތިން ލައްކަ ޑޮލަރަށް، ކޮރަލް ޓްރީ ޕްރައިވެޓް ލިމިޓެޑަށް)\nތ. ކަޅުދިޔަފުށި (އެއްލައްކަ ފަންސާސްހާސް ޑޮލަރަށް، ހުރަވީ އިންޓަނޭޝަނަލް ޕްރައިވެޓް ލިމިޓެޑަށް)\nބ. މިލައިދޫ (ދެ މިލިއަން ޑޮލަރަށް، ޔުނިވާސަލް އެންޓާޕްރައިސަސް ޕްރައިވެޓް ލިމިޓެޑަށް)\nތ. އޮޅުގިރި (ފަސް ލައްކަ ޑޮލަރަށް، ޕޮޕިއުލާ މޯލްޑިވްސް ޕްރައިވެޓް ލިމިޓެޑަށް)\nއދ. ފުށިދިއްގާ (ނުވަ ލައްކަ ފަންސާސްހާސް ޑޮލަރަށް، އެޗްއެމްއެޗްއައި ކޮމްޕެނީ އަށް)\nއެ ހަތް ދައުވާ ވެސް އިއްވާފައިވަނީ ވަކިވަކިންނެވެ. އެ ދައުވާތައް އިއްވަމުން ދައުލަތުގެ ވަކީލުން ވިދާޅުވީ، އެ ރަށްތަކާއި ފަޅުތައް ކުއްޔަށް ދޫކޮށްގެން ލިބުނު ފައިސާގެ ޗެކުތަކާ ޒިޔަތު ހަވާލުވި ނަމަވެސް އެ ފައިސާ އެމްއެމްޕީއާރުސީއަށް ލިބިފައި ނުވާ ކަމަށެވެ.\nމިރޭ އިއްވި ހަތް ދައުވާއަށް ވެސް ޒިޔަތު އިންކާރު ކުރި އެވެ. އިންކާރު ކުރާ ސަބަބެއްގެ ގޮތުގައި ޒިޔަތުގެ ފަރާތުން އޭނާގެ ވަކީލު އަހްމަދު ޔާމީން ވިދާޅުވީ، އެ ޗެކްތަކާ ޒިޔަތު ހަވާލުވެ، ޓޫރިޒަމް މިނިސްޓްރީން އަންގާފައިވާ ގޮތަށް ޕްރޫފް އޮފް ޕޭމަންޓް ނުވަތަ ފައިސާ ލިބުނު ކަމުގެ ހެއްކެއްގެ ގޮތުގައި އެ ޗެކްތައް ވާނީ އަދީބާ ހަވާލުކޮށްފަ ކަމަށެވެ. އަދި އެ ޗެކްތައް ހަވާލު ކުރީ އެއްވެސް ހާލަތެއްގައި ޚިޔާނާތްތެރިވުމުގެ ނިޔަތުގައި ނޫން ކަމަށް ވެސް ދައުވާއަށް ޖަވާބުދާރީ ވަމުން ޒިޔަތުގެ ވަކީލު ވިދާޅުވި އެވެ.\nއޭގެ އިތުރުން ޔާމީން ވިދާޅުވީ، އެ ޗެކްތައް އެޑްރެސްކޮށްފައި އޮންނާނީ އެމްއެމްޕީއާރުސީ އަށް ކަމަށާއި، އެ ޗެކްތަކަކީ އެމްއެމްޕީއާރުސީގެ އެކައުންޓަށް ނޫން އެހެން އެކައުންޓަކަށް ޖަމާކުރެވޭ ހާލަތުގައި ހުރި ޗެކްތަކެއް ނޫން ކަމަށެވެ. ނަމަވެސް އެ ޗެކްތަކުގައިވާ ފައިސާ ޖަމާވެފައި ވަނީ އެސްއޯއެފް ކުންފުނީގެ އެކައުންޓަށް ކަމަށް ޔާމީން ވިދާޅުވި އެވެ.\nއެ ޗެކްތައް އެސްއޯއެފް ކުންފުނީގެ އެކައުންޓަށް ޖަމާވެފައިވާކަން ލިޔެކިޔުންތަކުން އެނގޭ ކަމަށް ޒިޔަތުގެ ވަކީލު ވިދާޅުވި އެވެ. އަދި އެސްއޯއެފްގެ އެކައުންޓަށް އެ ޗެކްތައް ޖަމާވެފައި ވަނީ އެމްއެމްޕީއާރުސީން ބޭންކް އޮފް މޯލްޑިވްސް އަށް ހުށަހަޅާފައިވާ ބޯޑް އޮފް ރިޒޮލިއުޝަނާ ކަނޑައެޅިގެން ޚިލާފަށް ކަމަށް ވަކީލު ވިދާޅުވި އެވެ.\nޒިޔަތުގެ ވަކީލު ވިދާޅުވީ، އެމްއެމްޕީއާރުސީގެ ގަވާއިދުތަކާ ޚިލާފަށް އެމްއެމްޕީއާރުސީގެ ފައިސާ ބޭނުންކޮށްފައި ނުވާނެ ކަމަށާއި، އެމްއެމްޕީއާރުސީގެ ފައިސާއަށް ޒިޔަތު ޚިޔާނާތްތެރިވެފައި ނުވާނެ ކަމަށެވެ.\nޒިޔަތަށް ކުރާ ދައުވާތައް ސާބިތު ކުރުމަށް ދައުލަތުން ވަނީ ކޮންމެ ދައުވާއެއްގައި ވެސް ހިމެނޭ ރަށް ނުވަތަ ފަޅާ ގުޅޭ އެއްބަސްވުންތަކާއި ޗެކްތައް އަދި ޗެކް ލިބުނު ކަމުގެ ސްލިޕްތައް ހުށަހަޅާފަ އެވެ. އޭގެ އިތުރުން ސިއްރު ހެކިން ވެސް ދައުވާތައް ސާބިތު ކުރުމަށް ހުށަހަޅާފައިވެ އެވެ.\nމިއަދު ބޭއްވި 15 ދައުވާ އާ ގުޅިގެން ޝަރީއަތުގެ ކުރިން ހުށަހަޅަ ހުށަހެޅުންތަކާ ބެހޭ ގޮތުން ވާހަކަ ދެއްކުމަށް އަންނަ އަހަރުގެ ޖެނުއަރީ މަހުގެ ހަތް ވަނަ ދުވަހު އަޑުއެހުމެއް ބާއްވަވާނެ ކަމަށް ގާޒީ އަލީ އާދަމް ވިދާޅުވި އެވެ.\nކްރިމިނަލް ކޯޓް އަބްދުﷲ ޒިޔަތު އަބްދުﷲ ޒިޔަތުގެ ޝަރީއަތް އެމްއެމްޕީއާރްސީގެ ޚިޔާނާތް\nޕްރެސް ކޮންފަރެންސްގައި ފާރިސް ތަމްސީލް ކުރެއްވީ ރައީސް މައުމޫން: ހެކީން 12 ގަޑި 26 މިނެޓް ކުރިން


Muizzu ah ehbaarulun dheynah: Raees Nasheed\nރައްޔިތުންގެ މަޖިލީހުގެ ރައީސް އަަދި ކުރީގެ ރަައީސް މުހައްމަދު ނަޝީދު\nއިއްޔެ ބޭއްވި ލޯކަލް ކައުންސިލް އިންތިހާބްގައި މާލޭގެ މޭޔަރު ކަަމަށް އިންތިހާބު ވެވަޑައިގެންނެވި ކުރީގެ ހައުސިން މިނިސްޓަރު ޑރ. މުހައްމަދު މުއިއްޒަށް ފުރިހަަމަ އެއްބާރުލުން ދެއްވާނެ ކަމަށް މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nކައުންސިލް އިންތިހާބަށް ކެމްޕޭން ކުރެެެއްވުމުގައި މުއިއްޒަށް ވަރަށް ބޮޑަށް ފާޑުވިދާޅުވި ނަމަވެސް މިއަދު ރަައީސް ނަޝީދު ކުރެއްވި ޓުވީޓެއްގައި މުއިއްޒަށް ވަނީ މަރުހަބާ ވިދާޅުވެފަ އެވެ. ވިދާޅުވީ މާލޭގެ ކަންކަން ހައްލު ކުރުމަށް މުއިއްޒު ވަރަށް ބުރަކޮށް މަސައްކަތް ކުރައްވާނެ ކަމަށް އުއްމީދު ކުރައްވާ ކަމަށެވެ.\n"އަޅުގަނޑުގެ ފަރާތުން މަނިކުފާނަަށް ދޭން ޖެހޭ އެއްބާރުލުން ދޭނަން" ރައީސް ނަޝީދުގެ ޓުވީޓުގައި ވެއެވެ.\nމުއިއްޒު މާލޭގެ މޭޔަރުކަމަށް ހޮވިވަޑައިގެންނެވީ އެ މަގާމަށް ވާދަ ކުރެއްވި އެމްޑީޕީގެ ކެންޑިޑޭޓް އަދި އެ ޕާޓީގެ ކުރީގެ ސެކެޓްރީ ޖެނެރަލް އަނަސް އަބްދުއް ސައްތާރާ ވާދަކޮށް ބޮޑު ތަފާތަކުން 61.3 ޕަސެންޓް ވޯޓު ކާމިޔާބު ކުރައްވައިގެން ނެވެ.\nއިންތިހާބް ކާމިޔާބް ކުރެއްވުމަށް ފަހު މުއިއްޒު ރޭ ވިދާޅުވީ މުއިއްޒު ވިދާޅުވީ ސަރުކާރުން ރައްޔިތުންނާއެކު މަސައްކަތް ކުރާހާ ހިނދަކު ސަރުކާރާއެކު މަސައްކަތް ކުރުމުގައި ދެމި އޮންނާނެ ކަަމަށެވެ.\nއެގޮތުން ސަރުކާރުން ބޭނުންވާ ކަންތައްތައް ހާސިލްކުރުމަށް އިސްނަގައި ރައްޔިތުންނަށް ފައިދާވާ ގޮތަށް ކަންތައްތައް ކުރިއަށް ގެންދާނެކަމުގެ ޔަގީންކަން މުއިއްޒު ރޭ ދެއްވި އެވެ. އެހެން ނަަމަވެސް ސަރުކާރުން ރައްޔިތުންނަށް ފައިދާ ނުވާކަމެއް ކުރާނަމަ އެކަމެއް ސަރުކާރަށް ހުށަހަޅައިގެން އެކަމެއް ބަދަލުކުރުމަށް މަސައްކަތް ކުރައްވާނެ ކަމަށްވެސް ވިދާޅުވި އެވެ.\nރައީސް މުހައްމަދު ނަޝީދު ޑރ. މުހައްމަދު މުއިއްޒު މާލޭ ސިޓީ + ލޯކަލް ކައުންސިލްތަކުގެ އިންތިހާބު މާލޭ ސިޓީ ކައުންސިލް\n"ރައްޔިތުންނަށް ބޯހިޔާވަހިކަމެއް ނުލިބެނީސް ހުއްޓާނުލާނަން"


Saudi isverrinaai bahdhalu kurumah Shahid Saudi ah\nރާއްޖެ - ޢަބްދުﷲ ޝާހިދު\nސައުދީ ސަރުކާރުގެ އިސްވެރިންނާ ބައްދަލުކުރުމަށް ޝާހިދު ސައުދީއަށް\nމި ދަތުރުފުޅުގައި ސައުދީ ފޮރިން މިނިސްޓަރާ ބައްދަލު ކުރައްވާނެ\nކ. މާލެ 12 ފެބުރުއަރީ 2019 | އަންގާރަ 20:59 1,404\nފޮރިން މިނިސްޓަރު ޝާހިދު (ކ) އާއި ރައީސް އޮފީހުގެ ޕޮލިސީ ސެކެޓްރީ އާމިނަތު ޝައުނާ (ވ) - ގޫގުލް\nވަޒީރުކަމުގައި ސަޢޫދީ ޢަރަބިއްޔާއަށް ކުރައްވާ ފުރަތަމަ ރަސްމީ ދަތުފުޅުގައި ޢަބްދުﷲ ޝާހިދު، ސަޢުދީ އަރަބިއްޔާ އަށް މިއަދު ފުރާވަޑައިގަންނަވައިފިއެވެ.\nމިނިސްޓަރ ޝާހިދުގެ މި ދަތުރުފުޅުގައި ސަޢޫދީ ޢަރަބިއްޔާގެ ފޮރިން މިނިސްޓަރ ހިޒް އެކްސެލެންސީ ޑރ. އިބްރާހިމް ބިން ޢަބްދުލްއަޒީޒް އަލްއައްސަފް އާއި، ސަޢޫދީ ސަރުކާރުގެ އެހެނިހެން އިސްވެރިންނާއި ބައްދަލުކުރެއްވުމަށް ވަނީ ހަމަޖެހިފަައިވާ ކަމަށް ފޮރިން މިނިސްޓްރީން މައުލޫމާތުދެއެެވެ.\nދިވެހިރާއްޖެ އާއި ސަޢޫދީ ޢަރަބިއްޔާއާ ދެމެދު އޮތް ގާތް އަޚުވަންތަ ގުޅުން އިތުރަށް ހަރުދަނާކުރުމަށާއި، ދިވެހިރާއްޖޭގެ ތަރައްޤީއަށް ސަޢޫދީ ޢަރަބިއްޔާއަށް ވެދެވޭނެ އެހީތެރިކަމާ މެދު މި ދަތުރުފުޅުގައި މަޝްވަރާކުރެވޭނެއެވެ.\nޚާރިޖީ ވަޒީރު ޢަބްދުﷲ ޝާހިދު ރަސްމީ ދަތުރުފުޅެއްގައި ސަޢޫދީ ޢަރަބިއްޔާއަށް ފުރާވަޑައިގަންނަވައިފި\nޕްރެސް ރިލީޒްhttps://t.co/WGkhpIGwxP pic.twitter.com/PEEbyNhRp3\n— MFA Maldives (@MDVForeign) February 12, 2019\nމި ދަތުރުފުޅުގައި އެމަނިކުފާނުގެ އަރިހުގައި ރައީސުލްޖުމްހޫރިއްޔާގެ އޮފީހުގެ ޕޮލިސީ ސެކެޓްރީ އާމިނަތު ޝައުނާ އާއި މިނިސްޓްރީ އޮފް ފޮރިން އެފެއާޒްގެ އެޑިޝަނަލް ސެކެޓްރީ އަހުމަދު ޝިއާންގެ އިތުރުން ޚާރިޖީ ވުޒާރާގެ ބައެއް އިސްބޭފުޅުން ބައިވެރިވެ ވަޑައިގަންނާވާފައިވާ ކަމަށް މިނިސްޓްރީން ބުންޏެވެ.\nވަޒީރުކަމާ ހަވާލުވެވަޑައިގަތް ފަހު ޝާހިދު ވަނީ އިންޑިއާ، ޔޫއޭއީ، އެމެރިކާގެ އިތުރުން އިނގިރޭސިވިލާތަށް ދަތުރު ކުރައްވާފައެވެ. ފޮރިން މިނިސްޓަރު އެންމެ ފަހުން އިނގިރޭސިވިލާތަށް ކުރެއްވި ދަތުރުފުޅުގައި ވަނީ ކޮމަންވެލްތްގެ ސެކެރެެޓަރީ ޖެނެރަލް ޕެޓްރީޝިއާ ސްކޮޓްލޭންޑްއާ ބައްދަލު ކުރައްވާފައެވެ. ރާއްޖެ އިން ކޮމަންވެލްތާ ގުޅުމުގެ މަސައްކަތް އަވަސް ކޮށްދިނުމަށް ޝާހިދު ވަނީ އެދިފައެވެ.


0 October 22nd, 2020 - 10:31 PM\nރާއްޖޭގެ ސިޔާސީ މަސްރަޙުން މިޒަމާނުގެ ކުލަވަރު ފެންނަން ފެށީ ކުރީގެ ރައީސް ސުމުއްވުލް އަމީރު މުޙައްމަދު އަމީން ދޮށިމޭނާ ކިލެގެފާނުގެ ސިޔާސީ ޙަޔާތްޕުޅު ފެށިގެންއައި ހިސާބުންކަމުގައި ދެންނެވިޔަސް ދޮގަކަށް ނުވާނެއެވެ. އެމަނިކުފާނަކީ ރާއްޖޭގެ ޖުމްހޫރީ ޙަޔާތުގެ ބާނީއެވެ. ވޯޓުލައިގެން ރައްޔޮތުންނާ ގުޅުންހުރި ކަންކަން ނިންމެވުމުގެ ވިސްނުން އިސްކުރެއްވި ޒަމާނީ ވިސްނުމުގެ ލީޑަރެކެވެ. އަންހެންކުދިންގެ ތަޢުލީމު ރާއްޖޭގައި ފުޅާކުރެއްވުންފަދަ އެތައް މުހިންމު ކަމެއް ފަށްޓަވައިދެއްވީ ރައީސް އަމީނެވެ.\nމިއަދު ޒުވާނުންގެ ދުވަސް ފާހަގަކުރަމުންދާއިރު، ފާހަގަކޮށްލަންޖެހޭ އެއްކަމަކީ ރާއްޖޭގެ ދުސްތޫރީ ޙުކޫމަތުގެ ފެށުންކަމަށް ބެލެވޭ 1932ގެ ފުރަތަމަ ޤާނޫނު އަސާސީއާ ހަމައިން ބަލާނަމަ މިހާތަނަށް ރާއްޖޭގައި އުފެދުނު އެންމެ ޒުވާން ވަޒީރަކީވެސް އަދި މަޖިލިސް މެންބަރަކީވެސް ރައީސް އަމީނެވެ.\nއެމަނިކުފާނުގެ ޢުމުރުފުޅުން އެންމެ 22 އަހަރުފުޅުގައި 22 ޑިސެމްބަރ 1932ގައި، ރާއްޖޭގެ ޤާނޫނުހަދާ މަޖިލީހުގެ މެންބަރުކަމާއި އޭރުގެ ވަޒީރުއްތިޖާރާކަން ނުވަތަ މިނިސްޓަރ އޮފް ޓްރޭޑްކަން ރައީސް އަމީން ކުރެއްވިއެވެ.


އަންވަރު އިބްރާހީމް 06 January 2019, 14:54\n(29 ޑިސެމްބަރު 2018 އާ ގުޅޭ)\nކޮންމެ ދުވަހަކީ ވެސް އަހަރެންނަށް މުހިންމު ދުވަހެކެވެ. މުހިންމުވަނީ އަހަރެންގެ އުފާވެރި ޙަޔާތަށެވެ. އެ ހަޔާތުގެ މިސްރާބު ސީދާކޮށްދިން ސަމުގާއަކީ ކަޅުވަކަރު މިސްކިތެވެ. އަހަރެންގެ ދިރިއުޅުމުގެ ޚިޔާލު އުފަންވީ އެ މިސްކިތުގެ ހަރިންމަތެރެއިންނެވެ. ނަރީމާ އެކަން ދަތެވެ. އެކަން ގަބޫލުކުރިއެވެ. އެ ގަބޫލުކުރުމާއެކު އެއްވެސް ދުވަހެއް ވައްޓައިނުލައި ނަރީމާ އެ މިސްކިތް ކުނިކެހިއެވެ. މިސްކިތު ގޯތި ތެރޭ ހުރި އުނިމާގަހަށް ފެންދީހެއްދިއެވެ. އެ ގަހުން މާ ބިނދެ އޭގެ ވަސް ގެއާހަމައަށް ވެސް ގެނެސްދިނެވެ.\nފަހުން ފަހުން އަހަރެން ދާ ކޮންމެ ތަނަކުން އެވަސް ދުވާފަދައެވެ. ކޮޓަރި ތެރޭގައި ވެސް އެވަސް ހަރުލާފައި ހުންނަ ފަދައެވެ. އަހަރެންނަށް އެންމެ މީރުވަސް ދުވާ މަލަކީ އެއީއެވެ. މި ލޯބީގެ ހަނދާންތައް އާކޮށްދޭ ވަހަކީ ވެސް އެއީއެވެ.\nއަހަރެމެންގެ ހަޔާތަށް 36 އަހަރު ފުރުނު ދުވަހެވެ. އުފާވެރި ހަނދާންތަކެއް އާލާކުރަމުން ދިޔަ ވަގުތެކެވެ. ނަމަވެސް ދެ މީހުންނަށް ވެސް ތިބެވުނީ ހުއްޓުން އަރާފައެވެ. ދެން ހަދާނެ ގޮތެއް ނޭނގިފައެވެ. އެތައް ހަނދާންތަކެއް ގުޅިފައިވާ މިސްކިތް އެހެން ތަނަކަށް ބަދަލުކުރާ ވާހަކަ ކަންފަތުގައި ޖެހުމުން ހީވީ ގައިން ބައެއް މަދުވިހެންނެވެ. ދިރިއުޅުމުގެ 36 އަހަރުގެ މާޒީން ބައެއް ގެއްލުނު ހެންނެވެ. ވީވެސް އެހެންނެވެ. ނަރީމާގެ މަސައްކަތުން ބައެއް ގެއްލުނީއެވެ. އާދަކޮށް ކޮންމެ ދުވަހެއްގެ ހެނދުނު މިސްކިތް ދޮށަށް ދިޔަ ދިއުން ނިމުމަކަށް އައީއެވެ.\nނަމަވެސް ކޮންމެ ދުވަހެއްގެ ހެނދުނު ހައެއް ޖަހާއިރު އެ މިސްކިތް ފެންނަ ހިސާބަށް ނަރީމާ ދެއެވެ. އެތަނަށް ގެންނަމުންދާ ބަދަލުތައް ބަލައެވެ. އެ ބަދަލުތަކުން ނަރީމާގެ ހިތުގެ ލޯބީގެ ދޮންވެލި ތުނޑިއަށް ބިންދަމުން ދިޔައީ އޭގެ ކުރިން ދުވަހަކުން ވެސް ޖަހާފައި ނުވާފަދަ ބޮޑެތި ރާޅުތަކެކެވެ. އެ ރާޅުތަކުގެ ގަދަ އޮޔާއެކު ދުލުން ބޭރުވަމުން ދިޔައީ ހުއްޓުމެއް ނެތް ޝަކުވާތަކެކެވެ. އެ ޝަކުވާތަކުގެ އަޑު އަހަނީ އަހަރެންނެވެ. އެ މިސްކިތް އެތަނުން ނެގީ ކީއްކުރަން ހެއްޔެވެ؟ އެތައް އަހަރެއް ވެފައިވާ އެ ބިނާ އެހެން ރަށަކަށް އެ ގެންދަނީ ކީއްވެ ހެއްޔެވެ؟ އެއީ ކާކުގެ ޚިޔާލެއް ހެއްޔެވެ؟ އެ މިސްކިތް އެތާ ބަހައްޓައިގެން އެ ކުރާކަމެއް ނުކުރެވޭ ހެއްޔެވެ؟ އެ މިސްކިތް ކުރީ ކޮން އުނދަގުލެއް ހެއްޔެވެ؟ ކަމެއް ވާއިރަށް އެ މިސްކިތް ނަގަން އެ އުޅެނީ ކީއްވެ ހެއްޔެވެ؟ އެތައް ފަހަރަކު ތަކުރާރު ކުރަމުން ދިޔަ ސުވާލުތަކަށް ދޭނެ ޖަވާބެއް އަހަރެންނަކަށް ނުހޯދުނެވެ. އެ ސުވާލުތަކުން އަހަރެންގެ ލޮލަށް ޖަމާކޮށްދިނީ ކަރުނައެވެ. އެއީ މާޒީގެ އެތައް ހަނދާންތަކެއް ގެނެސްދިން ކަރުނައެވެ. އެއިން ކޮންމެ ތިއްކެއްގައި ވަނީ އަހަރެމެންގެ ލޯބީގެ ނިޝާންޖަހާފައެވެ. އެ ނިޝާން ފެންނަ ކޮންމެ ފަހަރަކު އަހަރެންނަށް ވެސް ރޮވެއެވެ. ގިސްލެވެއެވެ. އެކަމަކު ކުރާނީ ކީއް ހެއްޔެވެ؟ ނަރީމާއަށް ވިސްނައި ދޭނީ ކިހިނެއް ހެއްޔެވެ؟\nނަރީމާގެ ޝަކުވާތައް އިތުރުވެ އެ ވޭނީ ސަކަރާތުގައި ނަރީމާ މި ދުނިޔެއާ ވަކިވިއެވެ. ވަކިވީ ކަޅުވަކަރު މިސްކިތް އެންމެ ފަހުން ބަހައްޓާފައި ހުރި ތަނުން ނެގުމުން، ލިބުނު ހިތާމައިގައޭ ބުނާކަށް ނޭނގެއެވެ. އެނގޭކަމަކީ އެ ތާރީޚީ ތަރިކައަކީ ނަރީމާގެ ލޯބީގެ ރަމްޒެއްކަމެވެ. އެކަމުން ނަރީމާއަށް ލިބުނު ނުތަނަސްކަމަކީ ބޮޑުވެގެންވާ ވޭނެއްކަމެވެ. ދިރެމުންދިޔަ ލޯބީގެ ރަމްޒެއް ކުއްލިގޮތަކަށް ވީނުވީއެއް ނޭނގި ދިއުމުން ނަރީމާގެ ހަވާސް ތެޅިގަތްކަމެވެ. އެ ހަށިގަނޑުގެ ހުވާސް ހުއްޓުވިކަމެވެ. އެ ވަކިވުމުގެ ވިހައިގެ އަސަރު އަހަރެންގެ ހަށިގަނޑަށް ވެސް ކުރިކަމެވެ.\nޓީވީން ލައިވްކުރަމުން ދިޔަ ޕްރޮގުރާމް ނިމިގެން ދިޔައީ ޚިޔާލުގެ މާޒީއަކަށް އަހަރެން ގަންބާލާފައެވެ. އަދިވެސް ވިސްނެނީއެވެ. އެ ޚިޔާލުތަކުން ނުކުންނަން ބޭނުން ނުވަނީއެވެ. އަހަރެންނަށް ވެސް އަހަރެންގެ ޚިޔާލު ފާޅުކުރެވޭނެއެވެ. އެ މިސްކިތް ބަހައްޓާނެ ތަނަކާމެދު ޚިޔާލު ހުށަހެޅޭނެއެވެ. އެ ނިޔަތުގައި އަހަރެން ލިޔަންފެށީ ސިޓީއެކެވެ.\nހެރިޓޭޖް މިނިސްޓަރ ޔުމްނާ މައުމޫނަށް\nތިޔަ ފެއްޓެވީ ގައުމީ މަސައްކަތްޕުޅެކެވެ. ބައްޕާފުޅު ވެރިކަމަށް ވަޑައިގެން ކުރެއްވި ފުރަތަމަ މަސައްކަތްޕުޅަކީ ވެސް ތިޔައެވެ. މި ފަހަރު ވެސް ކުރައްވަން ޖެހިވަޑައިގެންނެވި ފުރަތަމަ ކަމަކީ ތިޔައެވެ. ތިޔަ ކުރައްވާ މަސައްކަތްޕުޅަށް ޝުކުރާއި ތަޢުރީފު ހައްގެވެ. މިހިތަށް ވެރިވާ އިހުސާސްތައް ނުހަނު މައްޗެވެ.\nމިނިސްޓަރެވެ. ތިޔަ ކަޅުވަކަރު މިސްކިތް އަޅުގަނޑަށް ވަރަށް ޚާއްޞައެވެ. ޚާއްޞަވީ އެ ބިނާއާ އަޅުގަނޑުގެ ޙަޔާތާ ވެސް ގުޅިފައިވާތީއެވެ. އަޅުގަނޑުގެ ދިރިއުޅުމުގެ ދަތުރު އެ މިސްކިތުން ފެށިފައިވާތީއެވެ. މިސްކިތް އެންމެ ފަހުން ބެހެއްޓި ތަނުގައި ބެހެއްޓީއްސުރެ ފާއިތުވީ ކޮންމެ އަހަރެއްގެ ކޮންމެ ދުވަހަކު ފަސް ފަހަރު އެ މިސްކިތަށް އަޅުގަނޑު އެރީމެވެ. އެއްވެސް ނަމާދެއް ނާޅަމެވެ. ކޮންމެ ދުވަހަކު އަޅުގަނޑުގެ އަންހެނުން އެ މިސްކިތު ގޯތި ތެރެ ކުނިކެހިއެވެ. އެއްވެސް ދުވަހެއް ވައްޓައެއް ނުލައެވެ. މިދައްކަނީ 13140 ދުވަހުގެ ވާހަކައެވެ. 36 އަހަރުގެ މާޒީގެ ވާހަކައެވެ. ނަމަވެސް އެއީ މާޒީއެވެ. އެ މާޒީން މިއަދު ލޮލަށް ޖަމާވަނީ ކަރުނައެވެ. އެ ހަނދާންތަކުން ހިތަށް ވެރިވަނީ ބުނެދޭން ނޭނގޭ ފުން އިހުސާސެކެވެ. އެ އިހުސާސްތަކުން ޒަޚަމު ނުވާ، އޭގެ ތަދުން ވޭންނާޅައި އެންމެ ގުނަވަނެއް، އެންމެ ނާރެއް ވެސް މިހަށިގަނޑަކު ނުވެއެވެ.\nމިނިސްޓަރެވެ. އެ މައުޟޫ ބޭއްވީމެވެ. ނަމަވެސް ކަޅުވަކަރު މިސްކިތުގެ ވާހަކަ ބޭއްވޭކަށް ނެތެވެ. އެ ބިނާ ހުންނަން ޖެހޭނީ މާލޭގައެވެ. ފުރަމާލޭގައެވެ. އެ ބިނާ ނިސްބަތްވާ ބިމުގައެވެ. އޭގެ އުފަން ފަސްގަނޑުގައެވެ. އެ މިސްކިތްދެކެ، މާލޭގެ މި ފަސްގަނޑު ލޯބިވާ ވަރަށް ލޯބިވާނެ އެހެން ފަސްގަނޑެއް މި ރާއްޖެއަކު ނޯންނާނެއެވެ. އެ މިސްކިތާ ގުޅިފައިވާ އެހެން ބަޔަކު ވެސް ނުތިބޭނެއެވެ. އެ ތަރިކައިގެ ހަގީގީ އިހުސާސް ކުރެވޭނެ އެހެން ހިތްތަކެއް އެހެން ރަށްތަކަކުންނެއް ނުލިބޭނެއެވެ. ތަރިކައިގެ އިހުސާސަކީ ތަފާތު އިހުސާސެކެވެ. ތަރިކަ ދިރުވުމަކީ އޭގެ އިހުސާސް ދިރުވުމެވެ. ހަގީގަތް ދިރުވުމެވެ. އެ ހަގީގަތް ނީލަންކިޔާކަށް ނުޖެހެއެވެ. އެހެން ރަށެއްގެ މާއްދީ ވިސްނުމެއްގެ އޮށަކަށް އެ މިސްކިތް ހަދާކަށް ވެސް ނުޖެހެއެވެ. އެ މިސްކިތަށް ކުރެވުނު ވަރު ކުޑައެއް ނޫނެވެ. އެއްފަހަރު އޭގެ އަމިއްލަ ވަޒަނުން ވެސް ނެރެލެވިއްޖެއެވެ. ދެވަނަ ފަހަރަށް ވެސް ފުރުޞަތު ހުޅުވައިލެވިއްޖެއެވެ. ގުދުރަތުގެ ފުރިހަމަ އަތަކުން އެ ބިނާ އެ ހިމާޔަތް ކުރައްވަނީ ފަހެ ކީއްވެ ހެއްޔެވެ؟ ބޭނުން ތަނަކު ރާވާލެވޭ ގޮތަށް ހިމުން ކީލީގެ ކަޅުވަކަރުން ހަދާފައިވާ އެ ތަރިކައަށް އިހުމާލު މި ވަނީ ކޮން ސަބަބަކާ ހުރެ ހެއްޔެވެ؟\nދެރައެވެ. ވަރަށް ދެރައެވެ. މި މާލެއިން ބޭރަށް ކަޅުވަކަރު މިސްކިތް ހިނގައިދާނެތީ ކަންބޮޑުވެއެވެ. މިއީ ނާތަހުޒީބު ވިސްނުމެއް ނޫނެވެ. އަމިއްލަ އެދުން އިސްވެފައިވާ ވިސްނުމެއް ވެސް ނޫނެވެ. އެ މިސްކިތް މިއަދު އެ ރޮނީ ރެފިއުޖީއެއްގެ ދަރަޖަ ލިބިފައިވާތީއެވެ. އޭގެ ގުނަންތައް ވަކިވަކިކޮށް ބައިބައިކޮށްފައިވާތީއެވެ. އޭގެ މާހައުލުން ބޭރުކޮށްފާނެތީއެވެ. އެގޮތަށް މިންވަރުވެގެން ނުދިއުމަކީ އަޅުގަނޑުގެ އެދުމެވެ.\nސިޓީގެ ފަހު ޖުމުލައާ ހަމައަށް ދެވުނު އިރު އަހަރެންގެ އަތުގައި އޮތް ގަލަން ދޫވާހެން ހީވިއެވެ. ހާސްވާ ގޮތް ވީއެވެ. ހިތުގެ ތެޅުން އަވަސްވެ ނޭވާލާން އުނދަގޫވީއެވެ. ނަރީމާގެ މަތިން މާ ބޮޑަށް ހަނދާންވީއެވެ. އޭނާ އައިސް ބުނާ ކަހަލައެވެ. އަންނާށެވެ. ތިޔަ ތަނުގައި ހުރުމުގެ މާނައެއް ނެތެވެ. ލިބޭނެ އުފަލެއް ނޯންނާނެއެވެ. ހޯދޭނެ މޮޅުތަކެއް ނުހުންނާނެއެވެ. ތެދެކެވެ. ހިތް އެ ބުނަނީ ވެސް ރަނގަޅު ވާހަކަތަކެކެވެ. ނަމަވެސް ނަސީބަކީ ވެސް ނިޢުމަތެއްކަން ގަބޫލުކުރަން ޖެހެއެވެ. މިންވަރަށް އީމާންވާން ވެސް ޖެހެއެވެ. އަހަރެންނަށް ނަރީމާ ލިބުނެވެ. އެކުގައި 36 އަހަރު ފިސާރި ލޯބިން ހޭދަކުރެވުނެވެ. ނަރީމާގެ ދުނިޔޭގައި ކޮންމެ ދުވަހަކު އުނިމަލުގެ ވަހުން އަހަރެންގެ ރޫހު ތާޒާ ކޮށްދިނެވެ. އެ ހުރިހާ ކަމެއް ގުޅިފައިވަނީ ކަޅުވަކަރު މިސްކިތާއެވެ. މިއަދު އެ މިސްކިތް ބަހައްޓާން އަހަރެން އެދެނީ ސަލްޓަންޕާކު ތެރޭގައެވެ. ކުރިންވެސް ހުރި ތަނުގައެވެ. ހަމަ އެގޮތަށެވެ. އެއީ އަހަރެންގެ ލޯބީގެ ވެސް ރަމްޒެކެވެ.


Iraq bodu vazeeru ge isthiufaa majileehun gabool kohfi\nއިރާގުގެ ބޮޑު ވަޒީރުގެ އިސްތިއުފާ ގަބޫލުކޮށްފި\nއިރާގުގެ ބޮޑު ވަޒީރު އާދިލް އަބްދުލް މަހްދީ -\nއިރާގުގައި މިހާރު ކުރަމުންދާ މުޒާހަރާތަކާ ގުޅިގެން އުފެދިފައިވާ ހަމަނުޖެހުން ކޮންޓްރޯލް ނުވިކަމަށް ބުނެ، އެގައުމުގެ ބޮޑު ވަޒީރު އާދިލް އަބްދުލް މަހްދީ އިސްތިއުފާއަށް އެދި ހުށަހެޅި ހުށަހެޅުން އެގައުމުގެ ގާނޫނު ހަދާ މަޖިލީހުން ގަބޫލުކޮށްފި އެވެ.\nއާދިލް އަބްދުލް މަހްދީ މަގާމުން އިސްތިއުފާއަށް ދިންކަން އަންގާ މަޖިލީހަށް ސިޓީ ފޮނުވާފައިވަނީ މުޒާހަރާގެ ތެރެއިން 50 މީހުން މަރުވުމުން، އިތުރު މަރެއްގެ ޒިންމާ ނަގަން ބޭނުން ނުވާ ކަމަށް ބުނެ އެވެ. މި 50 މީހުން ވެސް މަރުވެފައިވަނީ ސަލާމަތީ ބާރުތަކުން މުޒާހަރާ ކޮންޓޮރޯލް ކުރުމުގެ ތެރެއިންނެވެ.\nސަލާމަތީ ބާރުތަކުން މުޒާހަރާ ކޮންޓޮރޯލް ކުރުމަށް ބާރުގެ ބޭނުން ކުރުމުން ދުނިޔޭގެ ގިނަ ގައުމުތަކުން ވަނީ އެކަމާ ފާޑު ކިޔާފަ އެވެ. އެކަން ހައްލުކުރާނެ ކަމަށް އާދިލް އަބްދުލް މަހްދީ ވިދާޅުވި ނަމަވެސް ސަލާމަތީ ބާރުތަކުން ގެންދިޔައީ ބާރުގެ ބޭނުންކޮށްގެން މުޒާހަރާ ކޮންޓޮރޯލް ކުރުމުގެ ނަމުގައި ބައިވެރިންނަށް އަނިޔާ ކުރަމުންނެވެ.\nބޮޑު ވަޒީރުގެ އިސްތިއުފާ މިހާރު އިރާގުގެ ކެބިނެޓުން ވެސް ވަނީ ގަބޫލުކޮށްފަ އެވެ. މިއާއެކު އިރާގ ސަރުކާރުގެ އިސް މަގާމުތަކުގައި ތިބި ގިނަ ބަޔަކު ދަނީ މަގާމުން އިސްތިއުފާ ދެމުންނެވެ. އާދިލް އަބްދުލް މަހްދީ ބޮޑު ވަޒީރު ކަމުން އިސްތިއުފާ ދިނުމާ ގުޅިގެން މަޖިލީހުން މިހާރު ގެންދަނީ އާ ބޮޑު ބަޒީރު އައްޔަން ކުރުމުގެ މަސައްކަތް ކުރަމުންނެވެ. މަޖިލީހުން ބޮޑު ވަޒީރަކު އައްޔަން ކުރަން ޖެހޭނީ 30 ދުވަހުގެ ތެރޭގަ އެވެ.\nނަމަވެސް މީޑިއާ ރިޕޯޓުތަށް ބުނާ ގޮތުން މަޖިލީހުން ހަފްތާއެއްގެ ތެރޭގައި ހުސްވެފައިވާ ބޮޑު ވަޒީރު ކަމުގެ މަގާމަށް ބޭފުޅަކު އައްޔަން ކުރާނެ އެވެ.


Hamalaa dhinee irankan saabithu vejje nama badhalu hifaanan: Saudi\nސައުދީއަރަބިއްޔާގެ ފޮރިން މިނިސްޓަރު އަދީލް އަލް ޖުބެއިރް: އަރަމްކޯއަށް ދިން ހަމަލާގެ ބަދަލު ހިފާނެ ކަމަށް ވިދާޅުވި\nސައުދީ އަރަބިއްޔާގެ އަރަމްކޯ އޮއިލް ފެސިލިޓީސްއަށް ހަމަލާ ދިނުމުގެ ފަހަތުގައި ވަނީ އިރާނުގެ ސަރުކާރުކަން ސާބިތު ވެއްޖެނަމަ، ސައުދީން އޭގެ ބަދަލު ހިފާނެ ކަމަށް ސައުދީގެ ފޮރިން މިނިސްޓަރު އަދީލް އަލް ޖުބެއިރް ވިދާޅުވެއްޖެ އެވެ.\nއަދީލް ވިދާޅުވީ، މިހާތަނަށް ކޮށްފައިވާ ތަހުގީގުން ހަމަލާ ދިނީ ޔަމަނުގެ ހޫތީން ނޫންކަން އެނގިފައިވާ ކަމަށެވެ. އަދީލް ވިދާޅުވީ، ތަހުގީގީ މައުލޫމާތުތަކުން އެ ހަމަލާދީފައި ވަނީ އިރާނުގެ ސަރަހައްދަކުން އެނގިފައިވާ ކަމަށެވެ. އަދި ހަމަލާދިން ޑްރޯންތަކާއި މިސައިލް ތަކަކީ އިރާނުގެ އަސްކަރިއްޔާއިން ބޭނުން ކުރަމުންދާ ހަތިޔާރުކަން ވެސް އެނގިފައިވާ ކަމަށެވެ.\n"ސައުދީއަރަބިއްޔާގެ ސަލާމަތާއި ރައްކާތެރިކަން ކަށަވަރު ކުރުން މުހިންމު، އެ ހަމަލާ ދިނީ އިރާނުގެ ސަރުކާރުގެ އެއްބާރުލުމާއެކުގައި ކަމަށްވާނަމަ، ސައުދީން ހަމަލާ ދިނުމުގައި ފަހަތަކަށް ނުޖެހޭނެ" އަދީލް ވިދާޅުވި އެވެ.\nސައުދީގެ ޑިފެންސް މިނިސްޓްރީގެ ސްޕޯކްސް ޕާސަން ކާނަލް ތުރުކީ އަލް މަނިކު މީގެ ކުރިން ވިދާޅުވެފައި ވަނީ، ހަމަލާ ދީފައިވަނީ އިރާނުގެ ސަރަހައްދަކުންކަން ކަށަވަރުވާ ކަމަށެވެ. ނަމަވެސް އަރަމްކޯއަށް ޑްރޯން ހަމަލާ ދިނުމުގެ ޒިންމާ ނަގާފައިވަނީ ޔަމަނުގެ ހޫތީ ސިފައިންނެވެ. އަދި އެ ހަމަލާ ދިންތަނާ އިރުކޮޅެއް ފަހުން އެމެރިކާއިން ވަނީ އަރްމްކޯއަށް ހަމަލާ ދިނީ އިރާނުން ކަމަށް ބުނެ، އިރާންގެ އިގްތިސޯދީ ސަރަހައްދަށް ގަވާއިދާ ހިލާފަށް ވަދެފަ އެވެ.\nއެމެރިކާއިން ތުހުމަތު ކުރާ ގޮތުގައި އަރަމްކޯއަށް ހަމަލާދިން ޑްރޯންތައް އުދުއްސާލާފައިވަނީ އިރާންގެ ހުޅަނގު ޕްރޮވިންސްއެއްގެ ސަރަހައްދަކުންނެވެ. އިިރާނުން ވަނީ ސައުދީގެ އަރަމްކޯ ފެސިލިޓީސްއަށް ހަމަލާދިން ކަމަށް ކުރާ ތުހުމަތުތައް ދޮގުކޮށްފަ އެވެ. އަދި އެކަމުގެ އެއްވެސް ބައިވެރިވުމެއް ނޯންނާނެ ކަމެއް ބުނެފަ އެވެ. ނަމަވެސް ހަމަލާ ދިނުމުގައި އިރާންގެ ފަސްގަނޑު ބޭނުންކުރި ކަމަށް ކުރާ ތުހުމަތު ދޮގެެއް ނުކުރެ އެވެ.


Kalhuvakaru Miskithah veenuvee eh neyngunu\nކަޅުވަކަރު މިސްކިތައް ވީނުވީއެއް ނޭނގުނު\nކުރީގެ ސަލްޓަންޕާކު އިރު ދެކުނު ކަނުގައި ހުރި ކަޅުވަކަރު މިސްކިތް: މި މިސްކިތް ބަދަލުކުރަން ހަމަޖެހިފައިވަނީ ތިނަދޫއަށް --\nލިލީ މަގު ކަންމައްޗަކަށް ސަލްޓަންޕާކާ އިންވެގެން ހުރި އާސާރީ މިސްކިތެއް ކަމަށްވާ ކަޅުވަކަރު މިސްކިތް 2016 ވަނަ އަހަރުގެ އޮގަސްޓްމަހު ރޫޅާލައިގެން އެތަނުން ނެގީ ގދ. ތިނަދޫ ހުކުރު މިސްކިތް ހުރި ބިމުގައި އެ މިސްކިތް އަލުން ރާވައި ހުޅުވާނެ ކަމަށް ބުނަމުން އެވެ. އެހެން ނަމަވެސް މިހާރު އަހަރަކަށް ވުރެ ގިނަ ދުވަސްވެފައިވާ އިރު އެ މިސްކިތް އަލުން ތިނަދޫގައި އަދި ބަހައްޓާފައެއް ނުވެ އެވެ. އެކަމަކު އެ މިސްކިތް އެ ރަށުގައި ރޭވުމުގެ މަސައްކަތް ގޮސްފައިވާ ހިސާބެއް ވެސް އިނގޭ މީހަކު ނެތެވެ.\nކަޅުވަކަރު މިސްކިތަކީ މި ފަހުގެ ތާރީހެއްގައި އެ ތަނަކާ ގުޅޭގޮތުން އެންމެ ގިނައިން ވާހަކަ ދެކެވުނު އެއް މިސްކިތެވެ. ވަޒަން ބަދަލުކުރުމުގެ ދިގު މާޒީއެއް އޮތް ކަޅުވަކަރު މިސްކިތް އެ ހުރިތަނުން ނެގި ފަރާތްތަކަށް ވެސް މިވަގުތު އެ މިސްކިތް ވީ ތަނެއް ބުނެދޭން ނޭނގުނެވެ.\nމިހާރު "ރަސްރަނި" ގެ ނަމުގައި ސަރުކާރުން ތަރައްގީކޮށްފައިވާ ކުރީގެ "ސަލްޓަން ޕާކް" އިރުދެކުނު ކަނުގައި ކުރިން ހުރި ކުޑަކުޑަ މިސްކިތަކީ 200 އެއްހައި އަހަރުގެ ދިގު ތާރީހެއް އޮތް، ތާރީހާ ގުޅޭ ގިނަ ވާހަކަތަކާ ގުޅިފައިވާ މިސްކިތެކެވެ ކުޑަ މިސްކިތެއް ނަމަވެސް ކަޅުވަކަރު މިސްކިތަކީ ހައިރާންކުރުވަނިވި ރީތި ސިފަތަކެއް ލިބިފައިވާ މިސްކިތެކެވެ. އެއީ އިހުގެ ދިވެހިންގެ ހިރިގަލުގެ ފަންނުވެރިކަމާއި ކުޅަދާނަ އެތައް އަތްތެރި މަސައްކަތްތަކެއް ފެންނަންހުރި އަގުހުރި ބިނާއެކެވެ.\nމި އަގުހުރި ތާރީހީ ބިނާ މިހާރު ކޮބައި ހެއްޔެވެ؟ ކަޅުވަކަރު މިސްކިތް ތިނަދޫގައި ބަހައްޓައިފި ހެއްޔެވެ؟ އާންމު އުސޫލަކުން ޖަވާބު ދޭނަމަ ދޭން އޮތް ޖަވާބަކީ "ނޭނގޭ" އެވެ.\nކަޅުވަކަރު މިސްކިތުގެ ވާހަކަ ތާރީހީ އެހެން ތަންތަނަށްވުރެ ބޮޑަށް ދެކެވޭ ސަބަބެއް އެބަ އޮތެވެ. ރައީސް އަބްދުﷲ ޔާމީން ވެރިކަމަށް ވަޑައިގެންނެވުމަށްފަހު ސަލްޓަންޕާކަށް ބޮޑެތި ބަދަލުތަކެއް ގެންނަން ފެށި މަސައްކަތްތަކުގެ ތެރޭގައި މި ކުޑަކުޑަ މިސްކިތް ދާނޭ ދިމާލެއް ނެތި "މަގުމަތި"ވުމަކީ މީގެ އެންމެ ބޮޑު އެއް ސަބަބެވެ. އެންމެ ފުރަތަމަ ނިންމީ ހުޅުމާލޭގައި ހެރިޓޭޖް އައިލަންޑްގެ ގޮތުގައި ތަރައްގީކުރަމުންދާ ފަރުކޮޅުފުއްޓަށް މިސްކިތް ގެންދިއުމަށެވެ. ނަމަވެސް އޭގެ ފަހުން ހައުސިން މިނިސްޓްރީން ނިންމީ މިސްކިތް ތިނަދޫއަށް ގެންގޮސް އެރަށުގެ ކުރީގެ ހުކުރު މިސްކިތް ހުރި ބިމުގައި ކަޅުވަކަރު މިސްކިތް ރާވާށެވެ.\nއޭރު ހައުސިން މިނިސްޓްރީން ބުނީ، މިސްކިތް ތިނަދުއަށް ގެންދާނީ ވަރަށް ރައްކާތެރިކޮށް ހާއްސަ ޕެކިންއެއްގައި ކަމަށެވެ. މިސްކިތް ބެހެއްޓުމަށް ތިނަދޫއިން ހާއްސަކުރި ބިން ސާފުކޮށް ރީތިވެސް ކުރި އެވެ. ތިނަދޫގެ މެދުތެރޭގައި އޮތް އެ ބިން އެއްކޮށް ހާއްސަކުރީ މިސްކިތް ބަހައްޓައި އެތަން ރީތިކޮށް ޒީނަތްތެރި ކުރުމަށެވެ. ނަމަވެސް އޭގެ ފަހުން އެ ބިމުގައިވެސް އިތުރު މަސައްކަތެއް ނުކޮށް އެތަން އެއޮތް ގޮތަށް މިއަދާ ހަމަޔަށް ވެސް އޮތީ އެވެ. މިސްކިތް ތިނަދޫގައި ބެހެއްޓުމާ ގުޅޭ މައުލޫމާތެއް މިނިސްޓްރީން ހާމައެއް ނުކުރެ އެވެ. އަދި އެކަމާ ގުޅޭ ގޮތުން ހައުސިން މިނިސްޓްރީއަށް ގުޅިޔަސް މައުލޫމާތު ލިބޭގޮތެއް ނުވެ އެވެ. ތި މައުލޫމާތަކީ ސާފުކުރަން ޖެހޭ މައުލޫމާތެއް ކަމަށް ބުނެ، އުޒުރު ދައްކަނީ އެވެ.\n"މިސްކިތާ ބެހޭ މައުލޫމާތެއް މިހާރު އަޅުގަނޑުމެންނަކަށް ވެސް ނޭނގެ. ކުރީގެ ކައުންސިލަށް ވެސް ލިބިފައި އޮތް މައުލޫމާތަކީ މިސްކިތް ތިނަދޫއަށް ބަދަލުކުރަން ނިންމިކަން. އެކަމަކު އޭގެ ފަހުގެ އެއްވެސް މައުލޫމާތެއް ނޭނގެ،" ތިނަދޫ ކައުންސިލް މެންބަރު އަލީ އަމްޖަދު ވިދާޅުވި އެވެ. "އެކަމާ ގުޅޭ ލިޔެކިޔުމެއް ވެސް ނެތް،"\nކަޅުވަކަރު މިސްކިތުގެ ބައެއް ބައިތައް.\nރާއްޖޭގެ ތާރީހީ ތަންތަނުގެ ބެލެނިވެރި ފަރާތްކަމަށްވާ ހެރިޓޭޖް ޑިޕާޓްމަންޓްގެ ބޭފުޅަކު "އަވަސް" އަށް ވިދާޅުވި ގޮތުގައި ކަޅުވަކަރު މިސްކިތް ތިނަދޫއަށް ބަދަލުކުރާނެ އެވެ. އެވަރަށް އެކަން ޔަގީންވެ އެވެ. ނަމަވެސް ބަދަލުކުރާނީ ކޮން އިރަކު ކަމެއް ނޭނގެ އެވެ. އަދި މިސްކިތުގެ ބައިތައް މިވަގުތުވީ މާލޭގައި ކަމެއް ވެސް ކަށަވަރުކޮށް ބުނާކަށް އެޑިޕާޓްމަންޓަކަށް ވެސް ނޭނގޭ ކަމަށް އޮފިޝަލް ވިދާޅުވި އެވެ. ސަބަބަކަށް ވަނީ އެ މިސްކިތުގެ ބައިތައް ހެރިޓޭޖްގެ ބެލުމުގެ ދަށުގައި ނެތުމެވެ.\n"އެ މިސްކިތުގެ ބައިތައް ވީތަނެއް އެނގޭނީ ހައުސިން މިނިސްޓްރީއަަށް،" ހެރިޓޭޖްގެ އޮފިޝަލް ވިދާޅުވި އެވެ.\nއެ މިސްކިތުގެ ބައިތައް ވީތަނެއް ބުނެދޭން އެނގޭ ސަރުކާރުގެ އިދާރާއެއް ނެތް އިރު ހެރިޓޭޖް ޑިޕާޓްމަންޓްގެ ކުރީގެ ވެރިޔާ އަލީ ވަހީދު ވަނީ އެ މިސްކިތް ހުރިތަނުން ނަގާފައި ވާތީ އެކަމާ މެދު ވެސް ކަންބޮޑުވުން ފާޅު ކުރައްވައިފަ އެވެ. އަދި ރާއްޖޭގެ އާސާރީ ބިނާތައް އެގޮތަށް ވާނުވާ ނޭނގި ގެއްލިގެން ދިޔުމަކީ އަންނަން އޮތް ޖީލުތަކަށް ރާއްޖޭގެ ތާރީހު އޮޅޭނެ ކަމެއްކަން އަލީ ވަހީދު ފާހަގަ ކުރެއްވި އެވެ.\n"ކާބަފައިންގެ ސީދާ މަސައްކަތްތައް ފެންނަ ވަރަށް މަދު ތަރިކަތަކެއް އަޅުގަނޑުމެންގެ ރާއްޖޭގައި މިހާރު ފެންނަން ހުރީ. އެފަދަ ތަކެއްޗަށް ފަރުވާތެރިވާން ޖެހޭ. ކަމޭހިތާންޖެހޭ. ހަގީގަތުގައި އެފަދަ ތަކެތި ހުންނަ ތަން ނޫންތަންތަނަށް ބަދަލުކުރުމަކީ ތާރީހު ވަރަށް ބޮޑަށް އޮޅި ފަހުގެ ޖީލުތަކަށް އެ މައުލޫމާތު އެންމެ ސައްހަ ގޮތުގައި ނަގައިގަންނަން އުނދަގޫވާނެ ކަމެއް، ރާއްޖޭގައި ތަރިކަ ހިމާޔަތްކުރުން މިއަށްވުރެ ބޮޑު އިސްކަމެއް ދީގެން ކުރަން އެބަޖެހޭ،" ހެރިޓޭޖްގެ ކުރީގެ ޑިރެކްޓާ ޖެނަރަލް އަލީ ވަހީދު ވިދާޅުވި އެވެ.\nސަލްޓަން ޕާކްގެ އިރު ދެކުނު ކަނުގައި ހުއްޓައި 2016 ވަނަ އަހަރު ތިނަދޫއަށް ކަޅުވަކަރު މިސްކިތް ގެންދަން މިސްކިތް ރޫޅާލީ އެ މިސްކިތް އެތަނުގައި ހުންނަތާ 36 އަހަރު ފަހުންނެވެ. އެތަނުގައި މިސްކިތް ބެހެއްޓެވީ 1980 ވަނަ އަހަރު ކުރީގެ ރައީސް މައުމޫން އަބްދުލް ގައްޔޫމްގެ ވެރިކަމުގަ އެވެ.\nކަޅުވަކަރު މިސްކިތަކީ ރޫޅާލައިގެން އެއްތަނުން އަނެއް ތަނަށް ބަދަލުކުރެވޭ ގޮތަށް ރާއްޖޭގައި ހަދާފައިހުރި ހަމައެކަނި މިސްކިތެކެވެ. ކަޅުވަކަރު މިސްކިތް އަނެއްކާވެސް އޭގެ ފުރިހަމަ ގޮތުގައި ފެނިގެންދިއުމަކީ ދިވެހި ތާރީހާއި ގައުމަށް ލޯބިކުރާ އެތަކެއް ދިވެހިން އިންތިޒާރުކުރާނެ ކަމެކެވެ. އެކަމަކު އެ މިސްކިތުގެ ބައިތައް ވީތަނެއް ނޭނގުމަކީ ކަންބޮޑުވުމެކެވެ. އަދި މިސްކިތް ރޫޅާލާ ނެގިފަހުން އަހަރެއް ވެގެން ދާއިރުވެސް އެ މިސްކިތް އަލުން ބެހެއްޓުމުގެ މަސައްކަތެއް ނުކުރެވި ހުުރުމަކީ ވެސް ކަންބޮޑުވުމެކެވެ.


Club Management System ah Club thah ahuluveri koffi - Vaguthu\nކުލަބް މެނޭޖްމަންޓް ސިސްޓަމަށް ރާއްޖޭގެ ކްލަބުތައް އަހުލުވެރި ކޮށްފި\nފީފާ ކަނެކްޓްގެ އިނީޝިއޭޓިވް އެއްގެ ދަށުން ރާއްޖޭގެ ޕްރިމިއަރ ލީގުގެ ކްލަބުތައް ކްލަބް މެނޭޖްމަންޓް ސިސްޓަމް( ސީއެމްއެސް) އަށް އަހުލުވެރިކޮށްފި އެވެ.\nމިއީ އާ ސީޒަން ފެށުމުގެ ކުރިން ކުލަބްތަކުގެ ކަންކަން ބަލަހައްޓާ ،ކްލަބް މެނޭޖްމަންޓް ސިސްޓަމަށް ކްލަބްތައް އަހުލުވެރިކޮށް ،ކުޅުންތެރިންގެ ރަޖިސްޓްރޭޝަންގެ ކަންކަން ނިންމުމަށް ކުރިއަށް ގެންދެވުނު ޓްރެއިނިން އެކެވެ.\nސީއެސްއެމް އަކީ ކޮންމެ ސީޒަންއެއް ފެށުމުގެ ކުރިން ޓީމް ތަކުން އަޕްޑޭޓް ކުރަން ޖެހޭ އެއްޗެކެވެ. ސީޒަން ފެށުމުގެ ކުރިން ކުޅުންތެރިންނާއި ކުލަބާ ގުޅުންހުރި ޑޮކިއުމަންޓްތައް އެ ސިސްޓަމަށް އަޕްޑޭޓުކުރަން ޖެހެއެވެ.\nސީއެމްއެސް އަށް ކުޅުންތެރިން އަހުލުވެރިކުރުމުގެ ޓްރެއިނިންގް ޕްރޮގްރާމް ހިންގާފައިވާއިރު ހެލްތް ޕްރޮޓެކްޝަން އެޖެންސީ (އެޗްޕީއޭ) އިން ވަނީ އަންނަ ސީޒަނަށް ތައްޔާރުވާ ފުރަތަމަ ޑިވިޝަނުގެ ޓީމުތަކުގެ ފަރިތަކުރުންތައް ބޭއްވުމުގެ ހުއްދަ ދީފައެވެ.\nއެހެންނަމަވެސް ނިއު ނޯމަލްގައި ފަރިތަކުރުންތައް ކުރިއަށް ގެންދާނެ ގޮތަކާއި މެދު މަޝްވަރާ ކުރާނެކަމަށާއި ތަބާވާނެ ގައިޑްލައިންތައް އެކުލަވާލުމުގެ މަސައްކަތްތައް ކުރަމުން ގެންދާކަމަށް ވަގުތު ސްޕޯޓްސް އާއި ވާހަކަދައްކަވަމުން އެފްއޭއެމްގެ ޖެނެރަލް ސެކްރެޓަރީ ހުސެއިން ޖަވާޒް (ޖަވާ) ވަނީ ވިދާޅުވެފައެވެ. އަދި މާދަމާ އެޗްޕީއޭ އާއި މަޝްވަރާ ކުރުމަށްފަހު ކްލަބުތަކަށް ފަރިތަކުރުމުގެ ހުއްދަ ދޭނީ މި ގައިޑްލައިންތައް ފައިނަލް ވުމުންކަމަށްވެސް ޖަވާ ވިދާޅުވިއެވެ.\nރަސްމީކޮށް ހާމަނުކުރި ނަމަވެސް އާ ސީޒަން ފެށުމަށް އެފްއޭއެމުން މަސައްކަތްކުރަމުން އަންނަނީ މިއަހަރުގެ ފަހުކޮޅުގައެވެ.\nމިފަހަރުގެ ލީގުގައި 8 ޓީމެއް ވާދަކުރާނެއެވެ. އެއީ އެންމެފަހުގެ ޗެމްޕިއަން މާޒިޔާގެ އިތުރުން ޓީސީ ސްޕޯޓްސް ކްލަބާއި ކްލަބް ގްރީން ސްޓްރީޓްސް، ކްލަބް އީގަލްސް، ކްލަބް ވެލެންސިއާ، ޔުނައިޓެޑް ވިކްޓްރީ ދަ ގްރާންޑޭ ސްޕޯޓްސް ކްލަބް އަދި ސުޕަ ޔުނައިޓެޑް ސްޕޯޓްސް (ސަސް) އެވެ.\nއެފްއޭއެމްގެ ފަރާތުން ކޮވިޑް-19ގެ ފަރުވާއަށް ބޭނުންވާ ބައެއް ތަކެތި ހަދިޔާކޮށްފި\nއެފްއޭއެމް ފައުންޑޭޝަން ލޯންޗްކޮށްފި\nދިވެހި ޕްރިމިއަރ ލީގުގެ ތިންވަނަ ބުރުގައިވެސް އަށް ޓީމު ވާދަކުރާނެ


Kulhudhuhfusheegai aitheri masahkai miahvure fulhaadhaairaaehgai fenidhaanebaa !\nކުޅުދުއްފުށީގައި އަތްތެރި މަސައްކަތް މިއަށްވުރެ ފުޅާދާއިރާއެއްގައި ފެނިދާނެބާ !\nކުޅުދުއްފުއްޓަކީ ޒަމާނުއްސުރެ މަސައްކަތްތެރިކަމަށް ފޯރި ހުންނަ ރަށެކެވެ. މަސްވެރިކަމާއި، ރިހާކުރު ކެއްކުމާއި، ރޯނު ވެށުމާއި، ކިއްސަރު އަދި ތެދުއި ވަޑާންކުރުމާއި، ކަނބުރުވެރިކަމާއި، ލިޔެލާޖެހުމާއި މިހެން ގޮސް އެތައް އެތައް ކަމެއް އަތްތެރި މަސައްކަތުގެ ގޮތުގައި މިރަށުގައި ކުރަމުން ދެއެވެ.\nހާލުފޮޅިއެޅުމަކީ ހަމަ އެކަނި ކުޅުދުއްފުއްޓަށް ހާއްސަ މަސައްކަތަކަށްވެ އޭގެ ނަން ރަށަށް މަޝްހޫރުވިއެވެ. ދަނޑުވެރިކަން ކުރުމަށް ބޮޑެތި ބިންތައް ނެތްނަމަވެސް ބައެއް މީހުން އޭރުވެސް ގަސް އިންދާ ހައްދަމުންވެސް ދިޔައެވެ. ރާވެރިކަމާއި ދިޔާހަކުރު ކެއްކުމަކީވެސް ކުޅުދުއްފުށީގައި ވަރަށް ފޯރިއާއެކު ކުރަމުން އައި މަސައްކަތެކެވެ. އަދި ހަމަ އެގޮތުން ކާސީދާކުރުން ފަދަ މަސައްކަތްތައްވެސް އޭރު ފެންނަމުން ދިޔައެވެ.\nއެންމެ ފަހުން ދިން “ތިލަދެކުނު ޝަރަފުވެރިކަމުގެ އެވޯޑު”ގައިވެސް ކުޅުދުއްފުށީގެ6މީހަކު ހިމެނުނުކަން އެއީ މަސައްކަތްތެރިކަން އަދިވެސް ކުޅުދުއްފުށީގައި ބަބުޅާ ކަމުގެ އަލިގަދަ ހެއްކެކެވެ.\nޒަމާން ބަދަލުވަމުން އައިސް މިފަދަ މަސައްކަތްތަކަށް މިވަނީ ވަރަށް ބޮޑު ހީނަރުކަމެއް އައިސްފައެވެ. މި މަސައްކަތްތަކަށް އޮންނަ ޑިމާންޑު ބޮޑު ނަމަވެސް، ރަށުގައި ތިބެގެން މި މަސައްކަތްތައް ކުރާ މީހުން މިހާރު ވަރަށް މަދެވެ. މި މަސައްކަތްތަށް ކުރަމުން އަންނަނީ އަބަދުވެސް އެކަމުގައި އުޅެމުން އަންނަ އެއް ބައެކެވެ. މި މަސައްކަތްތަކުގައި ކުރި ފަޅައި ހެދެމުން އަންނަ ތަނެއް ނުފެނެއެވެ. މިޒަމާނުގައި ގިނަ މީހުންގެ ނަޒަރުގައި މިއީ އެހާ ކަމުދާ މަސައްކަތްތަކެއް ނޫނެވެ. ބައެއް މީހުންނަށް މިފަދަ މަސައްކަތްތައް ފޫހި ނުވަތަ ހަޑި މަސައްކަތަކަށްވެއެވެ. ނޫނީ މި މަސައްކަތްތައް ކުރާ މީހުންނަކީ އެއްވެސް ބައެއް ނޫންކަމުގައި މުޖުތަމައުގެ ބައެއްމީހުން ގަބޫލު ކުރާތަން އެބަ އާދެއެވެ. ގިނަ ފަހަރަށް މިފަދަ މަސައްކަތްތައް ކުރިނަމަވެސް މިފަދަ ރޮނގު ރޮނގުން ކުރިއަށް ދެވޭނެ މަގުތައް ވަރަށް ދައްޗެވެ. އެހެން ވުމުގެ ސަބަބުން ޒުވާނުން މި ކަންކަމާއި ގަޔާވެ އެފަދަ މަސައްކަތްތައް ކުރާ މިންވަރު ދަށްވެއެވެ. ނަތީޖާ އަކަށް ވަނީ ރަށުގެ މިފަދަ މުހިންމު މަސައްކަތްތަކެއް ނެތެމުން ދިއުމެވެ. މިއީ އާލާކޮށް ގިނަ ޖީލު ތަކަކަށް ފޯރުކުރެވޭ ފަދަ ގޮތަކަށް ދިރުވަން ޖެހޭ މަސައްކަތްތަކެކެވެ.\nރާއްޖޭގެ ރަށެއްގައި ބަންނަން ފަށާފައިވާ އޮޑިއެއްގެ ފޮޓޯ\nކުރިއާއި މިހާރު ހުރިހާ ގޮތަކުން ބެލި ކަމުގައިވިޔަސް ވަރަށް ތަފާތެވެ. އެހެންނަމަވެސް މިފަހަރު ނަޒަރު ހިންގާލާނީ ހަމައެކަނި މަސައްކަތް ތެރި ކަމަށެވެ. އިހުގެ ދުވަސްވަރު ކަން އޮތްގޮތް ބަލާލަމާ ހިނގާށެވެ. ބައްޕައާއި މަންމަ ނުވަތަ ފިރިހެންވެރިންނާއި އަންހެންވެރިން އަބަދުވެސް ފެންނާނީ ކޮންމެވެސް މަސައްކަތެއްގައި މަޝްއޫލުވެގެން އުޅޭތަނެވެ. ފަތިސް ނަމާދުގެ ބަންގިން ފަށާގޮތައް އެމީހަކު ކުރާ މަސައްކަތަކައިގެން އެމީހަކު އަވަދި ނެތި އުޅެން ފަށައެވެ. މުޅި ރަށުގެ ކުދި ބޮޑު އެންމެންހެން، މުޅި ރަށް އެކި މަސައްކަތް ތަކުން ފަޅުފިލުވާލައެވެ. މިފަދަ މަސައްކަތްތަކުގައި، އެމަސައްކަތް ކުރާ މީހުންގެ އާއިލާގެ މެންބަރުން އަދި އެމީހުންގެ ދަރިންވެސް ބައިވެރި ކުރާތަން ފެނެއެވެ. އޭރަކު އެއްވެސް އާއިލާއަކުން މަސައްކަތެއް ކުރަން ނޭނގޭ މީހަކު ނުފެންނާނެއެވެ. ގޭތެރޭގައި ކުރަން ހުންނަ ކަންތައްތަކުން ފެށިގެން އެމީހަކަށް ކުރަން ޖެހޭ ކޮންމެ ކަމެއްވެސް ކުރަން އެނގޭ ވަރަށް އެންމެން ވެސް ތިބޭނީ ތަމްރީނު ލިބި އެކަންކަމަށް ގާބިލު ބަޔަކަށް ވެފައެވެ.\nބޯވަޅުއެޅުމުގެ މަސައްކަތް ކުރަމުންދަނީ\nއެހެންނަމަވެސް މިހާރު ފެންނަނީ މިއާ ވަރަށް ތަފާތު މަންޒަރެކެވެ. ގިނަ މީހުން އުޅެނީ އޮފީސް ތަކުގައެވެ. ދަރިން ސްކޫލަށް ގެންގޮސް ގެނެސް، ޓިއުޝަން ތަކަށާއި ޤުރުއާން ކުލާސްތަކަށް ގެންގޮސް ގެނެސް ހެދުމުގައި ބެލެނިވެރިން އުޅެނީ ވަރަށް ބުރަކޮށެވެ. ދުވަސް ނިމޭއިރު މިކަންކަމުން އަވަދިވެ ހުންނަނީ ވަރުބަލި ވެފައެވެ. އިތުރު މަސައްކަތެއް ކުރާނެ ވަގުތެއް ނޯވެއެވެ. އަނެއްކާވެސް އޮންނަނީ އަނެއް ދުވަހަށް ތައްޔާރުވާން ޖެހިފައެވެ. ކިޔެވުމުގައި ހޭދަ ކުރާ ގިނަ ވަގުތު ތަކަށް ފަހު ކުދިން ވެސް ތިބެނީ ވަރުބަލިވެފައެވެ. ވަގުތެއް ލިބުނަސް ގިނަ ކުދިން ވަގުތުތައް ހޭދަ ކުރަނީ ޓީވީ ބެލުމުގައާއި، ތަފާތު ގޭމްތައް ކުޅުމުގައެވެ. ނޫނީ އެކުދިންގެ ރަހުމަތްތެރިންނާއި އެކުގައެވެ. ގިނަ ބެލެނިވެރިންނަށް ކުދިންނަށް އެކިއެކި މަސައްކަތް ދަސްކޮއްދޭނޭ ވަގުތެއްވެސް ނުލިބެއެވެ.\nފަންގ ވިނުމުގެ މަސައްކަތް ކުރަމުން ދަނީ\nމަސައްކަތްތެރިކަން ދިރުވަން ބޭނުންނަމަ މިހާރު ކުރެވެން އޮތް ހަމައެކަނި ކަމަކީ ސްކޫލުތަކުން އެކަމަށްވެސް ހާއްސަ އިސްކަމެއްދިނުމެވެ. ސަބަބަކީ މުޖުތަމައުގައި ޖީލުތައް ތަރުބިއްޔަތު ކުރަމުންދާ ބަޔަކީ ސްކޫލުތައް ކަމަށްވާތީއެވެ. ކުދިން ދުވާލުގެ ބޮޑުބައެއް ހޭދަ ކުރަނީ ސްކޫލުތަކުގައި ކަމަށް ވާތީއެވެ.\nމަސައްކަތްތެރިކަމަށް ކުދިން އަހުލުވެރި ކުރުމަށް ސްކޫލު ފެންވަރުގައި ތަފާތު މަސައްކަތްތެރިކަމުގެ ޕްރޮގްރާމްތައް ހިންގި ދާނެއެވެ. އަދި ކުދިންގެ ހުނަރު ދައްކާލުމަށް އެކިއެކި މަސައްކަތްތެރިކަމުގެ މައުރަޒުތައް ބޭއްވިދާނެއެވެ. މިކަންކަމުގައި މަސައްކަތް ދަންނަ ބޭފުޅުންގެ ލަފަޔާއި އިރުޝާދު ހޯދިދާނެއެވެ. ސްކޫލުގައި ކިޔެވުމަށް ކުރިއަށް ގެންދެވޭ ގަޑިތަކުގެ ތެރެއަށް މަސައްކަތްތެރިކަމުގެ ގަޑިއެއް ލުމަކީވެސް ކުރެވިދާނެކަމެކެވެ. މިފަދަ ގަޑިތަކުގެ ސަބަބުން ކުދިން ހެލިފެލިވެ އުޅޭމިންވަރު އިތުރުވެ، ސިއްހީގޮތުންވެސް އެތައް ފައިދާތަކެއް ލިބި ކުދިން އިތުރަށް ދުޅަހެޔޮ ބަޔަކަށް ވުމަށްވެސް އެހީތެރިވެދެއެވެ. ދުނިޔޭގެ ބައެއް ގައުމު ތަކުގެ ތައުލީމީ އޮނިގަނޑު ބިނާވެފައި އޮންނަނީ މިފަދަ ގޮތެއްގެ މައްޗަށެވެ. ކިޔެވުމުގެ އިތުރުން ތަފާތު މަސައްކަތްތައްވެސް ކުދިންނަށް ދަސްކޮށްދެމުންދެއެވެ.\nއެހެންކަމުން މުޖުތަމައުގައި އުފެއްދުންތެރި ޖީލެއް ބިނާ ކުރުމަށްޓަކައި ކުރުން މީ ވަރަށް މުހިންމު ކަމެކެވެ. މިކަމަކީ އަޅުގަނޑުގެ ނަޒަރުގައި އެއްވެސް ބެލެނިވެރިޔަކު ދެކޮޅު ހަދާނެ ކަންކަމެއް ނޫނެވެ. އަދި ނެތެމުން ދާ އެކިއެކި މަސައްކަތްތައް ދިރުވުމަށް މީ ވަރަށްވެސް ރަނގަޅު ކަމެކެވެ. ކުޅުދުއްފުށީގައި އަތްތެރިމަސައްކަތްތެރިކަން މިއަށްވުރެ ފުޅާ ދާއިރާއެއްގައި ފެނިދާނެ ކަމެކެވެ. މިފަދަ ކަންތައްތަށް ކާމިޔާބު ކަމާއެކު ކުރިއަށް ގެންދެވިއްޖެނަމަ ކުޅުދުއްފުށްޓަކީ ގިނަ މަސައްކަތްތެރިންތަކެއް އުޅޭ ރަށަކަށް ވާނެއެވެ.


Indian Idol: Shanmukapriya ah vee vaudhu Vijay fuhdhaifi\nއިންޑިއަން އައިޑަލް؛ ޝަންމުކާޕްރިޔާ އަށް ވީ ވައުދު ވިޖޭ ފުއްދައިފި\nސައުތު އިންޑިއާގެ ބަތަލު ވިޖޭ އާއި ޝަންމުކާ\nއެންމެ ފަހުން ނިމުނު އިންޑިއަން އައިޑަލް 12 އިގެ ފައިނަލިސްޓެއް ކަމަށްވާ ޝަންމުކާޕްރިޔާއަށް ޝޯ ކާމިޔާބު ނުކުރެވުނަސް ޝޯ ބެލި ވަރަށް ގިނަ މީހުންގެ ހިތް އަތުލުމުގައި އޭނާ ވަނީ ކާމިޔާބު ހޯދާފަ އެވެ.\nޝަންމުކާގެ ފޭނުންގެ ތެރޭގައި ސައުތު އިންޑިއާގެ ސުޕަސްޓާރެއް ކަމަށްވާ ވިޖޭ ދެވަރްކޮންޑާ ހިމެނެ އެވެ. އެކްޓަރެއްގެ އިތުރުން ވިޖޭ އަކީ ޓެލުގޫ ބަހުން ލަވަކިޔާ މަޝްހޫރު ލަވަކިޔުންތެރިއެއް ވެސް މެއެވެ. ވިޖޭއަށް ޝަންމުކާ ލަވަކިޔާލެއް ރީތި ކަމުން އިންޑިއަން އައިޑަލްގެ ގްރޭންޑް ފިނާލޭ އެޕިސޯޑުގައި ދެއްކި ވީޑިއޯއެއްގައި ވިޖޭ ވަނީ އޭނާގެ ފިލްމަކަށް ލަވަ ކިއުމުގެ ފުރުސަތު ޝަންމުކާއަށް ދޭން ވައުދުވެފަ އެވެ.\nއިންޑިއަން އައިޑަލް 12 ނިމުނުތާ މާ ގިނަ ދުވަސްތަކެއް ނުވަތަ ވިޖޭ ވަނީ އޭނާވީ ވައުދު ފުއްދައި ޝަންމުކާއަށް ބޮލީވުޑް ފިލްމަކަށް ލަވަކިޔުމުގެ ފުރުސަތު ހޯދައިދީފަ އެވެ. އެއީ ވިޖޭ ބަތަލުގެ ބައި ކުޅޭ ބޮލީވުޑް ފުރަތަމަ ފިލްމު "ލައިގާ" އެވެ.\nފިލްމަކަށް ލަވަކިއުމުގެ ފުރުސަތު ދިނުމުގެ އިތުރުން ޝަންމުކާ އާ ވަރަށް އަވަހަށް ބައްދަލު ކުރާނެ ކަމަށް ވެސް ވިޖޭ އެ ވީޑިއޯގައި ބުނެފައި ވެއެވެ. އަދި އެ ވައުދު ފުއްދުމުގެ ގޮތުން ވިޖޭގެ އަމިއްލަ ގެއަށް ޝަންމުކާ އާއި އޭނާގެ މަންމައަށް ދައުވަތު ދީގެން ގެންގޮސް އެމީހުންނާ ބައްދަލުކުރާ މަންޒަރުގެ ވީޑިއޯއެއް ދާދި ފަހުން ދަރްމާ ޕްރޮޑަކްޝަންސް އިން ވަނީ ސޯޝަލް މީޑިއާގައި ޝެއާ ކޮށްފަ އެވެ.\nޝަންމުކާ އަށް ކިޔަން ދިން ލަވައާ ގުޅޭ ގޮތުން ވެސް ވިޖޭ ވަނީ ޝަންމުކާ އާ މަޝްވަރާ ކޮށްފަ އެވެ. ޝަންމުކާ ކައިރި ވިޖޭ ބުނީ އެ ލަވަ އަކީ ޝަންމުކާގެ އަޑާއި ލަވަ ކިޔާ ސްޓައިލާ ވަރަށް ގުޅޭ ކޮމްޕޮޒިޝަން އެއް ކަމަށެވެ. ޝަންމުކާ މި ލަވަ ރެކޯޑް ކުރަން ލަވަ ކިޔާ ތަން ވެސް މި ވީޑިއޯގައި ފެނެ އެވެ.\nޝަންމުކާ ލަވަކިޔައިދޭ "ލައިގާ" ގައި ވިޖޭ އާއެކު ބަތަލާއެއްގެ ގޮތުގައި ހަރަކާތްތެރި ވަނީ އަނަންޔާ ޕާންޑޭ އެވެ. އިންޑިޔާގައި އެންމެ ގިނަ ބަޔަކު ވާހަކަ ދައްކާ ހަތަރު ބަހަކުން ތައްޔާރުކުރާ މި ފިލްމަކީ ކަރަން ޖޯހަރްގެ ދަރްމާ ޕްރޮޑަކްޝަންސް އާއި އިތުރު އެތައް ބަޔަކު އެކުވެގެން ޕްރޮޑިއުސްކުރާ ފިލްމެކެވެ.


Sinan five VS five Champion The Goalhi ah\nމައްޗަންގޮޅި ދެކުނު ދާއިރާގެ އިންތިހާބަށް ވާދަ ކުރާ، މިހާރުވެސް އެދާއިރާ ތަމްސީލު ކުރައްވާ އަބްދުﷲ ސިނާންގެ ކެމްޕޭން ޓީމުން ބޭއްވި، ސިނާން ފައިވް ވާސަސް ފައިވް ފުޓްސަލް މުބާރާތުގެ ޗެމްޕިއަންކަން ދަ ގޯޅި ސްޕޯޓްސް ކުލަބު ހޯދައިފި އެވެ.\nދަ ގޯޅި ސްޕޯޓްސް ޗެމްޕިއަންކަން ހޯދީ، ފައިނަލުގައި ޕެނަލްޓީ ޖަހައިގެން، 3-2 ން ޓޭކާސް އެފްސީ ބަލި ކުރުމަށް ފަހު އެވެ. ފުރިހަމަ ވަގުތު ނިމުނުއިރުވެސް ލަނޑެއް ނުޖެހި އެއްވަރުވުމުން، ދެ ޓީމުގެ ކެޕްޓަނުންނާ ވާހަކަ ދެއްކުމަށް ފަހު، ރެފްރީ ނިންމީ ޕެނަލްޓީ ޖަހާށެވެ.\nޕެނަލްޓީގައި، ދަ ގޯޅިން ޖެހި ފުރަތަމަ ޕެނަލްޓީ ނާކާމިޔާބު ވުމުން އެ ޓީމު އޮތީ 1-0 ފަހަތުގަ އެވެ. ނަމަވެސް ދެން ޖެހިގެން އައި ޕެނަލްޓީ ކާމިޔާބު ކޮށް އެ ޓީމަށް އިތުބާރެއް ލިބިގެން ދިޔަ އެވެ. ޓޭކާސްއިން ޖެހި ދެ ވަނަ ޕެނަލްޓީ އެ ޓީމަށް ނާކާމިޔާބުވެ ނަތީޖާ ހަމަހަމަ ވި އެވެ. އެއަށްފަހުވެސް ޓޭކާސްއިން އިތުރު ޕެނަލްޓީއެއް ނާކާމިޔާބު ވި އެވެ. ފަހުން ޖެހި ދެ ޕެނަލްޓީ ގޯޅި ސްޕޯޓްސްއިން އިތުބާރާއެކު ފޮނުވާލި އެވެ.\nމި މުބާރަތަކީ، މައްޗަންގޮލީ ދެކުނުގެ ޒުވާނުންނަށް ހާއްސަ މުބާރާތެކެވެ. މުބާރާތުގެ ކޮންމެ ޓީމެއްގައި މައްޗަންގޮޅި ދެކުނަށް ނިސްބަތްވާ ތިން ކުޅުންތެރިން ވަނީ ހިމަނާފަ އެވެ. ވާދަ ކުރި 32 ޓީމުގެ މެނޭޖަރުންނަކީވެސް އެ ދާއިރާއަށް ނިސްބަތްވާ ފަރާތްތަކެވެ.\nފުރަތަމަ ޑިވިޝަންގެ ބައެއް ކުޅުންތެރިންވެސް ކުޅުނު މުބާރާތުގެ އެންމެ ގިނަ ގޯލްޖެހި ކުޅުންތެރިޔަކަށް ހޮވުނީ، ޖޭޖޭ ސްޕޯޓްސް ކުލަބުގެ އިސްމާއީލް އީސާ އެވެ. އޭނާ ވަނީ 10 ލަނޑު ޖާހަފަ އެވެ. މުބާރާތުގެ އެންމެ މޮޅު ކުޅުންތެރިޔަކަށް ހޮވުނީ، ޓޭކާސް އެސްސީގެ ހުސައިން އަލީ އެވެ.\nމުބާރާތުގެ، އެންމެ މޮޅު ފަސް ކުޅުންތެރިންނަކީ:\nއިބްރާހިމް ސިނާހް، ގޯޅި ސްޕޯޓްސް\nއިސްމާއީލް ނަސީމް، ކޭބީ ސްޕޯޓްސް،\nހުސައިން އަލީ، ޓޭކާސް\nއަބްދުﷲ ޝާފިން، ވަކަންޑާ ސްޕޯޓްސް\nއިބްރާހިމް އަސްވަދު، ދަ ގޯޅި\nމުބާރާތުގެ ޗެމްޕިއަން ޓީމަށް 40،000 ރުފިޔާ، ރަނަރަފު 20،000 ރުފިޔާގެ އިނާމު ފައިސާ ވަނީ ކަނޑައަޅާފަ އެވެ.\n"މައްޗަންގޯޅި ދެކުނުގެ ރައްޔިތުން ލޯތްބާއެކު އަޅުގަނޑު ހޮވާނެ"


Haramain hajju groupuge meehun fuluhah haazirukoh bayaan nagan...\nހަރަމައިން ހައްޖު ގްރޫޕުގެ މީހުން ފުލުހަށް ހާޒިރުކޮށް ބަޔާން ނަގަން ފަށައިފި\n3 މަސް,4ހަފްތާ, 1 ދުވަސް, 15 ގަޑި, 30 މިނެޓް, 56 ސިކުންތު ކުރިން 1730ފާތިމަތު ރިފާއަތު\nހައްޖަށް ގެންދިއުމުގައި، އަލް ހަރަމައިން ހައްޖު ގްރޫޕަށް ހުއްދަ ދީފައިވާ ވަރަށް ވުރެ އިތުރަށް ފައިސާ ނެގި މައްސަލާގައި އެ ޖަމާއަތުގެ މީހުން ފުލުހުންގެ އިދާރާއަށް ހާޒިރުކޮށް ބަޔާން ނަގަން ފަށައިފިއެވެ.\nދާދިފަހުން މީސްމީޑިއާއިގައި ވަނީ އަލްހަރަމައިން ނަމަކަށް ކިޔާ ހައްޖު ޖަމާއަތަކުން ހައްޖުވެރިންގެ އަތުން އެއްލައްކަ ރުފިޔާ ނަގާތީ އެ ޖަމާއަތުގެ އޮފީހުގައި ބަޔަކު ކަންބޮޑުވުން ފާޅުކުރާ ވީޑިއޯއެއްވެސް ލީކްވެފައެވެ.\nއަދި މި ވީޑިއޯ އާންމުވެ އެތައް ބަޔަކު އެކަމަށް ފާޑުކިޔާ ކަންބޮޑުވުން ފާޅު ކުރަން ފެށުމާއި އެކު އިސްލާމިކް މިނިސްޓްރީގެ ފަރާތުން ވަނީ އެ މައްސަލަ ފުލުހުންނަށް ހުށަހަޅާފައެވެ. ސޯޝަލް މީޑިއާގައި ދައުރުވާ އެ ވީޑިއޯގައި ނަގަންޖެހޭ އަގަށްވުރެ ގިނައިން ފައިސާ ނަގާފައިވާތީ އެކަމާއި މެދު ހިތްހަމަ ނުޖެހިގެން އަންހެނުންތަކެއް ވާހަކަދައްކާ މަންޒަރު ފެނިގެންދެއެވެ.\nއެ ވީޑިއޯއިން އަލްހަރަމައިިންގެ ފަރާތުން ވާހަކަ ދައްކަން އިނީ ޕީއެސްއެމްގެ އެކްޓިން ޑިރެކްޓަރ އޮފް ނިއުސް މުހައްމަދު އަފްޒަލްއެވެ. އެނގިފައިވާ ގޮތުގައި އޭނާއަކީ އެ ޖަމާއަތާއި އެކު ވަރަށް ގިނައިން ހައްޖުގެ އަޅުކަން އަދާކުރަންދާ މީހެކެވެ.\nފުލުހުންގެ މީޑިއާ އޮފިޝަލަކު ވިދާޅުވީ އެ މައްސަލާގައި އެ ޖަމާއަތުގެ މީހުން ފުލުހަށް ހާޒިރުކޮށް ތަހުގީގުކުރަމުން އަންނަ ކަމަށާއި މި މައްސަލައިގެ އިތުރު ތަފްސީލެއް ދެވެން ނެތްކަމަށެވެ.\nއެ ގުރޫޕަށް އިސްލާމިކް މިނިސްޓްރީން ހުއްދަ ދީފައިވަނީ އެ ޖަމާއަތުން ހުށަހެޅި ޕްރޮޕޯސަލްގައިވާ ގޮތަށް ކޮންމެ ހައްޖާޖީއެއްގެ އަތުން ފަސްދޮޅަސް ނުވަހާސް ނުވަސަތޭކަ ފަސްދޮޅަސް ފަސް ރުފިޔާ ނެގުމަށެވެ. ނަމަވެސް އެ ޖަމާއަތުން އެއްލައްކަ ރުފިޔާ ނަގާ ކަމަށް ފައިސާ ދެއްކި ބައެއް މީހުން އަންނަނީ ބުނަމުންނެވެ.\nހައްޖުގެ މަތިވެރި އަޅުކަމުގެ ތެރެއިންވެސް ކަޅު ފައިސާ ހިތުހުރިގޮތަކަށް ރައްޔިތުންއަތުން ނަގަމުންދާއިރުވެސް އަދުގެ ސަރުކާރު ހިމޭން ކަމުގައި އޮންނާތީ ގިނަ ރައްޔިތުން އަންނަނީ އިސްލާމިކް މިނިސްޓްރީއަށާއި ސަރުކާރަށް ބޮޑެތި ފާޑުކިޔުންތަކެއް އަމާޒުކުރަމުންނެވެ.\nއެގޮތުން ކޮރަޕްޝަނަށް ޒީރޯ ޓޮލަރެންސް ދެއްވާނެ ކަމަށް ވައުދުވި ސަރުކާރު ކުރު މުއްދަތެއްގެ ތެރޭގައި ރައްޔިތުންގެ ކުރިމަތީގައި ފެއިލް ވެފައިވާ ކަމަށް އެ ރައްޔިތުން އަންނަނީ ބުނަމުންނެވެ.\nއަލް ހަރަމައިން ހައްޖު ގްރޫޕު ފުލުހަށް ހާޒިރުކުރުން


B atholhun mihaathanah 26 meehakuvanee positive vefai – Iru\nމޯލްޑިވިއަން ބްލަޑް ސަރވިސަސްގެ އިސްވެރިންނާ ނައިބު ރައީސް ބައްދަލުކުރައްވައިފި\nބ އަތޮޅުން މިހާތަނަށް 26 މީހަކުވަނީ ޕޮޒިޓިވްވެފައި\nބ.އަތޮޅުން ކޯވިޑް-19އަށް ޕޮޒިޓިވްވި މީހުންގެ އަދަދު 26 އަަށް މަތިވެއްޖެއެވެ.\nބ އަތޮޅުން މިހާތަނަށް 627 ސާމްޕަލް ނަގައި ޓެސްޓްކޮށްފައި ވާއިރު، އޭގެތެރެއިން 26 މީހަކު ވަނީ ކޯވިޑް-19އަށް ޕޮޒިޓިވްވެފައެވެ. އަދި މިހާރުވެސް ބަލިން ފަސޭހަ ނުވެތިބި 11 މީހަކު އެއަތޮޅުގައި އެބަތިއްބެވެ.\nމާލެ ހިމެނޭ ސަރަހައްދުން ހޯމްކަރަންޓީންނަށް މީހުން ފޮނުވަން ފަށާފައި ވަނީ6ޖޫން 2020 ގައެވެ. އެދުވަހުން ފެށިގެން މިިހާތަނަށް އައިއިރު 844 މީހުން ވަނީ ބ އަތޮޅަށް ހޯމް ކަރަންޓީންނަށް އައިސްފައެވެ. މީގެ ތެރެއިން މިހާރު ކަރަންޓީންގައި ތިބީ 110 މީހުންނެވެ. މިހާތަނަށް އައިރު ބ.އަތޮޅު ހޮސްޕިޓަލުން ވަނީ 627 ސާމްޕަލެއް ނަގާފައެވެ. އޭގެތެރެއިން 26 މީހެއްގެ ސާމްޕަލް ވަނީ ޕޮޒިޓިވް ވެފައެވެ. ޕޮޒިޓީވްވި މި 26 މީހުންގެ ތެރެއިން މިހާރު އައިސޮލޭޝަންގައި ތިބީ 11 މީހުންނެވެ. މީގެތެރޭގައި ތިންމަހުގެ ތުއްތު ކުއްޖަކުވެސް ހިމެނެއެވެ. އަދި އުމުރުން ދުވަސްވީ ބަލިހާލު ބޮޑު މީހަކުވެސް ހިމެނެއެވެ. މިމީހާއަށް މިހާރު އަންނަނީ ބ.އަތޮޅު ހޮސްޕިޓަލުގައި ޤާއިމްކޮށްފައިވާ ކޯވިޑް ސެންޓަރުގައި ފަރުވާދެމުންނެވެ.\nނ.ރ.ބ.ޅ މިހަތަރު އަތޮޅުން ކޯވިޑަށް ޕޮޒިޓިވް ވެގެން ފަރުވާ ހޯދަން ޖެހޭނަމަ އެމީހަކު ގެންނާނީ ،ބ.އަތޮޅު ހޮސްޕިޓަލުގައި ޤާއިމް ކޮށްފައިވާ ކޮވިޑް ސެންޓަރަށެވެ. މިއަދާ ހަމައަށްއައިރު މި މަރުކަޒުގައި7މީހަކު އެޑްމިޓްކޮށްފައިވާއިރު، މީގެތެރެއިން2މީހަކަށް އަދިވެސް އަންނަނީ ފަރުވާދެމުން ކަމަށާއި، ފަރުވާ ދެމުންއައި އެކަކުގެ ސާމްޕަލް ނެގެޓިވް ވެފައިވާކަމަށް ބ.އަތޮޅު ހޮސްޕިޓަލުން ބުނެއެވެ.\nރިލްވާނުގެ މައްސަލައިގެ ތަހުގީގަށް ބޭރުގެ މާހިރަކު ރާއްޖެ އަތުވެއްޖެ\nމިހާތަނަށް ބ.އަތޮޅުން މީހުން އުޅޭ ރަށްތަކުގެ ތެރެއިން ކޮވިޑް19 ފެނިފައި ވަނީ5ރަށަކުންނެވެ. އެއީ ބ.ކުޑަރިކިލުން އެކަކު، ކަމަދޫއިން ދެ މީހުން، އޭދަފުށިން 10 މީހުން، ތުޅާދޫ އިން2މީހެއްގެ އިތުރުން ހިތާދޫއިން2މީހުންނެވެ.\nރިސޯޓްތަކަށް ބަލާއިރު ބ.އަތޮޅުގެ ދެ ރިސޯޓަކުން ވަނީ ކޮވިޑް 19 ފެނިފައެވެ. އެއީ ފިނޮޅު ރިސޯޓުން7މީހަކާއި އަނަންތަރާ ކިހަވައް ވިލާސްއިން2މީހެކެވެ.


TC binaa kuraanee Azzam muhinmukan engigen\nޓީސީ ބިނާކުރަނީ އައްޒާމްގެ މުހިންމުކަން އެނގިގެން\nޓީސީގެ ކެޕްޓަން އައްޒާމް (21) ޓީމު ލީޑް ކުރަމުން މެޗަށް ނުކުންނަނީ\nޓީސީ ސްޕޯޓްސް ކުލަބު ބިނާ ކުރާނީ، ކެޕްޓަން މުހައްމަދު އައްޒާމް އަކީ، ޓީމުގެ މައިގަނޑު ކުޅުންތެރިޔާ ކަމުގައި ދެކިގެން ކަމަށް އެ ޓީމުގެ ކޯޗް ޝާޒްލީ މުހައްމަދު (ޝާޒް) ބުނެފި އެވެ.\nއެންމެ ފަހުން އީގަލްސް އާ ދެކޮޅަށް ކުޅުނު މެޗުގައި، ޓީސީ މޮޅުކޮށް ދިނުމުގައި އެންމެ މުހިންމު ދައުރެއް އަދާ ކުރީ އައްޒާމް އެވެ. ޓީސީއަށް ލީޑް ނަގައިދީ މެޗުގެ މޮޅު ކުޅުންތެރިޔަކަށްވެސް ހޮވުނީ އޭނާ އެވެ. ބީޖީ ސްޕޯޓްސް ކުލަބުގައިވެސް ޝާޒް އާއެކު މަސައްކަތް ކުރި އައްޒާމް ވަނީ ޑިފެންޑަރަކަށްވެސް ކުޅެފަ އެވެ. އަދި މިޑްފީލްޑަށްވެސް ކުޅުނެވެ. އެންމެ ފަހުން ކުޅުނު ދެ މެޗުގައިވެސް އޭނާގެ ދައުރު ފެނުނީ ފޯވަޑް ލައިނުންނެވެ.\nއައުޓްފީލްޑްގެ ހުރިހާ ޕޮޒިޝަނަކަށް ކުޅެވޭނެ ކުޅުންތެރިން ރާއްޖޭގައި މަދު ކަމަށް ޝާޒް ބުންޏެވެ. އޭނާ ބުނީ އޭގެ ތެރެއިން އެއް ކުޅުންތެރިޔަކީ އައްޒާމް ކަމަށެވެ.\n"އައްޒާމްގެ ޕާފޯމަންސް ވަރަށް ރަނގަޅަށް މިފެނިގެން ދަނީ،" މިއަދު ސުޕަ ޔުނައިޓެޑް ސްޕޯޓްސް އާ ދެކޮޅަށް ކުޅޭ މެޗުގެ ކުރިން ޝާޒް ބުންޏެވެ. "އައްޒާމަށް އެންމެ އުނދަގޫ ޕޮޒިޝަނަށް ކަންނޭންގެ މިހާރު އެ ކުޅެނީ. އެތަނުގައި [ފޯވަޑުލައިންގައި] ވެސް ވަރަށް ރަނގަޅަށް އެބަ ޕާފޯމް ކުރޭ. ޓީސީގެ މައިގަނޑު ކުޅުންތެރިޔަކީ އައްޒާމް އެއާއެކު އެކްސްޕީރިއަންސް ވަރަށް މަދު ކުޅުންތެރިން ޓީސީގައި މިތީބީ އެ ކުޅުންތެރިންގެ ތެރޭގައިވެސް އައްޒާމް އެބަހިމެނޭ. އައްޒާމްގެ ކުޅުމާ ޕާފޯމަންސަށް ބަލާލާއިރު ވަރަށް ބޮޑަށް ހިތްހަމަ ޖެހޭ."\nއީގަލްސް އާ ދެކޮޅަށް ކުޅުނު މެޗުގައި ނަތީޖާ ފުޅާ ކުރީ ބެންޗުން އެރި ޒުވާން ދެ ކުޅުންތެރިން ކަމަށްވާ އިބްރާހިމް ސާވީ (އިއްބެ ސާވީ) އާއި ޒަޔާން ނަސީރު (ޒައްޔޫ) ގެ ހިއްސާ އާއެކު އެވެ. ޝާޒް ބުނީ، ޓީސީ ޓީމުގައި އަދިވެސް ފެންވަރު ރަނގަޅު ޒުވާން ކުޅުންތެރިން އެބަތިބި ކަމަށާއި ކުރިއަށް ހުރި މެޗުތަކުގައި އެ ކުޅުންތެރިންގެ ކުޅުންވެސް ފެންނާނެ ކަމަށެވެ.\nމިރޭ ސަސް އާ ދެކޮޅަށް ކުޅޭ މެޗަށް ޓީސީގެ ޑިފެންޑަރު އަލީ ޝާމިސް (ތޮއްޕެ) ވަނީ ސަސްޕެންޑް ވެފަ އެވެ. އީގަލްސް އާ ދެކޮޅަށް ކުޅުނު މެޗުގައި އޭނާއަށް ރަތް ކާޑު ދައްކައި ދަނޑުން ފޮނުވާލި އެވެ. ޝާޒް ބުނީ، ތޮއްޕެ ނެތްތަން ފޫބެއްދުމަކީ އުނދަގޫ ކަމެއް ކަމަށެވެ. އެހެންނަމަވެސް ޓީމެއްގެ ގޮތުގައި އެ މަގާމު ފޫބެއްދޭނެ ކަމަށް ޝާޒް ބުންޏެވެ.


Kahdhoo airport akee bodethi boat thah jessey thanakah hadhaanan: Raees Yameen | Mihaaru\nކައްދޫ އެއާޕޯޓަކީ ބޮޑެތި ބޯޓުތައް ޖެއްސޭ ތަނަކަށް ހަދާނަން: ރައީސް ޔާމީން\n08 ސެޕްޓެމްބަރ 2018 - 18:537comments\nމި މަހުގެ 23 ގައި ބާއްވާ ރިޔާސީ އިންތިޚާބުގައި ދެވަނަ ދައުރަކަށް އިންތިޚާބުވެވަޑައިގެންފި ނަމަ، ލ. ކައްދޫ އެއާޕޯޓަކީ އެންމެ ބޮޑެތި މަތިންދާބޯޓު ޖެއްސޭ ތަނަކަށް ހައްދަވައި ދެއްވާނެ ކަމަށް ރައީސް އަބްދުﷲ ޔާމީން މިއަދު ވިދާޅުވެއްޖެ އެވެ.\nލ. ގަން ތުނޑީ އަވަށު ބަނދަރު ހުޅުއްވައި ދެއްވުމަށް ފަހު، އެ ރަށުގެ ސަޕޯޓަރުންނާ ބައްދަލު ކުރައްވައި ރައީސް ޔާމީން ވިދާޅުވީ، ހައްދުންމަތީގެ އެއާޕޯޓު، ބައިނަލްއަގްވާމީ އެއާޕޯޓަކަށް ހަދަން ޖެހޭ ކަމަށެވެ. ބޮޑެތި ބޯޓުތައް ކައްދޫ އެއާޕޯޓަށް ޖައްސަން ފެށުމުން، އެ ސަރަހައްދަށް ފަސޭހަކަމާ އެކު ޓޫރިޒަމްގެ ސިނާއަތު ގެންދެވޭނެ ކަމަށް ރައީސް ޔާމީން ވިދާޅުވި އެވެ.\nގަމުގައި މިއަދު ހަވީރު ބޭއްވި ޖަލްސާގައި ޕީޕީއެމްގެ ސަޕޯޓަރުން ބައިވެރިވަނީ.\n"މިއީ ޒުވާނުން އުންމީދު ކުރަންވީ ކަމަކީ. އަދި ޒުވާނުންގެ ޖީބު ތަނަވަސްވެގެން ދިއުމަކީ ހުރިހާ އުމުރުފުރައެއްގެ މީހުންގެ މޫނު މައްޗަށް ހިނިތުންވުން ގެނެސްދޭނެ ކަމެއް،" ރައީސް ޔާމީން ވިދާޅުވި އެވެ.\nރައީސް ޔާމީން ވިދާޅުވި ގޮތުގައި، އެމަނިކުފާނުގެ ސަރުކާރުން، ކަނޑުދަތުރުފަތުރު ކުރާ ވާހަކައެއް ނުދައްކާނެ އެވެ. ސަރުކާރުން ދައްކާނީ އެއާޕޯޓާއި ބްރިޖު އަޅާ ވާހަކަ ކަމަށް ވެސް ވިދާޅުވި އެވެ. އަދި ޕީޕީއެމުން ގެންނަ ތަރައްގީ އަކީ އެއީ ކަމަށް ރައީސް ވިދާޅުވި އެވެ.\nމީގެ އިތުރުން، ލ. ގަމަށް އެންމެ ބޮޑަށް ދަތިވެފައިވާ މައްސަލަ އަކީ ރަށުގައި ހުސް ބިންތައް އޮތް ނަމަވެސް ގޯތި ނުދެވޭ މައްސަލަ ކަން ފާހަގަ ކުރައްވައި ރައީސް ޔާމީން ވަނީ ކުރިއަށް އޮތް ހަފުތާއެއްގެ ތެރޭގައި އެ ރަށުން 400 ގޯތި ދޫކުރައްވާނެ ކަން އިއުލާން ކުރައްވައިފަ އެވެ.\n"އަޅުގަނޑު އެކަން ނިންމާފަ މި އައީ. އިރާދަކުރެއްވިއްޔާ ހަފުތާއެއްގެ ތެރޭގައި ގަމުން 400 ގޯތި ދޫކުރުމުގެ ކަންކަން ހަމަޖެހިގެން ދާނެ. ފޯމު ނަންގަވައި ހުށަހަޅުއްވާ. އެ ގޯތިތައް ނެގުމަށް އިންތިޒާރުގައި ތިބި މީހުން ހަފުތާއެއްގެ ތެރޭގައި މިކަން ކަށަވަރު ކުރައްވާ،" ރައީސް ވިދާޅުވި އެވެ.\nރައީސް ޔާމީން ވިދާޅުވީ ކުރީގެ ރައީސް މުހައްމަދު ނަޝީދާއި ކުރީގެ ރައީސް ޑރ. މުހައްމަދު ވަހީދު ސަރުކާރުގައި ލ. ގަމަށް ހޭދަ ކުރެވުނީ 35 މިލިއަން ރުފިޔާ ކަމަށެވެ. މިއީ، ނިސްބަތުން ވަރަށް ކުޑަކުޑަ އެއްޗެއް ކަމަށް ވެސް ރައީސް ވިދާޅުވި އެވެ.\nރައީސް ވިދާޅުވި ގޮތުގައި، އާބާދީ ބޮޑު ގަމުގައި މި ސަރުކާރުގެ ފަސް އަހަރުގެ ތެރޭގައި ބަނދަރާ އެކު 615 މިލިއަން ރުފިޔާ ވަނީ ހޭދަކޮށްފައިވެ އެވެ. އެހެންވެ، ގަމުގެ އަޣުލަބިއްޔަތު އެހެން ދިމާއަކަށް ދާންވި ސަބަބެއް އެއްވެސް ވަރަކަށް ވިސްނިވަޑައިނުގެންނެވި ކަމަށް ރައީސް ވިދާޅުވި އެވެ.\nއިތުރު ލިޔުންތައް ލ. ގަން ތަރައްގީގެ މަޝްރޫއުތައް ދިވެހި ސަރުކާރު ލ. އަތޮޅު ލ. ކައްދޫ ޕީޕީއެމް ކައްދޫ އެއާޕޯޓް ރައީސް އަބްދުﷲ ޔާމީން ސަރަހައްދީ އެއާޕޯޓްތައް


ފުވައްމުލަކާ މެދު އިހުމާލުވީ ކޮންބައެއް؟ – Maldivian Democratic Party\n29 އޭޕްރީލް 2012\nފުވައްމުލަކާ މެދު އިހުމާލުވީ ކޮންބައެއް؟\nދިވެހިރާއްޖޭގެ އަތޮޅުތައް ގާނޫނީ ގޮތުން ބަހާލެވިފައިވާ ގޮތަށް ބަލާއިރު އެންމެ އެކަހެރިކޮށް އޮންނަ އަތޮޅަކީ އޮޅުމެއްނެތި އެނގޭގޮތުގައި ފުވައްމުލަކެވެ. ޖިއޮގްރަފިކަލް ގޮތުންވެސް މިކަންއޮތީ މިގޮތުގައެވެ. އެހެން އަތޮޅުތަކާއި މުޅީން އެކަހެރިކޮށް ހަމައެކަނި އެންމެ ރަށެއްގެ މައްޗަށް އެކުލެވިގެންވާ އެއަތޮޅަކީ ޒަމާނުއްސުރެވެސް އެކަހެރި ކުރެވިފައިވާ ރައްޔިތެއް ދިރިއުޅެމުން ގެންދާ އަތޮޅެކެވެ.\nއެމްޑީޕީގެ ވެރިކަމުގެ ފުރަތަމަ ތިންއަހަރުގެ ތެރޭގައި ރާއްޖެ ހަތް ސަރަހައްދަކަށް ބަހާލައިގެން ތަރައްގީގެ މަޝްރޫޢުތަކެއް ހަލުއިކަމާއެކު ހިންގުމަށް ރޭވުނު ޕުރޮގްރާމްގެ ދަށުން ފުވައްމުލަކަކީ ޚާއްސަ ސަމާލުކަމެއް ދީގެން ތަރައްގީ ކުރާން ނިންމި އަދި، ގިނަގުނަ މަޝްރޫޢުތަކެއް ހިންގާންފެށުނު އަތޮޅެކެވެ. ނުވަތަ ރަށެކެވެ. ނަމަވެސް އެއަތޮޅަށް ނިސްބަތްވާ ރައްޔިތުންގެ މަޖިލީހުގެ ނޭއްގާނީ މެންބަރުންނާއި އެމްޑީޕީގެ ސަރުކާރާއި އިދިކޮޅު ބައެއްގެ ނުފޫޒުގެ ސަބަބުން އެރަށުގެ ތަރައްގީއަށް ސަރުކާރުން ކުރާން ނިންމި ކޮންމެ ކަމަކަށް އައީ އެތަކެއް ހުރަސްތަކެއް ކުރިމަތި ކުރުވަމުންނެވެ.\nއަތޮޅާއި އެކަށީގެންވާ ބޮޑު އާބާދީއެއް ދިރިއުޅެމުން ގެންދާ ފުވައްމުލަކަކީ ތާރީޚީ ގޮތުން ފާހަގަ ކުރެވޭ ރަށެކެވެ. ހަމައެހެންމެ ރާއްޖެ ދުށް އެތަކެއް މަޝްހޫރު ޢިލްމު ވެރީންނެއް ވެސް ނިސްބަތްވާ ފަސްގަނޑެކެވެ. އަރައިފޭބުމުގެ ދަތިކަމާއި ނުރައްކާތެރިކަމުގެ ސަބަބުން އެތަކެއް ފުރާނަޔާއި އެތައްބައެއްގެ މުދާތައް ގެއްލިގެން ގޮސްފައިވާ ހިތާމަވެރި އެތަކެއް ހާދިސާތަކެއް ފުއައްމުލަކުގައި ތަކުރާރުވެފައިވެއެވެ. ނަމަވެސް ކުރީގެ އެއްވެސް ސަރުކާރަކުން ފުވައްމުލަކާމެދު މާބޮޑު އަޅާލުމެއް ނެތްކަމުގައި ދަންނަވާން ޖެހެއެވެ. ސިޔާސީގޮތުން ވެރިކަމަށް އައުމުގެ ނިޔަތުގައި އެއަތޮޅުގެ ރައްޔިތުން އެތަކެއް ފަހަރު “ޅޮސް އުނދޯއްޔަށް ” އަރުވައި އެތަކެއް ހުވަފެންތަކެއް މާޟީގައި ދައްކައި ދީފައިވާކަމީ ފާޅުވެ އެނގޭންއޮތް ހަގީގަތެކެވެ. އަނިޔާވެރި ޚުދުމުޚުތާރު މައުމޫނުގެ ތިރީސްއަހަރުގެ ވެރިކަމުގައި އިންތިޚާބާއި ކައިރިކޮށް އެހެން އަތޮޅުތަކުގެ ރައްޔިތުންނަށް ވެސް ވެދީފައިވާ ދޮގު ބުހުތާން ވައުދުތައް ފަދައިން ކޮންމެ ފަސްއަހަރަކުން އެއްފަހަރު ގިނަގުނަ ވަޢުދުތަކެއް ގެންދިޔައީ އެރަށުގެ ރައްޔިތުންނަށްވެސް ދައްކަމުންނެވެ. މިގޮތުން ބަލާއިރު ފުވައްމުލަކުގެ އެއަރޕޯޓަކީ ދޮގާއި މަކަރުން ފުރިގެންވީ ތިރީސް އަހަރުގެ ވެރިކަމުގައި ފުވައްމުލަކަށް ދެއްކި އެންމެ ވޭންދެނިވި އަހުވަ ކަމުގައި ވެގެން ދިޔައެވެ. ރަށުގެ ރައްޔިތުން ދަނޑުގޮވާން ކުރަމުން ގެންދިޔަ ބިމުގެ ބޮޑުބައެއް އެކަމުން މަހުރޫމުކުރުވައި އެއަރޕޯޓުގެ އަނދުން ރައްޔިތުންގެ ލޮލުގައި އަބަދުމެ ގެންދިޔައީ އަޅުވަމުންނެވެ. ނަމަވެސް ” ނުމިޔި ނުދިރި” އެކަމެއް އޮންނަތާ ކިތަންމެ އަހަރެއް ފަހުން އެމްޑީޕީގެ ވެރިކަން އައިސް3އަހަރުގެ ތެރޭގައި ފުވައްމުލަކުގެ ރައްޔިތުން ދެން ހަގީގަތަކަށް އަމުދުން ނުވާނެ ކަމުގައި ހީކުރަމުން ގެންދިޔަ އެއަރޕޯޓު އަޅައި ނިންމައި އެރައްޔިތުންގެ މޫނުތަކަށް ހިނިތުންވުން ގެނުވާދީފިއެވެ.\nއެމްޑީޕީގައި ހިމެނޭ ހަމައެކަނި ފުވައްމުލަކުގެ ޕާލަމެންޓަރީ ގުރޫޕުގެ މެންބަރު ޝިފާގު މުފީދުގެ އަޒުމާ އެރަށުގެ އެމްޑީޕީގެ ހީވާގި މެންބަރުންގެ ދެގޮތެއްނުވާ ހިއްވަރާއެކު ދެންތިބި މެންބަރުންނާއި އިދިކޮޅު ހުރިހައި ފަރާތްތަކެއްގެ ދުއްތުރާތައް ގިރާކޮށް އެމްޑީޕީ ސަރުކާރުން ފުވައްމުލަކުގައި ގިނަ މަޝްރޫއުތަކެއް ހިންގުމަށް ނިންމުނެވެ. އެރަށުގެ ސަރަހައްދެއް ފަޅުރަށެއްގެ ގޮތުގައި ހަމަޖައްސައި ޓުއަރިސްޓު ރިޒޯޓެއް ތަރައްގީކުރުމަށް ނިންމައި އެމަސައްކަތުގެ އަމަލީ މަސައްކަތް ފަށައިގަތުމަށް ބޭނުންވާ ހުރިހައި ތައްޔާރީ ތަކެއް ފެށިގެން ދިޔައެވެ. ނަމަވެސް އިދިކޮޅު ފަރާތްތަކުން ބުނެ އަންގައި ދެމުން ގެންދިޔައީ މިކަންކަމަކީ އިސްލާމްދީން ނައްތާލުމަށް އެމްޑީޕީ ސަރުކާރުން ހިންގާ ކަމެއް ކަމުގައެވެ. އަދި އެމީހުންގެ ބަސްއަހާ މީހުންގާތު އަބަދުވެސް ބުނަމުން ގެންދިޔައީ އެ މަސައްކަތްތައް ހުއްޓުވުމަށް މަސައްކަތް ކުރުމަށެވެ. އަދި ކޮންމެ ގޮތަކުންވެސް ސަރުކާރު ބަދަލުކޮށް އޭގެފަހުން ފުވައްމުލަކުގެ ކަންކަން މާރަނގަޅަށް ކޮށްދޭނެ ކަމުގައެވެ. މިއަޑުތައް އެހިބަޔަކު އަހައި އެގޮތަށް ޖެއްސުން ކުރުމުގައި ދެމިތިބިވެސް މެއެވެ.\nއެމްޑީޕީގެ ވެރިކަން ފެށުނީއްސުރެ ކޮންމެ ގޮތަކުން ނަމަވެސް ސަރުކާރު ވައްޓާލާނެ ކަމުގައި ގޮވަމުން ގެންދިޔަ މީހުން އެންމެ ފަހުން ބަޣާވާތަކުން ސަރުކާރު ވައްޓާލައި މިއަދު މިއިވެނީ ފުވައްމުލަކުގައި ވެސް އެމްޑީޕީގެ ސަރުކާރުން ހިންގާންފެށި މަޝްރޫއުތައް ” ފައިސާ ނެތިގެން ހުއްޓާލާ ވާހަކައެވެ. އިޚުލާސްތެރި ނިޔަތެއް އަމުދުންނެތް ކޮންމެ ބަޔަކަށް ކަންކުރެވޭނީ ވެސް އެހެންތާއެވެ. ނަމަވެސް ރައްޔިތުންގެ ކުރިމަތީގައި ދަޅަދައްކާން ބާޣީންނަށް ހިތްވަރުދިން މީހުން ނުކުމެ މިއަދު އެގެންދަނީ ރައީސްއޮފީހުގައި ގޮނޑި ޖަހައިގެން ތިބެ ޑުރާމާ ކުޅެމުންނެވެ. ” ވޭތުވެ ދިޔަ ތިން އަހަރުގެ ތެރޭގައި ފުވައްމުލަކަށް އެއްވެސްކަމެއް ކޮށްނުދޭކަމުގައި ދައްކަމުން ގެންދާ މޮޔައިން ނުވަތަ ބާޣީންނަކަށް އެ3އަހަރުގެ ތެރޭގައި އެހެން އެއްވެސް ސަރުކާރަކުން ފުވައްމުލަކުގެ ރައްޔިތުންނާއި އަޅާނުލާ މިންވަރަށް އަޅާލިކަމެއް ނޭނގެއެވެ. ނޫނީ ހަނދާނެއް ނެތެވެ. ނޫންނަމަ ހަމަ ނުބައި ނުލަފާ އިޔަހޫދިކަމުން އެގޮތް ދައްކާން އުޅެނީއެވެ.\nކުރީންވެސް މުޅީން މަގުސީދާ ނުވެގެން އުޅެން ޖެހުނު މީހުން މިއަދުވެސް ޝައްކާއި ވަހުމުން ފުރިގެން ނުވަތަ، އަމިއްލަ އެދުމުން ފުރިގެން ނަމަވެސް ފުވައްމުލަކުގެ ރައްޔިތުންގެ ކުރިމަގު ބަންދުކޮށްލައި ހާލުގައި ޖައްސާލުމަށް ބާޣީ ސަރުކާރުން ރާވަމުން ގެންދާ މަޅީގައި ފިސާރި ރަނގަޅަށް މިހާރު ޖެހެން އުޅޭހެން ހީވާކަހަލަ މަންޒަރުތައް ފެނި، ތަކުރާރުވަމުން މިއަދު ހަމަ ޔަގީނުންވެސް އެބަދެއެވެ. އެގޮތުން އެންމެ ބޮޑަށް އެމްޑީޕީއަށް ޝުކުރުވެރި ވާންޖެހޭނެ ބައެއް ފަރާތްތަކުންވެސް މިއަދު ގެންދަނީ ފާޑުފާޑުގެ ޝައްކުތައް ކުރިމަތި ކުރުވަމުންނެވެ. މަސްދާނީ ފެންއޮތް ތަނަށޭ ބުނެ ނަގޫދަމައި ދުވާތަނެވެ.\nމިހުރިހައި ކަމެއް މިގޮތުގައި ހިނގަމުން ނުވަތަ، ހިންގަމުން ގެންދިޔަ ނަމަވެސް އެމްޑީޕީއަށް ސަޕޯޓުކުރާ ފުވައްމުލަކުގެ އެންމެހައި މެންބަރުން ނަށްވެސް މިވަމުންދަނީ ކީއްކަން އެބައެނގެއެވެ. އެހެންކަމުން ފުވައްމުލަކުގައި އޮތް އެމްޑީޕީގެ ރޫހަކީ ހަމަޔަގީނުންވެސް އެއަތޮޅުން ފަހާލެވޭނެ އެއްޗެއް ނޫންކަން ޚުދު ބާޣީންނަށްވެސް އެނގި ހާވަވަމުން މިއަދުވެސް މިދަނީ ކުރިޔަށެވެ. އިރާދަފުޅާއި މިންވަރު ފުޅުން އެމްޑީޕީގެ އަތުން ވެރިކަން ފޭރިގަނެގެން މިތިބަ ބާޣީން ގޮތްހުސްވެ ނެތިދިއުމުގެ ވަގުތުކުޑަތަން ވަމުން ދާއިރު އަލުން އެމްޑީޕީން ސަރުކާރެއް ހިންގާން ފެށުމުން ﷲގެ މިންވަރުފުޅުން ފުވައްމުލަކުގެ ރައްޔިތުންގެ ފުރިހަމަ މަގާމު އެވެރިންނަށް ލިބިދޭނެކަމާ މެދަކު ހަމަ އެކަކުވެސް ޝައްކެއް ނުކުރާނެއެވެ.\nމިއަދު މާފަތަރާސީ ވެފައި މުނާފިގުންގެ އެދުރުން އަރައި ތިބެގެން އެގޮވާ ގޮވެލިތަކެއް ގޮވަމުން ގެންދާއިރު ފުވައްމުލަކާ އެއަތޮޅުގެ ރައްޔިތުންނާއި މެދުގައި އަނިޔާވެރިވީ ކޮންބައެއްކަން މީހަކު ނުބުންޏަކަސް އެންމެންނަށްވެސް އެބަ އެނގެއެވެ. އަނިޔާއާއި، ދޮގާއި މަކަރުން ރައްޔިތުން އޮބިއަޅައިގެން ތިރީސް އަހަރު ވަންދެން ވެރިކަންކުރި މައުމޫނަކަށް އަދި، ކިއެއްތަ މިއަދު މިއޮތް މައުމޫނުގެ ގޮނޑިކޮއްކޮ ސަރުކާރުގެ ބާޣީންނަކަށްވެސް ދިވެހި ރައްޔިތުންގެ އުންމީދުތަކުގައި ކުލަޖައްސައެއް ނުދެވޭނެއެވެ. އެއްގޮތަށް ވުރެ ގިނަގޮތްގޮތުން އެހަގީގަތް މިދަނީ ހާމަވަމުންނެވެ. އާއެކެވެ. ފުވައްމުލަކުގެ ރައްޔިތުންނާއި އެއަތޮޅަށް އިހުމާލުވީ ހަމަ މިއަދު ބާޣީ ސަރުކާރުގައި އެތިބަ ގަޅި ގަބުޅީންނެވެ. އެމްޑީޕީ އަކުން ނުވަތަ އެމްޑީޕީގެ ސަރުކާރަކުން ނޫނެވެ.


Iinthihaabugai vaadha kuraa Urmila ge maalee bayaan aamukoffi | Mihaaru\nމިދިޔަ މަހުގެ 27 ގައި ކޮންގްރެސް އަށް އުރުމިލާ ސޮއި ކުރުމަށް ފަހު ރާހުލް ގާންދީއާ އެކު.\nއިންޑިއާގެ އާންމު އިންތިހާބުގައި ވާދަކުރާ އުރުމިލާގެ މާލީ ބަޔާން އާންމުކޮށްފި\n11 އެޕްރީލް 2019 - 11:557comments\nބުރާސްފަތި ދުވަހު އިންޑިއާގައި ފެށި އާންމު އިންތިހާބުގައި، އިދިކޮޅު ކޮންގްރެސް ޕާޓީގެ ޓިކެޓްގައި މުމްބާއީ އުތުރު ދާއިރާގެ ގޮނޑި އަށް ވާދަކުރާ ބޮލީވުޑްގެ ކުރީގެ ބަތަލާ އުރުމިލާ މަޓޯންޑްކަރްގެ މާލީ ބަޔާން އާންމުކޮށްފި އެވެ.\nއުމުރުން 45 އަހަރުގެ ބަތަލާގެ މާލީ ބަޔާން ދައްކާ ގޮތުން އޭނާގެ މިލްކިއްޔާތަކީ 68.28 ކްރޯޑް ރުޕީސް އެވެ. އޭގެ ތެރޭގައި ފައިސާގެ ގޮތުގައި ބޭންކްތަކުގައި ރައްކާކޮށްފައި ހުރީ 40,93,46,474 ރުޕީސް އެވެ. އަދި ނުއުފުލޭ މުދަލުގެ ގޮތުގައި އުރުމިލާ ހުރި ތަކެތީގެ އަގު 27,34,81,000 ރުޕީސް އަށް އަރަ އެވެ.\nމީގެ އިތުރުން ލޯނުގެ ގޮތުގައި އުރުމިލާ ޒިންމާވާން ޖެހޭ ފައިސާގެ ގޮތުގައި މާލީ ބަޔާނުގައި ހިމަނާފައި ވަނީ 32,00,000 ރުޕީސް އެވެ.\nނުވަދިހައިގެ އަހަރުތަކުގައި ވިދައިލި ބަތަލާގެ މާލީ ބަޔާ އެކު، ކަޝްމީރަށް ނިސްބަތްވާ އޭނާގެ ފިރިމީހާގެ މާލީ ބަޔާނުގެ ތަފުސީލު ވެސް އުރުމިލާ އާންމުކޮށްފައިވެ އެވެ. އެގޮތުން ވިޔަފާރިވެރިޔާ މުހުސިން ހާންގެ އެކައުންޓްގައި ހުރި ފައިސާގެ އަދަދަކީ 32,35,752.53 ރުޕީސް އެވެ. އަދި އޭނާގެ އަތުގައި ހުރި ނުއުފުލޭ މުދަލު އަގު 30,00,000 ރުޕީސް އަށް އަރަ އެވެ.\nއުރުމިލާ ވާދަކުރާ މުމްބާއީ އުތުރު ދާއިރާ ގޮނޑީގެ އިންތިހާބުގެ ވޯޓުލުން އޮންނާނީ މި މަހުގެ 29 ގަ އެވެ. އޭނާއާ އެކު އެ ގޮނޑި އަށް ވާދަ ކުރަނީ މިހާރު ވެސް ގޮނޑި ފުރަމުން އަންނަ ވެރިކަން ކުރާ ބީޖޭޕީގެ މެމްބަރު ގޯޕާލް ޝެޓީ އެވެ.\nއުރުމިލާ ސިޔާސީ ދާއިރާ އަށް ނުކުންނަން ނިންމައި، ކޮންގްރެސް ޕާޓީ އަށް ސޮއި ކުރީ މިދިޔަ މަހުގެ 27 ވަނަ ދުވަހު އެވެ.\nއިތުރު ލިޔުންތައް ބޮލީވުޑް އިންޑިއާ އިންޑިއާގެ ކޮންގްރެސް ޕާޓީ\nބަތަލާ އުރުމިލާ ގާނޫނު ހަދާ މަޖިލީހަށް ވާދަކުރަނީ\nކަޕިލްގެ ޝޯ އިން ސިދޫ ބޭރުކޮށްލައިފި


SunOnline:3aharuge dharifulhah aniyaakohgen bappa5aharah jalah lumah hukumkoffi\nތިން އަހަރުގެ ދަރިފުޅަށް އަނިޔާކޮށްގެން ބައްޕަ ފަސް އަހަރަށް ޖަލަށް ލުމަށް ހުކުމްކޮށްފި\nގްރީސްގެ ޗިއޮސްގެ ރެފިއުޖީ ކޭމްޕެއްގައި ދިރިއުޅެމުން އަންނަ 32 އަހަރުގެ ސީރިޔާގެ ފިރިހެނަކު އޭނާގެ ތިން އަހަރުގެ ފިރިހެން ދަރިފުޅަށް އަނިޔާ ކުރިކަން، ވީޑިއޯއަކުން ސާބިތުވުމުން ބައްޕަ ފަސް އަހަރަށް ޖަލަށް ލުމަށް ހުކުމްކޮށްފި އެވެ.\nރަޝިޔާ ޓްޑޭ އިން މިއަދު ބުނީ، އުސާމާ އަބުދުގެ ނަމުން ތައާރަފުވެފައިވާ ބައްޕަ ފުރަތަމަ ބުނީ، އޭނާ، އޭނާގެ ދަރިފުޅަށް އަނިޔާ ކުރީ ފެންނުވަރައި ސާފުތާހިރު ނުވުމުން ކަމަށެވެ. ނަމަވެސް ފަހުން ބުނީ އެކަން ކުރީ އޭނާގެ އަންހެނުން މަސްލަހަތު ކުރުމަށް ދަރިފުޅު ބްލެކްމެއިލް ކުރުމުގެ ގޮތުން ކަމަށެވެ.\nއުސާމާ ކޯޓުގައި ވަކާލާތު ކުރީ ވަކީލަކާ ނުލަ އެވެ. އެއީ ގްރީސްގެ ބާ އެސޯސިއޭޝަންގެ އެއްވެސް ވަކީލަކު އެ މައްސަލައިގެ ތެރެއަށް ވަންނަން ބޭނުން ނުވުމުންނެވެ.\nހުކުރު ދުވަހު އެ މައްސަލައިގެ ހުކުމް އިއްވަމުން ކުރިން ފަނޑިޔާރު ވަނީ ބާރުގަދަ ބަސްތަކެއް ބޭނުންކޮށްފަ އެވެ.\n"ކިހިނެއް ދަރި ދެކެ ނުވާ ލޯއްބެއް އަންހެނުން ދެކެވާނީ. ކޮން ކަހަލަގެ ހިތެއް އޭނާގެ އޮންނަނީ. އޭނާ އުފެދިފައި ވަނީ ކޮން އެއްޗަކުން." ފަނޑިޔާރު މާރިއާ ވަނީ އެއްހާސް ފަހަރުން މައާފަށް އެދުމަށް އުސާމާ އަށް އަންގައިފަ އެވެ.\nއުސާމާ އޭނާގެ ދަރިފުޅަށް އަނިޔާ ކުރާތަން ފެންނަ ވީޑިއޯ ފުރަތަމަ އާންމުވީ ސޯޝަލް މީޑިއާގަ އެވެ. އަދި އެ މައްސަލަ ފުލުހުން ބަލަން ފެށީ އޭގެ ފަހުންނެވެ.\nއުސާމާ އާއި އޭނާގެ ދަރިފުޅު ގްރީސްގެ ރެފިއުޖީ ކޭމްޕަށް އައީ މި އަހަރުގެ އޮކްޓޫބަރު މަހު 16 ވަނަ ދުވަހު އެވެ. ބެލެވޭ ގޮތުގައި އޭނާގެ އަންހެނުންވީ ތުރުކީގަ އެވެ. އޭނާ ކައިރީގައި ވެސް އެ ދެ މީހުންގެ އިތުރު ކުއްޖަކު ހުރެ އެވެ.\nޗައިނާ އިން 500 މިލިއަން ޑޮލަރު ނަގަން ގޮވާލައިފި\nވެންޓިލޭޓަރު ބިޑުން އެސްޓީއޯ ވަކިކުރި ސަބަބު ސާފުކޮށްދީފި\nވެންޓިލޭޓަރަށް އެންމެ ކުޑަ އަގެއް ހުށަހެޅީ އެސްޓީއޯ އިން


ޖޯން ސްނޯ ބައްޕަ އަކަށް ވަނީ - DhiDaily\nޖޯން ސްނޯ ބައްޕަ އަކަށް ވަނީ\nގޭމް އޮފް ތްރޯންސްއިން އެތައް ބަޔެއްގެ މަގުބޫލުކަން ހޯދި ތަރި ކިޓް ހެރިންޓަން (ޖޯން ސްނޯ) އާއި އަނބިމީހާ، ރޯޒް ލެސްލީ (އިގްރިޓް) ގެ ކައިވެންޏަށް ދަރިއަކު ލިބެން ތައްޔާރުވެފައިވާ ކަން ހާމަކޮށްފިއެވެ.\nމި ދެތަރިން ލޯބީގެ ގޮތުން ގުޅިފައިވާކަން އިއުލާނު ކޮށްފައި ވަނީ 2012 ވަނަ އަހަރުއެވެ. ހެރިންޓަން އާއި ލެސްލީ އަކީ ގޭމް އޮފް ތްރޯންސް ގެ ދެ ތަރިންނެވެ. އަދި މި ދެ ތަރިން ލޯބީގެ ގޮތުން ގުޅުނީވެސް ސީރީސްގެ ޝޫޓިންގެ ތެރެއިންނެވެ. ސީރީޒްގައިވެސް މި ދެ ތަރިން ފެނިގެންދިޔައީ ލޯބިވެރިންގެ ރޯލުންނެވެ.\nލޯބީގެ ގޮތުން ގުޅިގެން އުޅޭތާ ގިނަ އަހަރުތަކެއް ފަހުން ހެރިންޓަން އާއި ލެސްލީ ކައިވެނިކުރީ 2018 ވަނަ އަހަރުގެ ޖޫން މަހުގައި ސްކޮޓްލޭންޑުގައެވެ. އެ ކައިވެނީގެ ހަފްލާ ބާއްވާފައި ވަނީ ސްކޮޓްލޭންޑުގެ އުތުރު އިރުމަތީ ސަރަޙައްދެއްގައި ހުންނަ 900 އަށްވުރެ ގިނަ އަހަރުވެފައިވާ އާސާރީ ގަނޑުވަރެއްގައެވެ.\nކައިވެންޏަށްފަހު ހެރިންޓަން ވަނީ، ދަރިއަކު ލިބުމުން އޭނާގެ މައިންބަފައިން ދިމާވީ ”ގޭމް އޮފް ތްރޯންސް“ އިންކަން އެނގިގެންދާނެ ކަމީ އޭނާ އަބަދުވެސް އުފާކުރާ އަދި ފަޚުރުވެރިވާ ކަމެއް ކަމަށް ބުނެފައެވެ. އަދި އެފަދަ ވިސްނުމެއް ޚިޔާލަށް އަންނަ ކޮންމެ ފަހަރަކުވެސް ހިތްހަމަޖެހުން ލިބޭ ކަމަށް ހެރިންޓަން ބުންޏެވެ.\nބޮލީވުޑުގެ ލަވަ ކިޔުންތެރިޔާ ޝްރެޔާއަށް ދަރިއަކު ލިބެނީ\nޕްރިޔަންކާގެ “އަންފިނިޝްޑް“ ފޮތް ހިންދީ ބަހުން ނެރެނީ\nޢަލީ ސީޒަން ސައުންޑްކްލައުޑް ޗެނަލެއް އުފައްދައިފި\n”އައިކާލީ“ގެ ތަރި އެކްޓިން ދޫކޮށްލައިފި


Kulhudhuhfushee gai Covid ah test kurevey goyi hadhanee\nކުޅުދުއްފުށީގައި ކޮވިޑް ޓެސްޓު ކުރެވޭ ގޮތް ހަދަނީ\nކުޅުދުއްފުށި ސިޓީގެ ހޮސްޕިޓަލުގައި ވެސް ކޮވިޑް-19 އަށް ޓެސްޓު ކުރެވޭ ގޮތް ހަދަން މަަސައްކަތް ފަށައިިފި އެވެ.\nނޭޝަނަލް އިމާޖެންސީ އޮޕަރޭޝަން ސެންޓަރު (އެންއީއޯސީީ) ގެ ތަރުޖަމާން މަބްރޫކް އަޒީޒް މިއަދު ވިދާޅުވީ، ކުޅުދުއްފުށީގައި ހުންނަ އެ އަތޮޅު ރީޖަނަލް ހޮސްޕިޓަލުގައި ޕީސީއާރް މެޝިނެއް ކުރިއަށް އޮތް 10 ދުވަހު ތެރޭގައި ބަހައްޓައި ކޮވިޑަށް ޓެސްޓު ކުރަން ފަށާނެ ކަމަށެވެ.\nއެ މެޝިނުން، ދުވާލަކަށް 100 އާއި 150 ޓެސްޓު ކުރެވޭނެ ކަމަށް ވެސް އޭނާ މިއަދު ވިދާޅުވި އެވެ.\nމީގެ މެޝިނެއް އައްޑޫ އިކުއެޓޯރިއަލް ހޮސްޕިޓަލުގައި ވެސް ބަހައްޓާނެ ކަމަށް މަބްރޫކް މިއަދު ވިދާޅުވެފައި ވެއެވެ. އުތުރާއި ދެކުނުގައި ބަހައްޓާ މި ދެ މެޝިނުގެ މަސައްކަތަށް ބޭނުންވާ ލެބް ޓެކްނީޝަނުން ތަމްރީން ކުރުމުގެ މަސައްކަތް ނިމިފައިވާ ކަމަށްވެސް މަބްރޫކް ވިދާޅުވި އެވެ.\nމިއަދު އައްޑޫ އިކުއެޓޯރިއަލް ހޮސްޕިޓަލްގައި ވެސް ވަނީ ކޮވިޑް-19 އަށް ޓެސްޓު ކުރަން ފަށާފަ އެވެ. އައްޑޫގައި މިހާރު ޓެސްޓު ކުރާ މެޝިނުން، ދުވާލަކަށް ކުރެވޭނީ 24 ސާމްޕަލެވެ. އަދި މި ޓެސްޓުތައް ކުރަނީ ބަޔޯ ފަޔާ މެޝިނަކުނެވެ.\nރާއްޖޭގެ އަތޮޅުތައް ފަސް ޒޯނަކަށް ބަހާލައިގެން، ފަސް ރަށެއްގައި ކޮވިޑް ފެސިލިޓީ ގާއިމު ކުރުމުގެ މަސައްކަތް ކުރާނެ ކަމަށް ސަރުކާރުން ބުނެފައި ވެއެވެ.\nކުޅުދުއްފުށި ކޮވިޑް-19 ކޮވިޑް-19 އިގެ ބަލާއާފާތް + މުހައްމަދު މަބްރޫކް އަޒީޒް އެންއީއޯސީ\nޓެސްޓް ކުރުން މަދެއް ނޫން، ޕޮޒިޓިވުން މަދީ


luikoh thayyaarukoffaivaa2rufiyaa ge faisaafothi nerefi | Mihaaru\nއަލަށް ނެރުނު ދެ ރުފިޔާގެ ފައިސާފޮތި: މީގެ ބަރުދަނުގައި ހުންނަނީ 6.2 ގްރާމް --ފޮޓޯ: ހުސެއިން ވަހީދު /މިހާރު\nލުއިކޮށް ތައްޔާރުކޮށްފައިވާ ދެ ރުފިޔާގެ ފައިސާފޮތި ނެރެފި\n12 ޖުލައި 2017 - 10:406comments\nއާ ޑިޒަނަކާ އެކު، ބަރުދަން ލުއިކޮށް ތައްޔާރުކޮށްފައިވާ އާ ދެ ރުފިޔާގެ ފައިސާފޮތި މިއަދު ހެނދުނު އެމްއެމްއޭ އިން ނެރެފި އެވެ.\nމަރުކަޒީ ބޭންކުގައި ބޭއްވި ކުޑަ ހަފުލާއެއްގައި އެ ފައިސާފޮތި ނެރެދެއްވީ މޯލްޑިވްސް މަނިޓަރީ އޮތޯރިޓީ (އެމްއެމްއޭ)ގެ ގަވަރުނަރު ޑރ. އަޒީމާ އާދަމެވެ. އަދި އޭގެ ފަހުން އެ ދެ ރުފިޔާ ބޭނުންކޮށްގެން ކުރި ފުރަތަމަ މުއާމަލާތުގައި ގަވަރުނަރު ބައިވެރިވެވަޑައިގެންނެވި އެވެ.\nބޭރުގައި ނިކަލް ބްރާސް އަދި ޕްލޭޓެޑް ސްޓީލް އިން އެތެރެ ތައްޔާރުކޮށްފައިވާ ފައިސާފޮތީގެ ކައިރި ފަށް އޮމާނެވެ. ނިޝާނެއްގެ ގޮތުން ބޭނުންކޮށްފައި ވަނީ ކުރީގެ ދެ ރުފިޔާގައި ވެސް ހުންނަ ސަންގު ބޮއްޔެވެ. މި ފައިސާފޮތީގެ ބަރުދަނުގައި ހުންނަނީ 6.20 ގްރާމެވެ. މިހާރު ބޭނުންކުރަމުން އަންނަ ދެ ރުފިޔާގެ ފައިސަފޮތީގެ ބަރުދަނުގައި ހުންނަނީ 11 ގްރާމެވެ.\nއަލަށް ނެރުނު ދެ ރުފިޔާގެ ފައިސާފޮތި ޑިޒައިންކުރީ އެމްއެމްއޭ އިންނެވެ.\nއާ ފައިސާފޮތި ނެރެމް މިއަދު ހެނދުނު މަރުކަޒީ ބޭންކުގައި ބޭއްވި ހަފުލާގައި ގަވަރުނަރު ޑރ. އަޒީމާ އެ ފައިސާފޮތި ނޫސްވެރިއަކަށް ހަދިޔާކުރައްވަނީ --ފޮޓޯ: ހުސެއިން ވަހީދު /މިހާރު\nމަރުކަޒީ ބޭންކުގެ މީޑިއާ އޮފިޝަލް މަންސޫރު ޒުބައިރު ވިދާޅުވީ އާ ފައިސާފޮތި ބޭނުންކޮށްގެން މިހާރު ވިޔަފާރިކުރެވޭނެ ކަމަށެވެ. އަދި ކުރީގެ ދެ ރުފިޔާގެ ފައިސާފޮތި ވެސް ބޭނުންކުރެވޭނެ ކަމަށް އޭނާ ވިދާޅުވި އެވެ. "މިހާރު ބޭނުން ކުރަމުން އަންނަ ފައިސާފޮތި ބޭނުން ކުރެވޭނެ ވަކި މުއްދަތެއް ނެތް. ނަމަވެސް އެމްއެމްއޭ އަށް ލިބޭ ފައިސާ އަނބުރާ ސާކިއުލޭޝަނަކަށް ނުނެރޭނެ،" މަންސޫރު ވިދާޅުވި އެވެ.\nއެމްއެމްއޭ އިން ވަނީ މުއާސަލާތު ކުރުމާއި އިޖުތިމާއީ ގުޅުން ދައްކުވައިދޭ ފަސް ރުފިޔާގެ ޕޮލިމާ ނޫޓެއް މިދިޔަ މެއި 10 ގައި ނެރެފަ އެވެ. ނަމަވެސް އެ ނޫޓު ބޭނުންކުރާކަށް އަދި ނުފަށަ އެވެ. އެމްއެމްއޭ އިން ކުރިން ނިންމީ ފަސް ރުފިޔާގެ ފައިސާފޮއްޗެއް ނެރޭށެވެ. ނަމަވެސް އޭގެ ފަހުން ނިންމީ މިހާރު ބޭނުން ކުރަމުން އަންނަ ޕޮލިމާގައި ނޫޓެއް ނެރުމަށެވެ. ރާއްޖޭގެ މިނިވަން ކަމަށް 50 އަހަރު ފުރުމާ ދިމާކޮށް، މިދިޔަ އަހަރު ނެރުނު ރަން ދިހަ ފަހެއްގެ ނޫޓު ސީރީޒްގައި ހިމެނެނީ 10، 20، 50، 100، 500 އަދި 1،000 ރުފިޔާގެ ނޫޓުތަކެވެ.\nއިތުރު ލިޔުންތައް އިގްތިސާދު އެމްއެމްއޭ ވަކި ލާރި އަޒީމާ އާދަމް\nދެ ރުފިޔާގެ އާ ފައިސާފޮތި މާދަމާ ނެރެނީ


Jeddah in Male ah: Islamee nazarakun verikamuge masooliyyathu!\nއިސްލާމީ ނަޒަރަކުން ވެރިކަމުގެ މަސްއޫލިއްޔަތު!\nކެބިނެޓްގެ ބައްދަލުވުމެއް ކުރިޔަށް ދަނީ: އަބަދުވެސް ވިސްނަން ޖެހެނީ އަދުލުވެރި ކަމެއް ކުރިޔަށް ގެންދަން\nއިސްލާމްދީނަކީ އެންމެ ފުރިހަމަ ދީނެވެ. އަޅުކަމާއި ދައުލަތުގެ ދީނެވެ. އިޙުސާންތެރިކަމާއި އަޚުލާޤުގެ ދީނެވެ. މުޢާމަލާތާއި އިޤުތިޞާދުގެ ވެސް ދީނެވެ. އިޖުތިމާޢީ އެއްބައިވަންތަކަމާއި އެއްބައެއްވަންތަކަމުގެ ދީނެވެ. ވަކި ދީނަކަށް ވަކި ނަސްލަކަށް ބެލުމެއްނެތި އިންސާނީ ކަރާމަތު ދަމަހައްޓަކައި ނެގެހެއްޓެހި ދީނެވެ. އިސްލާމީ ޝަރީޢަތުގައި ދައުލަތެއް ހިނގުމުގެ ނިޒާމު ލައްވައި، އެދައުލަތުގެ ވެރިޔާއަށް ޢިއްޒަތާއި، ޤަދަރާއި، މަތިވެރިކަން ދެއްވާފައިވަނީ ބިންމަތީގައި ޢަދުލުވެރިކަން ޤާއިމުކޮށް މާތް ﷲ ގެ ދީނަށް ނަޞްރު ދިނުމަށެވެ. އަދި ﷲ ގެ ޝަރީޢަތް ޤާއިމު ކުރުމަށެވެ. އަނިޔާވެރިކަން ނައްތާލުމަށެވެ.\nއިސްލާމްދީނުގައި ވެރިކަމުގެ ދައުރު ބަޔާންކުރައްވަމުން މާތް ﷲ އަލްޙައްޖު ސޫރަތުގެ (40-41) ގައި ވަޙީކުރައްވާފައިވާ އާޔަތްތަކުގެ މާނައިގައި ވެއެވެ. "އަދި ހަމަކަށަވަރުން ﷲ އަށް ނަޞްރުދޭ މީހަކަށް އެކަލާނގެ ނަޞްރު ދެއްވާނެކަން ކަށަވަރެވެ. ހަމަކަށަވަރުން ﷲ އީ ބާރުވެރިވަންތަ ގަދަފަދަވަންތަ ރަސްކަލާނގެކަން ކަށަވަރެވެ. އެބައިމީހުންނީ، ތިމަން ﷲ އެބައިމީހުން ބިމުގައި ބާރުވެރި ކުރައްވައިފި ހިނދު ނަމާދު ޤާއިމުކޮށް، ޒަކާތްދީ، ހެޔޮކަންތަކަށް އަމުރުކޮށް، ނުބައިކަންތައް ނަހީކޮށް އުޅޭމީހުންނެވެ. ކަންކަމުގެ ނިމުންވަނީ ﷲ ގެ ޙަޟްރަތަށެވެ."\nއަޅުގަނޑުމެންގެ މާތް ނަބިއްޔާ މުޙައްމަދުގެފާނު ނަބީކަމާއިގެން ވަޑައިގެން ބާރަ ނުވަތަ ތޭރަވަރަކަށް އަހަރު މައްކާގައި އުޅުއްވިއެވެ. އަދި، އެދުވަސްވަރު މަސައްކަތްޕުޅު ކުރައްވާފައި ވަނީ، މީސްތަކުންނަށް ދީން އުނގަނަވައި ދެއްވުމަށާއި ޢަޤީދާ ހަރުދަނާ ކުރެއްވުމަށެވެ. މަދީނާއަށް ހިޖުރައަށް ވަޑައިގަތުމަށްފަހު މަދީނާގެ މުޖްތަމަޢުގައި އެރަށުގެ ރައްޔިތުންގެ ބައިވެރިވުމާއެކު ދައުލަތް އިޢުލާން ކުރެއްވި އެވެ. އެކަލޭގެފާނު ޤާއިމު ކުރެއްވި ދައުލަތަކީ އިސްލާމީ މަބުދައުތަކުގެ މައްޗަށް ބިނާވެފައިވާ މަދަނީ ދައުލަތެކެވެ. އެއިގެ މާނައަކީ އެއީ ހަމަ އެކަނި މުސްލިމުންގެ ދައުލަތެއްނޫނެވެ.\nއެ ދައުލަތުގެ ހިޔަލުގައި އެރަށުގެ އެންމެންގެ ޙައްޤުތައް ޙިމާޔަތްވެގެން ދިޔައެވެ. އެ ދައުލަތުން ދީން ޤާއިމު ކުރިއެވެ. ﷲގެ ޝަރީޢަތް ތަންފީޒު ކުރިއެވެ. ޢަދުލުވެރިކަން ފެތުރިއެވެ. އެ ދައުލަތުގެ ހިޔަލުގައި މުސްލިމު މެޖޯރިޓީއާއި ޣައިރު މުސްލިމު މައިނޯރިޓީގެ ޙައްޤުތައް ޙިމާޔަތްކުރިއެވެ. ފަހުން އެ މައިނޯރިޓީ ވެސް އިސްލާމްވެ މުޅި މުޖްތަމަޢު އިސްލާމުންނަށް ވެގެން ދިޔައެވެ. އެ ދައުލަތުން ވަށައިގެންވާ ތަފާތު ދީންތަކުގެ މީހުންނާއެކު ޞުލްޙަވެރިކަން ޤާއިމު ކުރިއެވެ. ވަށައިގެންވާ ދައުލަތްތަކާއި ޤަބީލާތަކަށް ސަފީރުން ފޮނުއްވައި އެއްބަސްވުންތައް ޤާއިމު ކުރިއެއެވެ. އަނިޔާއިން ސަލާމަތްވެގަތުމަށް މެނުވީ ދުވަހަކު ވެސް ކީރިތި ރަސޫލާ ހަނގުރާމައެއް ނުކުރައްވައެވެ. ދުސްތޫރު ލިޔުއްވައި އެންމެންގެ ޙައްޤުތައް ޙިމާޔަތްކު ރެއްވިއެވެ. ޞުލްހަވެރިކަން އިސްކުރެއްވި އެވެ. އަންހެނުންނާއި ފިރިހެނުންގެ ޙައްޤުތައް ފުރިހަމައަށް ހޯއްދަވައި ދެއްވިއެވެ. އަންހެނުންނަށް ހެޔޮކޮށް ހިތުމަށް ވަޞިއްޔަތް ކުރެއްވިއެވެ. އެކަނބަލުންނަށް އަނިޔާވެރި ނުވުމަށް އަމުރު ކުރެއްވިއެވެ. އަޅުން މިނިވަންކުރެއްވިއެވެ. ތަޢުލީމު ފަތުރުއްވައި އިޤުތިޞާދު ބިނާކުރެއްވިއެވެ. އިސްލާމީ ވެރިކަމުގެ ހިޔަލުގައި އެންމެނަށް އަމާންކަން ލިބިގެން ދިޔައެވެ.\nއިސްލާމީ ޝަރީޢަތުގައި ވެރިކަން ހިންގުމުގެ ފަލްސަފާއަށް ނަޒަރު ހިންގާލުމުން ހާމަވެގެންދަނީ އިސްލާމީ ޝަރީޢަތުގައި ވެރިކަމުގެ ނިޒާމެއް ކަނޑައެޅިގެންވަނީ އިސްލާމް ދީން ޙިމާޔަތްކުރުމަށާއި، ރައްޔިތުންނާއި ދުނިޔޭގެ ކަންތައްތައް އިޞްލާޙުގެ މަގުން ހިންގުމަށްޓަކައިކަން ހާމަވެއެވެ.\nދާވޫދުގެފާނަށް މާތް ﷲ ވަޙީ ކުރަށްވާފައިވާ ބަސްފުޅު ޞާދު ސޫރަތުގެ (26 ) ގައި ބަޔާންވެފައިވެއެވެ. އެބަސްފުޅުގެ މާނަގައިވެއެވެ. "އޭދާވޫދެވެ! ހަމަކަށަވަރުން ތިމަންރަސްކަލާނގެ ބިމުގައި ޚަލީފާއެއް ކަމުގައި، ކަލޭގެފާނު ލެއްވީމެވެ. ފަހެ ކަލޭގެފާނު މީސްތަކުންގެ މެދުގައި ޙައްޤު ގޮތުގައި ޙުކުމް ކުރައްވާށެވެ! އަމިއްލަ އެދުމަށް ކަލޭގެފާނު ތަބަޢަވެވަޑައިނުގަންނަވާށެވެ! ފަހެ އޭރުން ކަލޭގެފާނު މާތް ﷲގެ މަގުން އެއްކިބާކޮށްފާނެ އެވެ. ހަމަކަށަވަރުން ﷲގެ މަގުން އެއްކިބާވާ މީހުން ދަންނާށެވެ! ޙިސާބު ބައްލަވާ ދުވަސް ހަނދާންނައްތައިލުމުގެ ސަބަބުން އެމީހުންނަށް ގަދަވެގެންވާ އަޛާބު ހުއްޓެވެ."\nދާއޫދުގެފާނަކީ ވެރިކަން ކުރެއްވި ނަބިއްޔެވެ. އެކަލޭގެފާނުގެ ދަރިކަލުން ސުލައިމާން ބުނި ދާއޫދަކީ ވެސް ވެރިކަންކުރެއްވި ނަބިއްޔެކެވެ. އެ ދެބަފައިކަލުންގެ ވެރިކަމުގެ ވާހަކަ ކީރިތި ޤުރުއާނުގައި ބަޔާންވެގެން ވެއެވެ. އަދި އެ ދެބަފައިކަލުންނާ އެދެބަފައިކަލުންގެ ޢަދުލުވެރި ވެރިކަމާމެދު ތަޢުރީފުގެ ބަސްފުޅުތައް ވަޙީކުރައްވާފައި ވެއެވެ. ވެރިކަން ކުރައްވާފައި ވަނީ ޢަދުލުވެރިކަމުގެ ހަމަތަކުގެ މަތިންނެވެ.\nﷲ ގެ ކަނޑައަލުއްވާފައިވާ އަސާސީ މަބްދައުތަކުގެ މައްޗަށް ވެރިކަން ހިންގަންވަނީ އުންމަތާ ޙަވާލުކޮށްފައެވެ. ވެރިކަމުގެ އަސާސީ މަބްދައުތަކަކީ ޢަދުލުވެރިކަން ޤާއިމު ކުރުމާއި ޙައްޤުތައް އަދާކޮށްދިނުމާއި މަޝްވަރާގެ އުޞޫލުން ދައުލަތް ހިންގުމެވެ.\nމިދެންނެވި އަސާސީ އުޞޫލުތަކުގެ އަލީގައި ޤައުމުގައި ވެރިކަން ހިންގަން ބޭނުންވާ އިދާރީ ނިޒާމާއި ވެރިކަން ކުރަން ބޭނުންވާ ޥަޟްޢީ ޤާނޫނުތަކާއި އުޞޫލުތައް އެކަށައެޅުމަކީ އުންމަތަށް ދޫކޮށްފައިވާ ކަމެކެވެ. އެކަންކަމަކީ ދުންޔަވީ ކަންކަންކަން ކަމުގައިވާތީއެވެ. ނަމަވެސް ﷲގެ ޝަރީޢަތާ ޚިލާފު ކަމެއް ނުކުރުމަށް ވަނީ އަންގަވާފައިވެއެވެ. ވެރިކަން ހިންގުމުގެ މައިގަނޑު އަސާސަކީ ﷲގެ ޙުކުމްފުޅެވެ. އެކަލާނގެ މުޙައްމަދުގެފާނަށް އައްނިސާ ސޫރަތުގެ (105) ވަނަ އާޔަތުގައި ވަޙީކުރައްވާފައިވާ ބަސްފުޅުގެ މާނައިގައިވެއެވެ. "ހަމަކަށަވަރުން ޙައްޤުގޮތުގައި ތިމަންﷲ ކަލޭގެފާނަށް ފޮތް ބާވައިލެއްވީ ކަލޭގެފާނަށް ﷲ ދައްކަވާފައިވާގޮތުގެމަތީން މީސްތަކުންގެ މެދުގައި ޙުކުމްކުރެއްވުމަށެވެ. ޚިޔާނާތްތެރިންގެ ދިފާޢުގައި ވަކާލާތުކުރައްވާ ބޭކަލަކު ކަމުގައި ކަލޭގެފާނު ވެވަޑައި ނުގަންނަވާށެވެ!"\nއިސްލާމީ ދައުލަތުގެ ޙާކިމުގެ ވާޖިބުތަކަށް ނަޒަރު ހިންގާލާ އިރު އޭނާއަކީ، ދީނާއި، ދުނިޔޭގެ ކަންތައް އިސްލާޙު ގެ މަގުން ހިންގުމުގެ ފުރިހަމަ މިނިވަންކަން ލިބިގެންވާ ފަރާތެވެ. މި މިނިވަން ކަން ބިނާވެގެންވަނީ، އިންސާނީ ކަރާމާތާ، އަދުލުވެރިކަމާއި، މުޖުތަމަޢުގެ ޞުލްޙަމަޞްލަޙަތުގެ މައްޗަށެވެ. އިސްލާމީ ދައުލަތުގެ މަޞްލަޙަތު ހުރި ކޮންމެ ކަމެއްގައި ޝަރުޢުގެ ހަމަތަކާއި ޚިލާފުނުވާ ގޮތަށް ކަންކަން ނިންމުމުގެ ފުރިހަމަ މިނިވަންކަމާ، އާރާ ބާރު ޙާކިމަށްލިބިގެންވެއެވެ. އަދި މިއާ އެކު މާތް ﷲ ގެ އަމުރުފުޅުތަކަށް ކިޔަމަންވެ ﷲ ގެ ރުހި ވޮޑިގަތުން ހޯދުމަށް މަސައްކަތް ކުރުމަށް ވެސް އޭނާ އަށް ބާރު އަޅުއްވާފައިވެއެވެ. އަނިޔާވެރި ނުވުމަށް އަންގަވާފައިވެއެވެ.\nމިގޮތުން ޤިޔާމަތްދުވަހު، ﷲ ގެ ޢަރްޝީގެ ހިޔާވަހިކަން ނޫން އެހެން އެއްވެސް ހިޔާވަހިކަމެއް ނުވާ އެ ބިރުވެރި ދުވަހުގައި އަރުޝީގެ ހިޔާވަހިކަން ލިބޭ ހަތްބައިގެ ތެރޭގައި އެންމެ އިސްބަޔަކީ ޢަދުލުވެރި ވެރިން ކަމުގައި ކީރިތި ރަސޫލާ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ. އަދި ﷲ ގެ އަމުރުފުޅާ އެއްގޮތަށް އަމަލުކުރާ ވެރީންގެ ޤަދަރު އުފުއްލަވައި، އެފަދަވެރީންނަށް ކިޔަމަންގަތުން އެއީ އީމާންކަމުގެތެރެއިން ވާކަމެއްކަމުގައި ލައްވައި، އެބައިމީހުންނަށް ކިޔަމަންގަތުން ﷲ އާއި ރަސޫލާއަށް ކިޔަމަންގަތުމާއެކު ޝާމިލް ކުރެއްވިއެވެ.\nމިހެންކަމުން ﷲ ގެ ރުހިވޮޑިގަތުންވާ ކޮންމެ ކަމެއްގައި ވެރިމީހާއަށް ތަބަޢަވުމަކީ ދީނުގައި އަމުރު ކުރެވިގެންވާ ކަމެކެވެ. އައްނިސާ ސުރަތުގެ (59) އާޔަތުގައި މާތް ﷲ ވަޙީކުރައްވާފައިވާ ބަސްފުޅުގެ މާނައިގައިވެއެވެ. " އޭ އީމާންވީ މީހުންނޭވެ! ތިޔަބައިމީހުން ﷲ އަށް ކިޔަމަންވާށެވެ! އަދި ރަސޫލާއަށް ކިޔަމަންވާށެވެ! އަދި ޙައްޤަށް ތަބާވުމަށް އަމުރުކުރާ ދަންނަބޭކަލުންނަށާއި، ﷲ އަށް ކިޔަމަންވުމަށާއި، ދުނިޔަވީ ކަންކަމުގައި ޢާއްމު މަޞްލަޙަތު ރިޢާޔަތްކޮށް ތިޔަބައިމީހުންގެ ވެރިންކުރާ އަމުރަށް ކިޔަމަންވާށެވެ! ފަހެ ދީނާއި ދުނިޔޭގެ ކަމަކާމެދު ތިޔަބައިމީހުން ދެބަސްވެއްޖެނަމަ، ﷲގެ ފޮތާއި އެކަލާނގެ ރަސޫލާގެ ސުންނަތުގައި އެކަމަކާމެދު ޙުކުމް އޮތް ގޮތް ބަލައި އެއާ އެއްގޮތަށް ޢަމަލުކުރާށެވެ! ތިޔަބައިމީހުން ﷲ އަށާއި، އާޚިރަތް ދުވަހަށް އީމާންވާކަމުގައިވަނީ ނަމަ އެގޮތް ތިޔަބައިމީހުންނަށް ހެޔޮކަންބޮޑެވެ. އަދި ނިމުމެއްގެ ގޮތުން ރީތިކަންވެސް ބޮޑުމެއެވެ."\nއެކަމެއްގެ ސަބަބުން ﷲ އަށް އުރެދުމެއްވާ އެއްވެސް ކަމަކަށް އަމުރު ކުރެވިއްޖެނަމަ އެ ކަމަކަށް ތަބަޢަވުމުގައި ވެރިމީހާ އާ، ތިމާމެންގެ ފާފަތައް ބޮޑުނުކުޅައުންހުއްޓެވެ. ލޮބުވެތި ނަބިއްޔާ ޞައްލަﷲ ޢަލައިހި ވަސައްލަމަ ގެ ބަސްފުޅެއްގެ މާނައިގައިވެއެވެ. "ޚާލިޤުވަންތަ ﷲ އަށް އުރެދުންވާ ކަމެއްގައި އެއްވެސް މަޚްލޫޤަކަށް ކިޔަމަންތެރިވުމެއްނުވެއެވެ." އަދިވެސް ޙަދީޘް ކުރައްވާފައިވެއެވެ " ކިޔަމަންގަތުން ވާކަންކަށަވަރީ ހެޔޮ ކަންތަކުގައެވެ."\nއިސްވެބަޔާންވެދިޔައީ އިސްލާމީ ޝަރީޢަތުގައި ވެރިކަމުގެ ދައުރާއި، ވެރިކަން ލެއްވިގެންވާ މަޤްޞަދެވެ. އެއިން އެނގި ފާޅުވެގެންދަނީ އިސްލާމްދީން ޙިމާޔަތްކޮށް ފަސާދަ ނައްތާލުމަށް ބާރު އަޅައި އެކަން ކުރުމަކީ އެންމެ ފުރަތަމަ އެމުޖުތަމަޢެއްގެ ވެރިކަމުގެ ޒިންމާއެއްކަމެވެ. މުންކަރާތްތައް ނަހީކުރުމަކީ އެއްމެފުރަތަމަ ވެރިކަމުގެ ވާޖިބެއްކަމެވެ. ޢަދުލުވެރިކަން ޤާއިމުކުރުމަކީ އެއްމެ ފުރަތަމަ ވެރިކަމުގެ ޒިންމާއެއްކަމެވެ.\nﷲ އެކަލާނގެ އިރާދަކުރެއްވި ބަޔަކަށް ވެރިކަން ދެއްވައި ޢިއްޒަތްތެރި ކުރައްވައެވެ. އެއީ އިސްވެދިޔަފަދައިން އެކަލާނގެ ދީނުގެ ޙުކުމްތަކާއި ޝިޢާރުތައް ބިންމަތީގައި މަތިވެރިކޮށް ޤާއިމްކުރުމަށެވެ. ނަމާދު އޭގެވަގުތުގައި އަދާކުރުމަށާއި، އެހެންމީހުންނަށް އެނަމާދު އަދާކުރުމަށް ގޮވާލުމަށެވެ. އަދި ޙައްޤުގޮތުގައި ޒަކާތްދިނުމަށާއި، މީހުންގެ އަތުން ޒަކާތްނަގައި އޭގެ ޙައްޤުވެރިންނަށް ޙަވާލުކޮށް ދިނުމަށެވެ. ހެޔޮކަންތައްތަކައް އަމުރުކުރުމަށާއި، ނުބައިވެގެންވާ ކަންތައްތައް ނަހީކުރުމަށެވެ. މިފަދަ މީހުންނަށް ﷲ ނަޞްރު ދެއްވާނެ ކަމަށް ވަޢުދުވެ ވޮޑިގެންފައިވެއެވެ.\nއިސްލާމީ އުޞޫލުތަކުގެ މައްޗަށް ހިންގާ ވެރިކަމުން މައިގަނޑު ހަތަރު އަމާޒެއް ޙާޞިލްކުރަންޖެހޭނެއެވެ. އެއީ:\n(ހ) ދީނަށް ލޯބިކުރާ މުސްލިމު ފަރުދަކު ބިނާކުރުން:\nމުސްލިމު މުތަމަޢުގެ ބިންގަލަކީ އުފަންވާ ކުއްޖާއެވެ. އެކުއްޖާ އުފަންވަނީ ފިޠުރަތުގެ ސާފުކަންމަތީގައެވެ. އޭނާގެ ކިބައިގައި ރިވެތި އަޚުލާޤު ހަރުލެއްވުމަކީ މުހިންމުކަމެވެ. އޭނާގެ ޢަޤީދާ ބިނާކޮށް ރަނގަޅު ތަރުބިޔަތު ދިނުމަކީ މައިންބަފައިންނާއި ދައުލަތުގެ ޒިންމާއެކެވެ. އޭނާ އަކީ ފިކުރީ ގޮތުން ވަޒަންހަމަ ދުނިޔެ ބިނާކުރާ، އާޚިރަތް ހަނދާން ނައްތާނުލާ ޝަޚުޞިއްޔަތަކަށް ހެދުމަކީ ދައުލަތުގެ މުއައްސަސާތަކުން ކުރަންޖެހޭނެ ކަމެކެވެ. މިކަންކަމަކީ އިސްލާމީ ޙަޟާރަތުގައި ދައުލަތްތަކުން ދަމަހައްޓާފައިވާ އުޞޫލެކެވެ.\n(ށ) ދީނަށް ތަބާވާ ޢާއިލާއެއް ބިނާވުން:\nއިސްލާމީ އަޚްލާޤާއި އެއްގޮތައް ބިންގާ އެޅިފައިވާ ޢާއިލާތައް އުފައްދަންޖެހެއެވެ. ބޯހިޔާވަހިކަމުގެ އަސާސީ ޚިދުމަތް ޢާއިލާއަށް ފޯރުކޮށްދެވެންޖެއެވެ. ހަމެޖެހިގެން އުޅެވޭނެ ވަރުގެ ވަޒީފާގެ ފުރުޞަތު ދެވެންޖެހެއެވެ. ދުޅަހެޔޮ ޞިއްޙަތެއްގައި ދެމިހުރެވޭނެ މަގު ތަނަވަސްކޮށްދެވެންޖެހެއެވެ. އަސާސީ ޙައްޤުތަކުން ޢާއިލާތައް މަޙުރޫމްވެގެން ދިއުމަކީ ފިކުރީ ގޮތުން ދީނާއި ދުރުވެ ނޭއްގާތީ ކަންކަމަށް އަރައިގަތުމަށް މަގު ފަހި ވެގެންދާ ކަމެކެވެ. މިކަންކަމަކީ އިސްލާމީ ޙަޟާރަތުގައި މުހިންމުކަން ދީފައިވާ ކަންކަމެވެ.\n(ނ) އިސްލާމީ މުޖުތަމަޢު ޙިމާޔަތްކުރުން\nމުސްލިމު ޞާލިޙު ޢާއިލާތަކުގެ ބިންގަލަކީ މުސްލިމު ޞާލިޙު ފަރުދުންނެވެ. މުޖުތަމަޢުގެ ތަނބުތަކަކީ އެ ޢާއިލާތަކެވެ. އެ މުޖުތަމަޢުގެ އަމާންކަމާއި ޞުލްޙަވެރިކަމާއި އެއްބައިވަންތަކަން ދެމެހެއްޓުމަކީ އިސްލާމީ ވެރިކަމުގެ މަސްއޫލިއްޔަތެކެވެ. އެ މުޖްތަމަޢުގެ އެންމެހާ އަފްރާދުންގެ ޙައްޤުތައް ތަފާތު ކުރުމެއްނެތި ޙިމާޔަތްކުރަންޖެހޭނެއެވެ. އެކަންކަން ކުރެވޭނީ އަދުލުވެރިކަން ޤާއިމުކޮށްގެންނެވެ. މީގެ އިތުރުން މުޖުތަމަޢަށް އަންނަ ތަފާތު އޮއިވަރުތަކާއި ފިކުރީ ހަނގުރާމަތަކުން މުޖުތަމަޢު ސަލާމަތްކުރުމަކީ ވެސް ސަރުކާރުގެ މަސްއޫލިއްޔަތެކެވެ. މިއުޞޫލަކީ އިސްލާމީ ޙަޟާރަތުގައި ހުރިހާ ޒަމާނެއްގައި ވެސް މިކަން ދަމަހައްޓާފައިވާ ގޮތެވެ.\n( ރ) ޢުމްރާމީ ކުރިއެރުމާއި ތަރައްޤީ\nﷲ މުސްލިމުންނަށް އަންގަވާފައިވަނީ ހުރިހާ ގޮތަކުން ހުރިހާ ހެޔޮކަމެއްގައި ކުރިއަރައި ދިއުމަށެވެ. ތަޢުލީމުގައި ކުރިއަރަންޖެހެއެވެ. އިޤުތިޞާދުގައި ކުރިއަރަންޖެހެއެވެ. ޢުމްރާނީ ގޮތުން ކުރިއަރަންޖެހެއެވެ. މިހެންކަމުން އިސްލާމީ ޙަޟާރަތް ފާހަގަވެފައިވަނީ ދުނިޔެ ޙައިރާންކޮށްލި ޙަޟާރަތެއްގެ ގޮތުގައެވެ. އިޖުތިމާޢީ އުޞޫލުތަކާއި ޢުމްރާނީ ތަރައްޤީއާއި ޢިލްމީ ކުރިއެރުން ހޯދުމުގައި އިސްލާމީ ޙަޟާރަތްވަނީ ދެވަނައެއް ނުވާ ފަދަ ނަމޫނާ ދައްކާފައެވެ. މިގޮތުން ދުނިޔޭގެ އެންމެ ދޮށީ ޔުނިވަރސިޓީތައް ވެސް ޤާއިމުކުރީ މުސްލިމުންގެ ޙަޟާރަތުގައެވެ. އެތައް ޢިލްމީ އާ ހޯދުންތަކާއި ކުރިއެރުން މުސްލިމުން އީޖާދު ކުރިއެވެ. ޞިއްޙީ ދާއިރާގައިވެސް އެހެން ޙަޟާރަތްތަކުގައި ނެތްވަރުގެ ޑޮކްޓަރުން މުސްލިމުންގެ ތެރެއިން އުފެދުނެވެ. މުހިންމު ގުނަންތަކުގެ އޮޕްރޭޝަންތަށް ކޮށްފައިވެއެވެ. ބޭސް އުފައްދާފައިވެއެވެ. ދުނިޔޭގައި ނެތް ފަދަ ބިނާތަކާއި ހަސްފަތާލުތައް އުފައްދާފައިވެއެވެ. ދިމިޝްޤާއި ބަޣުދާދާއި ޤުރުޠުބާއާއި( އަންދަލުސް) ޤާހިރާއާއި ތޫނިސްއާއި ޙައިދަރު އާބާދާއި ލާހޫރާއި އާގަރާއާއި ދިއްލީއަކީ އިސްލާމީ ޙަޟާރަތު ކުރިއެރުން ރަމްޒުކޮށްދޭ މުހިންމު ބައެއް ތަންތަނެވެ. މިހުރިހާ ތަންތަނެއްގައި މުސްލިމުންވަނީ ތަރައްޤީއާއި ޙަޟާރަތާއި ތަމައްދުން ޤާއިމުކޮށްފައެވެ. މިކަންކަމުގެ އިތުރުން ޢަސްކަރީ ގޮތުންވެސް ކަނޑުގެ ބާރު އުފެއްދުމާއި އަސްކަރީ އާ ވަސީލަތްތައް އުފެއްދުމާއި ސަހަރާގެ ހަނގުރާމަތަކުގައި އިސްތިރާތީޖީ އުޞޫލުތަކުގައި މުސްލިމުން ކުރި ހޯދާފައިވެއެވެ.\nއިސްލާމީ ޙަޟާރަތުގެ ކުރިއެރުންތައް ހުއްޓިގެން ދިޔައީ ދުޝްމަނުންގެ ރޭވުންތަކުގެ ޝިކާރައަކަށްވެ މުސްލިމުން ބައިބައިވެ އެއްބަޔަކު އަނެއްބަޔަކާ ޚިލާފުވެ ތަޅާފޮޅަން ފެށި ހިސާބުންނެވެ. ދުޝްމަނުން އަބަދުވެސް އެދޭނީ މުސްލިމުން އެހެންކަންކަމުގައި މަޝްޣުލުކޮށްފައި ބޭތިއްބުމަށެވެ. މިކަންކަމާ މިއަދުގެ ޖީލުތަކުން ވިސްނައި ފިކުރު ހިންގަންޖެހެއެވެ.\nދައުލަތް ބިނާވެގެންވަނީ ދީނާއި ރައްޔިތު މީހާއާއި އޭނާ އުޅޭ ދުޅަ ހެޔޮ މާހައުލުގެ މައްޗަށެވެ. މިހެންކަމުން އިސްވެ ދިޔަ އަމާޒުތައް ޙާޞިލްކުރުމަކީ މުސްލިމު ސަރުކާރުގެ އެންމެ މަތިވެރި ޢަޒުމަށް ވާންޖެހޭނެއެވެ.


Raaif ge maru: Hayyarugai thibi meehunah bodethi thuhumathu\nރާއިފުގެ މަރު: ހައްޔަރުގައި ތިބި މީހުނަށް ބޮޑެތި ތުހުމަތު\nމަރާލުމަށް ފަހު ހުޅުމާލޭގެ ދެވަނަ ފިޔަވަހީގެ އިރުއުތުރު ސަރަހައްދުގެ މޫދަށް އެއްލާލާފައި އޮއްވާ ފެނުނު މުހައްމަދު ރާއިފްގެ މަރު މައްސަލައިގައި ހައްޔަރު ކޮށްފައިވާ އިބްރާހީމް ޒިހާނާއި ކުޑަކުއްޖާގެ މައްޗަށް ޖިނާއީ ބޮޑެތި މައްސަލަތަކެއްގެ ތުހުމަތު ކޮށްފި އެވެ.\nއުމުރުން 13 އަހަރުގެ ރާއިފްގެ މަރުގެ މައްސަލާގައި ފުލުހުން މިހާތަނަށް ހައްޔަރު ކޮށްފައިވަނީ ޒިހާންގެ އިތުރުން 17 އަހަރުގެ ކުއްޖެކެވެ.\nއެ މީހުންގެ ބަންދަށް މުއްދަތު ޖަހަން ރޭ ނެރުނު އަމުރުގައިވާ ގޮތުން ޒިހާންގެ މައްޗަށް ފުލުހުން ތުހުމަތުކޮށްފައި ވަނީ މާރާމާރީ ހިންގުމާއި، ކުޑަކުއްޖަކާ މެދު ޖިންސީ ގޯނާ ކުރުމާއި، ރަހީނު ކުރުމާއި އަދި ގަސްދުގައި މީހަކު މެރުމުގެ ތުހުމަތެވެ.\nމައްސަލައިގެ ތުހުމަތުގައި ހައްޔަރު ކުރި ކުޑަ ކުއްޖާއަށް ވެސް ފުލުހުން ތުހުމަތުކުރަނީ ޒިހާނަށް ވެސް ކޮށްފައިވާ ތުހުމަތުތައް ކަމަށް އަވަސް އަށް އެނގިފައިވެ އެވެ.\nޝަރީއަތް ނިމެންދެން ޒިހާން ބަންދުގައި ބެހެއްޓުމަށް ކޯޓުން އަމުރު ކޮށްފައިވާއިރު ކުޑަކުއްޖާގެ ބަންދަށް ކޯޓުން ޖަހައިދީފައިވަނީ 15 ދުވަހެވެ.\nމި ދެމީހުން ހައްޔަރުކޮށްފައި ވަނީ ހ. އެކްސްޓްރާ ހެވަން ގެސްޓްހައުސްގައި ފިލާ ތިއްބައި ހޯމަ ދުވަހުގެ ރޭ 9:30 އެހާކަށްހާއިރު އެވެ.\nރާއިފް މަރާލައިފައި އޮއްވާ ފެނުމުގެ ކުރިން އޭނާ ރަހީނު ކޮށްފައިވާ ކަމަށް ބުނާ މައްސަލައެއް މިދިޔަ އާދީއްތަ ދުވަހު ފުލުހުންނަށް ވަނީ ހުށަހަޅައިފަ އެވެ. ފުލުހުން އެ މައްސަލަ ބަލަމުން ދަނިކޮށް ރާއިފް މަރާލާފައި އޮއްވާ ފެނުނީ އަންގާރަ ދުވަހުގެ ރޭ މެންދަމު 2:38 ހާއިރު އެވެ.\nރާއިފްގެ މަރުގެ މައްސަލަ ފުލުހުން ބަލަމުންދާ އިރު ތަހުގީގަށް ބޮޑެތި ކުރިއެރުންތަކެއް ލިބިފައިވާ ކަމަށް ވެސް ފުލުހުން އިއްޔެ ވަނީ ބުނެފަ އެވެ. އަދި ރާއިފަށް މުއައްސަސާތަކުން ދޭން ޖެހޭ ރައްކާތެރިކަން ފޯރުކޮށްދީފައިިވޭތޯ ބެލުމުގެ މަސައްކަތް ރައްޔިތުންގެ މަޖިލީހުން މިހާރު ދަނީ ކުރަމުންނެވެ.\nމޯލްޑިވްސް ޕޮލިސް ސާވިސް ކްރިމިނަލް ކޯޓް މަރު + މުހައްމަދު ރާއިފް އަންވަރު ރާއިފް މަރާލުން ކުށްކުރުން ރަހީނު ކުރުން